ইণ্টাৰনেটত অসমীয়া ভাষা-ভাষণিকা : (মিতালী বৰ্মন) - সাহিত্য ডট অৰ্গ\n২০১০ চনৰ কথা৷ বন্ধু দেৱজ্যোতি মহন্তৰ ‘ৱাল পোষ্ট’ত তেওঁৰ ভাতৃপ্ৰতীম প্ৰণৱজ্যোতি ভূঞাই অসমীয়া লিপিত অভিমত প্ৰেৰণ কৰা দেখিলোঁ৷ দেখিয়েই আপ্লুত হৈ পৰিলোঁ৷ বন্ধুক খাটনি ধৰিলোঁ, প্ৰণৱৰ পৰা অসমীয়া লিপিত লিখাৰ কৌশলটো শিকি আহি মোক শিকাবৰ বাবে৷ দুদিনমানৰ পাচত মোক নিৰাশ কৰি বন্ধুৱে ক’লে যে প্ৰণৱৰ কম্পিউটাৰটোত অসমীয়া ‘চফ্টৱেৰ’ লগোৱা আছে৷ সঁচাকৈ কৈছোঁ সিদিনা যে প্ৰণৱৰ প্ৰতি মোৰ খুব ঈৰ্ষা হৈছিল৷ সিদিনা হতাশ হৈছিলোঁ যদিও কম্পিউটাৰত অসমীয়া আখৰ লিখাৰ আগ্ৰহৰ প্ৰৱণতাটো কিন্তু মোৰ দিনে দিনে বাঢ়ি গৈ আছিল৷ এনেকৈয়ে দিনবোৰ বাগৰি গ’ল৷ লাহে লাহে ইণ্টাৰনেটত মোৰ বন্ধু-বান্ধৱৰ সংখ্যাও বাঢ়ি গ’ল৷ এনেতে এদিন অৱন্তিকা পৰাশৰে মোক “নলবেইৰা ফেচবুক” নামৰ গোট এটাত অন্তৰ্ভুক্ত কৰিলে৷ তাতে লগ পালোঁ হৃষীৰাজ শৰ্মাক৷ হৃষীয়ে মোক ‘আমি অসমীয়া’, ‘অসমীয়াত কথা-বতৰা’কে আদি কৰি বহুতো গোটত অন্তৰ্ভুক্ত কৰিলে৷ এই গোটবোৰত সোমাই দেখিলোঁ যে আমাৰ পৃথিৱীখনে আমাক পিছ পেলাই বহুদূৰ আগুৱাই গৈছে৷ কেতিয়াবা কিবা এষাৰ ক’বলৈ মন যায়, কিন্তু কোৱাহে নহয়৷ কাৰণ এটাই, অসমীয়া লিপিত লিখিব নাজানোঁ৷ (প্ৰথমতে মানুহবোৰৰ এই গোটবোৰৰ প্ৰতি এই কাৰণটোৰ বাবেও অনীহা আছিল কিজানি! অংক কৰি টান পোৱা/নেওতা বা এলজেব্ৰাৰ ফৰ্মুলা মুখস্থ কৰিব নোৱাৰা শিক্ষাৰ্থী এজনেও অংক কৰি বেয়া পায়। কথাটো ঠিক একেধৰণৰে হ’ব J ৷) হৃষীয়ে কেতিয়াও অসমীয়া আখৰত লিখিবলৈ মোক একো জোৰ কৰা নাছিল৷ কিন্তু কিবা এটা সুধিলে উত্তৰটোহে অসমীয়া আখৰত লিখি দিছিল। এনেয়ো মোৰ আগ্ৰহটোতো আছিলেই, তাতে তেতিয়া হৃষীৰ উত্তৰ লিখাৰ কায়দাবোৰত মই আৰু বেছি প্ৰলোভিত হৈ পৰিলোঁ৷ এদিন সুধিয়েই পেলালোঁ৷ সোধা মাত্ৰেই তেওঁ মোলৈ দিহা-পৰামৰ্শসহ ফেচবুকৰ বাৰ্তাবাকচত বাৰ্তা পঠিয়াই দিলে৷ তাৰপাচত, এইবাৰ আহিল অঞ্জলৰ পাল৷ নিজৰ ফেচবুক ৱালত ৰোমান লিপিৰে অসমীয়া কথাবোৰ লিখি থকা দেখি এদিন অঞ্জলে মোলৈ বাৰ্তা এটা পঠিয়ালে “আপুনি অসমীয়াত লিখা নাই কিয়?” এইবুলি অঞ্জলেও মোলৈ ইণ্টাৰনেটত অসমীয়া লিখাৰ লিংক পঠিয়ালে৷ অৱশেষত মই অসমীয়া আখৰত লিখিব পৰা হ’লোঁ৷ মোক উৎসাহিত কৰা বাবে হৃষী আৰু অঞ্জলৰ ওচৰত মই সদায় কৃতজ্ঞ হৈ থাকিম৷ পাৰোঁ নে নোৱাৰোঁ বুলি চাবলৈ যিদিনাই কম্পিউটাৰত পৃথিৱীৰ আটাইতকৈ সহজ অথচ মহৎ শব্দ “মা” অসমীয়া আখৰত লিখিছিলোঁ সিদিনা আনন্দই পাৰ নধৰা হৈছিল৷\nএতিয়া মূল কথাটো হ’ল অসমীয়া আখৰত লিখাৰ প্ৰয়োজনীয়তানো কি? হয়, অসমীয়া আখৰত লিখাৰ প্ৰয়োজনীয় দিশ বহুতো আছে৷ কাৰীকৰি আৰু ব্যৱহাৰগত দিশৰ প্ৰয়োজনীয়তাৰ বিষয়ে বিজ্ঞজনে ক’ব৷ আমি ক’ব বিচাৰিছোঁ, অতি সাধাৰণ যেন লগা দিশ এটাৰ কথাহে৷ ২০০৫ চনত জীৱিকাৰ তাড়নাত দিল্লী অভিমুখী হোৱাৰ দিনৰে পৰাই যেতিয়াই অসমলৈ যাওঁ, উভতিবৰ পৰত কিতাপৰ টোপোলা এটা সদায় লগত আহে৷ কোনোবা আহিলেও লৈ আহে অথবা প্ৰয়োজন সাপেক্ষে ডাকত পঠিয়ায়৷ তেতিয়াই এনে এচাম ছাত্ৰ-ছাত্ৰীৰ লগত কথা হৈছিলোঁ, যিবোৰে কেৱল অসমীয়া আখৰকেইটা এপলকৰ বাবে চাবলৈ দিল্লী বিশ্ববিদ্যালয়ৰ পুথিভঁৰাললৈ ঢাপলি মেলে৷ অনুভৱ কৰিছিলোঁ তেওঁলোকৰ সেই বুভুক্ষা!! তেওঁলোকে কৈছিল, “কেতিয়াবা এনেদিনো পাৰ হৈছিল যিদিনা ঘৰৰ পৰা বাতৰি কাকতেৰে মেৰিয়াই পঠিওৱা খোৱাবস্তুৰ পাৰ্চেলতকৈও মেৰ খাই অহা বাতৰি কাকতখনহে বেছি দৰকাৰী যেন লাগিছিল৷” তেওঁলোকৰ হেঁপাহ দেখি আমি কিতাপ-আলোচনীৰ আদান-প্ৰদানো কৰিছিলোঁ৷ (কিন্তু লাভৰ মূৰত বহুতো কিতাপ হেৰুৱালোঁ৷ সেয়া এক অন্য কাহিনী…) এতিয়া ভাবিছোঁ এই কৌশলবোৰ আগতে আয়ত্ব কৰা হ’লে কিমান ভাল আছিল!!\nআগতে অসমৰ বিষয়ে বা অসমীয়া সাহিত্য-সংস্কৃতিৰ বিষয়ে ইণ্টাৰনেটত কিবা এষাৰ বিচৰা আৰু পৰ্বতত কাছকণী বিচৰা প্ৰায় একেই কথা আছিল। কিন্তু আজি সেই দৃশ্য সলনি হ’ল। দলে-বলে ইণ্টাৰনেটত অসমীয়া ভাষা অসমীয়া আখৰত লিখিবলৈ ওলাই অহা ৰাইজৰ প্ৰচেষ্টাত ইণ্টাৰনেটত অসম, অসমীয়া, অসমীয়া সাহিত্য-সংস্কৃতিৰ নানা তথ্য সঞ্চিত হৈছে। যদিও এই তথ্য যথেষ্ট নহয় তথাপিও আগৰ তুলনাত যথেষ্ট হ’ল। কিন্তু এই দিশত আৰু কাম-কাজ কৰাৰ, চিন্তা-চৰ্চা কৰাৰ থল আছে। য়ুনিক’ডৰ প্ৰচাৰ আৰু প্ৰসাৰৰ লগে লগে চ’চিয়েল মিডিয়াত কেৱল য়ুনিক’ড ব্যৱহাৰ কৰি প্ৰকাশ কৰা কেইবাখনো অসমীয়া আৰু অসমীয়া-ইংৰাজী দ্বিভাষী আলোচনীৰ জন্ম হ’ল। কম্পিউটাৰ বা মোবাইল ফোন ব্যৱহাৰ কৰিয়ে অসমীয়া সমাজৰ অমূল্য সম্পদ কীৰ্তনঘোষা আৰু নামঘোষা পঢ়িবলৈ পোৱা হ’লোঁ। থাপনাৰ পৰা কম্পিউটাৰ বা মোবাইলত হাতৰ টিপতে কীৰ্তনঘোষা-নামঘোষাৰ এই যাত্ৰা মাথোঁ য়ুনিক’ডেহে সম্ভৱ কৰিলে। বিচাৰিলে এনে উদাহৰণ আৰু বহুতো ওলাব।\nকম্পিউটাৰত অসমীয়া আখৰ লিখিবলৈ শিকি, অসমীয়া আখৰত লিখিবলৈ অনুপ্ৰেৰণা যোগোৱা এই গোটবোৰৰ লগত জড়িত হৈ অনুভৱ কৰিব পাৰিছিলোঁ যে ইমানদিন কিহৰ অভাৱত ভুগি আছিলোঁ! আচলতে কি জানে ৰাইজ, যিকোনো কামতে সংঘাত (সমাজৰ লগত ব্যক্তিৰ সংঘাত/ব্যক্তিৰ লগত ব্যক্তিৰ সংঘাত/নিজৰ মনৰ লগত ব্যক্তিবিশেষৰ সংঘাত) থাকে৷ কিন্তু পৰিস্থিতি বিশেষে এই সংঘাতবোৰে কামটো অধিক ফলদায়ী হোৱাত সহায়হে কৰে৷ এচাম মানুহে হয়তো এতিয়াও নিজৰ গোড়ামিৰ সীমা ভাঙি ওলাই আহিব পৰা নাই৷ তেওঁলোকে নিজেও নিশিকে আৰু আনে শিকিলেও “FB ত অসমীয়া লিখাৰ ভুতে লম্ভিলে” বুলি টিতকাৰি দিয়ে৷ কিন্তু ২০১০ৰ পৰা ২০১৭ৰ জানুৱাৰী মাহলৈ য়ুনিক’ডৰ যথেষ্ট প্ৰচাৰ আৰু প্ৰসাৰ হ’ল। প্ৰায় সকলোবোৰ মোবাইল ফোনতে এতিয়া অসমীয়া ভাষাৰ বিকল্পটো সহজলভ্য হ’ল। অসমীয়াত লিখা পঢ়া কৰিবলৈ নানা তৰহৰ ছফ্টৱেৰ, ফণ্ট, এপচ আদি ওলাল। তথাপি সেই এচাম মানুহে নিজৰ ভাষাটো নিজৰ লিপিৰে লিখিবলৈ এলাহ কৰে। কিন্তু মানুহৰ এনে গোড়া মানসিকতাৰ পৰিৱৰ্তন ঘটিবলৈ হয়তো আৰু বেছি দিন নাই৷\nশিকাৰ কোনো সময় নাই, শিক্ষাৰ্থীৰ কোনো বয়স নাই৷ আমি সদায় আশাবাদী৷ আশা কৰোঁ, য়ুনিক’ড আন্দোলনৰ এই যাত্ৰাত আমি আৰু বহুদূৰ আগুৱাই যাব পাৰিম৷ এজনক শিকাই বুজাই সৈমান কৰাব পাৰিলে দহজনক নোৱাৰাৰ কাৰণ নাই৷ আৰু সময়ত সেই দহজনে এশজনলৈ বৃদ্ধি পাব, আৰু এশজন হাজাৰজনলৈ…! আৰু তেতিয়াই তেওঁলোকেও অসমীয়া লিপিত লিখিব পৰা হৈ আমাৰ দৰে লিখিব “চিৰ চেনেহী মোৰ ভাষা জননী”।\n← ইউনিক’ডত অসমীয়া লিখন সঁজুলি – [জ্যোতিৰূপম দত্ত]\nমিতভাষ’ৰ স্রষ্টাৰ সৈতে এক কথোপকথনঃ প্রসংগ মিতভাষ তথা অন্যান্য →\nভাওনা আৰু সাময়িক সংস্কৃতি-প্ৰৱাহ


অস্থায়ী (পৰশমণি বৰা) - সাহিত্য ডট অৰ্গ\n“In life, We all have an unspeakable secret, an irreversible regret, an unkept promise, an unheard request, an irreplaceable loss, an unreachable dream & an unforgettable first love;\nStill life is about being happy anyhow, because everything in life can be summed up in just3words, ‘LIFE GOES ON.”\nপু্ৱাবোৰ সদায়ে আৰম্ভ হয় একোটা এছএমএছৰে। চকু মেলি ম’বাইলটোৰ স্ক্রীণখনলৈ চকু ফুৰায়েই ইনবক্সত জমা হোৱা মেছেজবোৰ পঢ়ি চোঁৱা হয়, ‘Good morning’ৰ লগত কিছুমান খুহুতীয়া কথাৰ সম্ভাৰ; হাঁহি একোটাৰে পাতনি মেলা হ’ল এটা নতুন দিনৰ।\nক্লাছ নথকা দিনটোৰ আৰম্ভণি এনেকৈয়ে হয়; ৰিমাইণ্ডাৰ, ঘড়ী বাজিব নোৱাৰা কৰি থৈ ‘অলপ শান্তি দিয়া’ ভাবত শুই থাকা দেৰিলৈকে, বেলিটো উঠি আহক, কোনো কথা নাই, বন্ধ বাৰ, আজি নুশুলে কাহানিকে শুম- এই ভাব। সপ্তাহটো আৰম্ভ হ’লেইযে আকৌ পিন্ধিব লাগিব যান্ত্রিকতাৰ সাজ, শুৱাই থ’ব লাগিব ভিতৰৰ মানুহজনীক নিচুকাই থৈ, নহ’লে গালি-শপনিকে পাৰি হ’লেও; যন্ত্রৰতো আবেগ বোলা একো বস্তু নাথাকে!\nতাইৰ আজিৰ ক্লাছ নথকা দিনটো পিছে অলপ অগতানুগতিক ভাবে আৰম্ভ হ’ল। ৰিংট’নৰ শব্দত সাৰ পাই উঠি অহা খংটো সামৰি স্ক্রীণখনত চকু পেলাই ৰিচিভ কৰিবলৈ যাওঁতেই কাট খালে, উভটি ডায়েল কৰি ভালকৈ বকিম বুলি ভাবোতেই দেখিলে তাই- জমা হোৱা কেইবাটাও মেছেজ; প্রায়কেইটাৰ সাৰাংশ একেই- “ওলাই আহ ৬ বজাৰ ভিতৰত…কাম ফাষ্ট…ইটচ্ অল এবাউট্ আৱাৰ প্রজেক্ট”। ঘড়ীত বাজিছে ৫:৪০ আৰু ৬:00 বজাত তাই ওলাই যাব লাগে! গালি পাৰি- পাৰি ওলাই গৈ পানী এবাল্টি ঢালি আহি থাপতে যি পালে তাকেই মুখত সোমাই তাই ওলাই গ’ল।\nযিমান বেয়া হ’ব বুলি ভাবিছিল দিনটো পিছে সিমান বেয়াকৈও নগ’ল। তিনি ঘণ্টা ধৰি হাবি-বননি দেও দি খোজ কাঢ়ি সিহঁতে ছেম্প’ল গোটালে- সেন্দুৰীয়া বান্দৰৰ জাকটোৱে টহল দি খাই পেলাই থৈ যোৱা তৰা গছৰ অৱশিষ্টবোৰ, ফলবোৰৰ গুটিবোৰ; লগতে ল’লে ফটো আৰু ভি ডি অ’- চাৰিজনীয়া সিহঁতৰ দ’লটোৰ গাইডৰ মতেই আৰু হাবিখনৰ মাজৰ বহল বিলখনৰ পাৰত বহি পাতলীয়া পুৱাৰ আহাৰো খাই ল’লে খুহুতীয়া কথাৰ মহলা মাৰি। জোকৰ কামোৰৰপৰা বাচিবলৈ পিন্ধা Leech guard যোৰ লৰালৰিৰ কোবত থাকি অহাৰ কথা মনত তেতিয়াহে পৰিল তাইৰ, কাপোৰৰ জোতাযোৰ খুলি চোৱাত চুলিৰ দৰে লিংলিঙিয়া কেইবাটাও জোক ওলাই আহিল। ঘিণ লাগিলেও অত্যন্ত অভ্যস্ত হাতেৰে আঁতৰাই তেজে ৰঙা কৰা ভৰি দুখন ধুই লৈ বেগটোত থকা এণ্টিচেপ্টিক মলম অকণমান উলিয়াই তাই সানি ল’লে। এইবাৰ তাইৰ উভটনি যাত্রা আৰম্ভ হ’ল।\nলাহে লাহে ভাল লাগি অহা হৈছে এই সকলোবোৰ। মাক-দেউতাকৰ তীব্র আপত্তি থকা স্বত্তেও একমাত্র জনসমাগমৰপৰা দূৰত থাকিবলৈকেই তাই আঁতৰি আহিছিল ইমান দূৰলৈ; এটা তিক্ত অতীতৰ অধ্যায় সমাপ্ত কৰি। আৰম্ভণিতে ভাল নলগা সকলোবোৰ পিছে এতিয়া ভাল লগা হৈছেগৈ। বাছি লোৱা বিষয়টোৰ প্রতি তাইৰ আগ্রহ বাঢ়ি অহা হৈছেগৈ, প্রজেক্টৰ কামৰ বাবেই হ’লেও ওচৰৰ হাবিখনলৈ গৈ- গৈ প্রকৃ্তিৰ সৈতে বেছিকৈ একাত্ম হোৱাৰ সুযোগো পাইছে তাই; সেইবোৰেই এতিয়া তাইক তীক্ত- ৰিক্ত, পাৰ কৰি অহা এছোৱা সময়ৰপৰা দূৰলৈ লৈ আনিছে। ভাগৰুৱা হ’লেও আজি অকণো ভাগৰ অনুভৱ নকৰিলে তাই। ৰূমমেট নাই, ওলাই গৈছে দিনটোলৈ বুলি; অগত্যা ভাত ৰান্ধি খাই- বৈ তাই বিচনাত বাগৰি পৰিল কিছুসময়ৰ বাবে।\nচিলমিলিয়া টোপনিটো আহোতেই চিনাকী ৰিংট’নটোৰ শব্দত তাই আকৌ সাৰ পালে। অচিনাকী নাম্বাৰটো ৰিচিভ কৰোঁ নকৰোঁকৈ থাকি অৱশেষত ৰিচিভ কৰি মাত দিলে তাই, আৰু বহুবেলিৰ মূৰত সিফালৰপৰা ভাঁহি অহা ‘হেল্ল’’টো ঠেকা খাই আহি বাজি থাকিল তাইৰ কাণত প্রতিধ্বনিৰ দৰে; শিল পৰা কপৌৰ দৰে ৰৈ গ’ল কিছুসময় তাই, তাৰ পাছতেই নিজকে চম্ভালি তাই মাত দিলে, “কিয় ফোন কৰিছা?”\n“হেল্ল’! ক’বলৈ যদি একোৱেই নাই তেন্তে মই থঁও।”\n“মই যাওঁগৈ। তোমাক মাত এষাৰ দি যাবলৈ ফোন কৰিলোঁ।”\n“হয়তো আৰু উভটি নাহো।… ভালে থাকিবা।”\n“সাঁথৰৰ দৰে কথা ক’বলৈ বাদ দিয়া। তুমি আগতেও তেনেকৈয়ে কৈছিলা, ক’তা এতিয়াও তোমাৰ মাত শুনিয়েই আছোঁ দেখোন! ইমান তিতা- কেঁহাৰ পাছত আকৌ মোলৈ ফোন কৰি খবৰ লোৱাৰ কোনো প্রয়োজন মই নেদেখোঁ। য’লৈ যোৱা গৈ থাকা, পাহৰা দিন কিছুমান আকৌ উভতাই আনিবলৈ মই বিচৰা নাই… নকৰিবা আৰু মোলৈ ফোন।”\n“Take my life and be happy.. আৰু তোমাক কেতিয়াও আমনি নিদিও। পাৰিলে মোক ক্ষমা কৰি দিবা আৰু সকলো পাহৰিবলৈ চাবা। ৰাখোঁ।”\nযিমান উষ্মাৰে তাই কথা পাতিছিল, সিমান শীতল হৈ পৰিল। প্রয়াসৰ শেষৰ কথাকেইষাৰে তাইক ভবাই তুলিলে। কেতিয়াৰেপৰা এনেকুৱা কথা কোৱা মানুহ হৈ পৰিলনো সি! একো কথাতেই তল পৰি নিদিয়া মানুহটো ইমান কোমল! আৰু খুব কষ্টৰে কোৱাৰ দৰে ওলোৱা তাৰ মাতষাৰ- কিবা হ’ল নেকি! কিয় জানো তাইৰ এবাৰ উভটি সেই নাম্বাৰটোলৈ ফোন কৰিবলৈ মন গ’ল; কিন্তু তৎক্ষণাত তাইৰ জেদী মনটোৱে হাক দি উঠিল আৰু সিমানতে তাই ফোনটোৰপৰা দৃষ্টি আঁতৰাই মুখখন ধুবলৈ ওলাই গ’ল।\nগধুলিৰ সাত বাজিল। ইমান সময় ধৰি তাই সকলোবোৰ কাম কৰি থাকিল ঠিকেই, কিন্তু একো কামেই নিয়াৰিকৈ কৰা নহ’ল। বতৰ গোমা কৰি আনিলে, বৰষুণ দিয়াৰ সম্ভাৱণা দেখি খিৰিকী জপাবলৈ তাই উঠি গ’ল। কবৰ দি থৈ অহা সময় কিছুমানে তাইৰ সন্মুখত অহা যোৱা কৰিবলৈ ধৰিলে- যিবোৰ সময় হয়তো কবৰ দিয়া হোৱাই নাছিল, হয়তো শুৱাই থোৱা হৈছিল জোৰ কৰিহে। আত্মনিমগ্ন হৈ থাকোতে তাই পুনৰ চক্ খালে ম’বাইলটোৰ মাতত। একেটা নাম্বাৰৰপৰাই অহা ফোন। অলপ সময়ৰ আগতে পুনৰ ফোন আহিলে ৰিচিভ নকৰোকৈ থকা মানুহজনীয়ে যন্ত্রবৎ ফোনটো হাতত তুলি ল’লে।\n“মই বুমণি। মনত আছেনে কুঁহি, তাৰ বায়েক…”\n“বা!…তুমি…কিয় নাথাকিব মনত! ভালে আছানে?”\n“হেই! কিয় লাগিছে বাৰু তুমি কন্দাৰ নিচিনা!কি হ’ল?… সি ক’ত?”\n“তোমাৰ মাতষাৰ কঁপাৰ দৰে কিয় লাগিছে?”\n“…সি নাহে। সি যোৱাগৈৰ কথা নাছিল, কিন্তু সি চোঁৱা তাৰ শপত দি ইমান দিন নকন্দাকৈ থাকিবলৈ ক’লে…আৰু এতিয়া সি চকু নেমেলে… সি গ’লগৈ।”\n“তুমি কি কৈছা বা? ইমান দিন মানে? আৰু মোকো সি যাবগৈ বুলিছিল। ফোনটো দিয়ানা তাক!”\n“সি আৰু তোমাক মাত নিদিয়ে। সি…”\nআধৰুৱা বাক্যটো আৰু কোৱা নহয়গৈ। ভাঁহি অহা অন্য এক নাৰীকন্ঠত তাই বুজা সাৰাংশই তাইক কৈ যায় অলিখিত এক কাহিনী- একমাত্র বায়েকৰ বিয়াৰ জা- যোগাৰ কৰিবলৈ বুলি ছুটী লৈ আহোতেই হোৱা পথ দুর্ঘটনা এটাত প্রয়াসৰ মগজুৰ ৰক্তক্ষৰণ হৈছিল প্রায় এমাহমানৰ আগতেই। অস্ত্রোপচাৰৰ পাছত লাহে- লাহে ভাললৈ অহা স্বাস্থ্য কালিৰেপৰা হঠাৎ বেয়া হোৱা দেখিয়েই ডাক্তৰে শেষ সময়ৰ আগজাননী দি দিছিল।\nইতিমধ্যে দোপাল পিটা বৰষুণ এজাক নমাইছে।\nঅকণো ভবাৰ অৱকাশ নোপোৱাকৈয়ে ঘটি যোৱা কাণ্ডটোত তাই মুক হৈ পৰে। চেপা বিষ এটা উজাই আহি তাইৰ কণ্ঠ ৰুদ্ধ কৰি তুলিলে। এনেকুৱাতে দুৱাৰত পৰা কৰাঘাতৰ শব্দই তাইৰ সম্ভিত ঘূৰাই আনিলে। দুৱাৰ খুলিলত সোমাই আহে তাইৰ ৰূমমেট। গুণগুণাই অহা জিঞাৰ দৰে মনৰ ছোৱালীজনীয়ে গুণগুণায়েই মুখ-হাত ধুই আহেগৈ। একো কথাৰ পাতনি নেমেলাকৈয়ে তাই হঠাৎ কুঁহিক সাবটি গুণগুণাই থকা বাদ দি উচুপিবলৈ ধৰিলে। সৰু ছোৱালীৰ দৰে ফেঁকুৰি উঠা তাইৰ ৰুমমেটক সামৰিবলৈ তাই সুধি উঠে, “কিয় কান্দিছ অ’?”\n“সি কাইলৈ যাবগৈ… মই আজি লগ কৰি আহিলোঁ তাক। মোৰ বেয়া লাগিছে, আজি আমি ফুৰিছিলোঁ নদীখনৰ কাষে- কাষে… তই আৰু মই যে এদিন ফুৰি আহিম বুলিছিলোঁ সেই ঠাইডোখৰত।”\n“ধেৎ আঁকৰি, সি আকৌ আহিব নহয়, আকৌ তেতিয়া যাবি আকৌ! নাকান্দ এতিয়া।”\nইতিমধ্যে তাইৰ দুচকুৱেদি নিমখীয়া পানীৰ সোঁত এটা ব’বলৈ আৰম্ভ কৰিছে।\n“…কুঁহি, আমি ফুৰিবলৈ গ’লেও নদীৰ কাষে-কাষে নাযাওঁ হা! আকৌ গ’লে মোৰ তালৈ মনত পৰিব… আমি নাযাওঁ দেই!”\n“সি আকৌ আহিব অ’, আকৌ আহিব সি, সি হেৰাই নাযায় নহয়। তই হেৰাবলৈ নিদিবি। দিবি জানোঁ? দিবিনে? নিদিয় নহয়! আৰু অঁ, আমি বেলেগ ঠাইলৈ গ’লেও সেইডোখৰলৈ নাযাওঁ, হ’ব? মই নাযাওঁ, তয়ো নাযাবি।”\nশব্দ কৰি কান্দোনত ভাঙি পৰা ছোৱালীজনীক বুজাবলৈ কুঁহিয়ে ভাষা বিচাৰি নাপালে। তাইৰ কাণত বাজি থাকিল প্রয়াসক শেষবাৰৰ বাবে লগ পোৱাৰ সময়ৰ কথাবোৰ, অলপ আগতে তাইৰ কাণত প্রতিধ্বনিত হৈ ৰোৱা প্রয়াসৰ শেষ মাতষাৰ- যিষাৰ মাত হাজাৰবাৰ শুনিব বিছাৰিলেও তাই আৰু শুনিবলৈ নাপাব। সেই প্রথমজাক বৰষুণ নমাই অনা মানুহজনক তাই আৰু কেতিয়াও লগ নাপাব- সেই কথা তাই ৰূমমেটক বুজাব কেনেকৈ! এৰি অহা সময়বোৰে অগা-দেৱা কৰি যাবলৈ ধৰিলে তাইৰ আগত। বিৰ্ বিৰাই তাই কৈ থাকিল, “তুমি উভটি আহা। তুমি সেই খঙাল মানুহটোৱেই হৈ থাকা লাগিলে, কেলকুলাচ কৰি ব্যস্ত হৈ থকা, কথা কমকৈ পতা মানুহটো, মই সময় উলিয়াব নোৱাৰাৰ বাবেই জিদ কৰি গুছি যোৱা মানুহটো। বৰষুণক ভাল পাব’লৈ শিকাই এতিয়া বৰষুণৰ লগতেই তুমি গুছি যাবগৈ নোৱাৰা…”\nবাহিৰত তেতিয়া এজাক ছাগলী খেদা বৰষুণ আৰু তাৰ তালে-তালে নচা বিজুলী!\n← সৰিয়হ ফুল : হিমজ্যোতি তালুকদাৰ\nৰান্ধনিশাল (দুলাল বৰুৱা) →


Arunachal Pradesh Archives - News Network Private Limited\nজল শক্তি মন্ত্ৰীৰ লক্ষ্য অৰুণাচলত জল প্ৰকল্প\nকেন্দ্ৰীয় জল শক্তি মন্ত্ৰী গজেন্দ্ৰ সিঙে শণিবাৰে কৈছে যে এতিয়া তেওঁৰ লক্ষ্য অৰুণাচলৰ গ্ৰাম্যাঞ্চলত জল প্ৰকল্প নিৰ্মাণ কৰা। উক্ত অনুষ্ঠানত উপস্হিত থাকে অৰুণাচলৰ মুখ্য মন্ত্ৰী প্ৰমা খাণ্ডু। জল জীৱন আচনিৰ উদ্যোগত বহু মানুহক পানী যোগান ধৰাৰ কথাও প্ৰকাশ কৰে কেন্দ্ৰীয়…\nজীৱন নাটৰ পৰা মহাপ্ৰস্থান চি এম চেঙৰ\nনাগালেণ্ডৰ পৰিবেশ, বন আৰু জলবায়ু পৰিবৰ্তন তথা ন্যায় আৰু আইন মন্ত্ৰী চি এম চেঙৰ দেহাৱসান দীৰ্ঘদিনযোৱা সক্ৰিয় ৰাজনীতি সফলভাৱে পালন কৰা এটি যুগৰ যেন অৱসান ঘটিল। সকলোকে কন্দুৱাই আতৰি গ'ল নাগালেণ্ডৰ পৰিবেশ, বন আৰু জলবায়ু পৰিবৰ্তন তথা ন্যায় আৰু আইন…\nPopulation in Arunachal Pradesh recorded 17.03 lakhs till December 2018\nThe projected total number of population in Arunachal Pradesh as on December 31, 2018 is 17.03 lakhs. This was informed inawritten reply in the State Assembly today by the government. As per 2011 census the population of Arunachal…


bhumi-pednekar-says-no-to-intimate-scenes– News18 Assam\nছবিত ‘Intimate Scene’ত অভিনয় নকৰে অভিনেত্ৰী ভূমি পেডনেকাৰে! হঠাত্ কিয় এই সিদ্ধান্ত ল’লে অভিনেত্ৰীগৰাকীয়ে?\nUpdated:June 22, 2020, 3:33 PM IST\nঅভিনেত্ৰীগৰাকীয়ে এটা সাক্ষাত্‍কাৰত জনালে এই কথা\nLast Updated: June 22, 2020, 3:33 PM IST\nকোৰোণা ভাইৰাছৰ ফলত বন্ধ হৈ থকা ছবিৰ দৃশ্যগ্ৰহণ আকৌ লাহে লাহে আৰম্ভ কৰিছে ছবি নিৰ্মাতাসকলে। আধৰুৱা হৈ থকা বহু ছবিৰ কাম আকৌ আৰম্ভ কৰা হৈছে। তথাপিও যেন আগৰ দৰে উচাহ নাই অভিনেতা-অভিনেত্ৰীসকলৰ মনত। মনত যেন আছে ভয় শংকা।\nছবিত কোনো ধৰণৰ ‘Intimate Scene’ত অভিনয় নকৰাৰ সিদ্ধান্ত অভিনেত্ৰী ভূমি পেডনেকাৰে। অভিনেত্ৰীগৰাকীয়ে স্পষ্ট কৈ জনালে এই কথা।\nএটা ইংৰাজী ৱেবচাইটৰ সৈতে হোৱা সাক্ষাত্‍কাৰত ভূমিয়ে জনাই যে, ‘কোৰোণা ভাইৰাছ প্ৰতিৰোধৰ বাবে আটাইতকৈ প্ৰয়োজনীয় কথাটো হ’ল সামাজিক ব্যৱধান। কিন্তু ছবিৰ শ্বুটিঙত এয়া মানি চলাটো অত্যন্ত কঠিন কাম। কাৰণ ছবিৰ শ্বুটিঙৰ সময়ত বহুতে বিভিন্ন ধৰণে কাম কৰিবলগীয়া হয়। অভিনেতা-অভিনেত্ৰীয়ে মাস্ক পৰিধান কৰিও শ্বটিং কৰিব নোৱাৰে। সেয়েহে কিছুদিনলৈ ছবিত ‘Intimate Scene’ত অভিনয় কৰাৰ পৰা বিৰত থকাই উচিত। মই ভাবো, দৰকাৰ হ’লে ছবিৰ ষ্টৰী লাইনেই কিছু সলনি কৰক। আমি নিজে সতৰ্ক হৈ থাকিব লাগিব।'\nFirst published: June 22, 2020, 3:28 PM IST


চৰম খাদ্য সংকট আফগানিস্তানতঃ বাধ্য হৈ সন্তান, অংগ বিক্ৰী আফগানৰ - Mahabahu.com\nচৰম খাদ্য সংকট আফগানিস্তানতঃ বাধ্য হৈ সন্তান, অংগ বিক্ৰী আফগানৰ\nin food, Health, Health, News, Opinion, Politics, Real Stories, Special Report, Uncategorized, Women, World\nচৰম খাদ্য সংকট আফগানিস্তানত\nক্ৰমশঃ অন্ধকাৰত নিমজ্জিত হৈছে তালিবানৰ আফগানিস্তান।\nযোৱা বছৰ আগষ্ট মাহত আফগানিস্তানৰ ক্ষমতা দখল কৰিছিল তালিবানে।\nতাৰ পিছতেই আফগানিস্তানৰ অৱস্থা অবৰ্ণনীয় হৈ পৰিছে। দুবেলা দুমুঠি যোগাৰ কৰাটোৱেই হৈ পৰিছে আকাশ-কুসুম। ক্ৰমে পৰিস্থিতি এনে হৈছে যে আফগানিস্তানৰ নাগৰিকসকলৰ বহু সংখ্যকেই উপায়হীন হৈ বাধ্য হৈছে নিজৰ সন্তানক বিক্ৰী কৰিবলৈ বা নিজৰ শৰীৰৰ অংগ বিক্ৰী কৰিবলৈ – পেটৰ জ্বালা দূৰ কৰিবলৈ! ৰাষ্ট্ৰসংঘৰ বিশ্ব খাদ্য প্ৰগ্ৰেমৰ ( WFP) প্ৰধান ডেভিড বেশ্বলিয়ে এই কথা সদৰি কৰিছে।\nবিশ্বৰ অন্যতম দুখীয়া দেশ হ’ল আফগানিস্তান। ৯৭% মানুহ দৰিদ্ৰ সীমাৰেখাৰ তলত বাস কৰে। এইসকলৰ আধাৰো বেছি মানুহে এতিয়া তীব্ৰ খাদ্যাভাৱত ভুগিছে। প্ৰায় ২.৪ কোটি মানুহে ভোকৰ জ্বালাত কলমলাই আছে। এনে অৱস্থাত আন্তৰ্জাতিক সম্প্ৰদায়ৰ ওচৰত সাহায্যৰ বাবে অনুৰোধ কৰিছে বিশ্ব খাদ্য প্ৰগ্ৰেমৰ ডেভিড বেশ্বলিয়ে। তেওঁ কৈছে যে যিদৰে কৰ’নাৰ সময়ত বহু দেশক সাহায্য কৰিবলৈ ধনকুবেৰ সকল আগবাঢ়ি আহিছিল, একেদৰে দৰিদ্ৰ আফগান সকলৰ খাদ্যৰ বাবেও আগবাঢ়ি আহিব লাগে। ডেভিডে এগৰাকী আফগান মহিলাৰ বিষয়ে উল্লেখ কৰি কৈছে যে তেওঁ নিজৰ কন্যাক বিক্ৰী কৰিছে অইন পৰিয়ালক – যাতে দুবেলা দুমুঠি খাব পাৰে। এনে কৰুণ ছৱি এতিয়া সমগ্ৰ আফগানিস্তানত! তালিবানৰ দখলত থকা আফগানিস্তানত এতিয়া জীৱনদায়িনী ঔষধ আৰু খাদ্যৰ মহা সংকট হৈছে। তালিবানে শাসনভাৰ লোৱাৰ পিছত ইউৰোপীয় ইউনিয়নৰ তৰফৰ পৰা ১২০ কোটি ইউৰোৰ সাহায্য ঘোষণা কৰা হৈছিল, বহু বিত্তবানেও সহায় আগবঢ়াইছিল, কিন্তু সমগ্ৰ পৰিস্থিতি যে এতিয়াও নিয়ন্ত্ৰণৰ বাহিৰত – ৰাষ্ট্ৰসংঘৰ বক্তব্যৰ পৰা সেয়া ষ্পষ্ট হৈ পৰিছে।


"সংগীত জগতখনক লৈ যি দুই এক অপপ্ৰচাৰ চলে সেই আটাইবোৰ আঁতৰাবলৈ মন"- চিন্ময় মেধি | Rupaliparda.com\nউঠি অহা প্ৰজন্মৰ বহু যুৱক-যুৱতীৰ প্ৰতিভাই ইতিমধ্যে আপ্লুত কৰিছে জনসাধাৰণক। কোনোৱে যদি নতুনৰ আৱিষ্কাৰ কৰিছে আনহাতে কোনোৱে আকৌ লুপ্ত হ’বলৈ ধৰা বিষয়বোৰক আকৌ এবাৰ সাধাৰণজনৰ মাজলৈ উভতাই আনিছে; মুঠতে অবিৰত ধাৰাত চলি থকা এই সাংস্কৃতিক ক্ষেত্ৰখনে নিৰৱিচ্চিন্ন ভাৱে কৰিছে নিজ কাম। দৰ্শক-শ্ৰোতাক কেৱল মাত্ৰ মনোৰঞ্জন প্ৰদান কৰি আমোদ দিয়াই নহয়; সম্প্ৰতি নৱপ্ৰজন্মৰ সৃষ্টিত অন্তৰ্ভূক্ত জ্ঞানকো হৃদয়ংগম কৰিছে বহু সচেতন লোকে। সংগীত ক্ষেত্ৰখনৰ বিষয়ে যদিও ক’বলৈ যাওঁ তেনেহ’লে ইয়াত প্ৰতিটো দিনত একোটা নতুন সৃষ্টি হৈছে। য’ত কোনোবাই আৰম্ভণিৰ প্ৰথমটো খোজ পেলাইছে আনহাতে কোনোৱে আকৌ নিজৰ সৃষ্টিত নতুনৰ যোগান ধৰি নিজ অনুৰাগীৰ তালিকা দীঘলীয়া কৰিছে। মুঠতে, পূৰ্বেও উল্লেখ কৰাৰ দৰেই এই ক্ষেত্ৰখনৰ এক সুন্দৰ যাত্ৰা অবিৰত ভাৱে চলি গৈ আছে। শেহতীয়াকৈ সংগীত ক্ষেত্ৰখনত পেছাগত ভাৱে খোজ পেলাবলৈ অহা এগৰাকী যুৱকৰ নাম হৈছে চিন্ময় মেধি; অতি সোনকালেই তেওঁৰ কন্ঠৰে মুক্তিপাবলগীয়া গীতটিৰ বাবে অপেক্ষাৰতও বহু শ্ৰোতা-দৰ্শক। আজিৰ ৰূপালীপৰ্দাৰ দেওবৰীয়া বিশেষত এইগৰাকী প্ৰতিভাক লৈ আনিছো আপোনালোকৰ মাজলৈ; চাওঁচোন আহকঃ\nপ্ৰশ্নঃ সংগীত ক্ষেত্ৰখনৰ পৰা তুমি কি বিচাৰা আৰু এই ক্ষেত্ৰখনক তুমি কি দিব বিচাৰা?\nচিন্ময় মেধিঃ প্ৰথম কথা,শিল্পী এগৰাকীয়ে সদায় নিজৰ পছন্দৰ ক্ষেত্ৰখনত নিজৰ অনুৰাগীৰ সহাঁৰি আৰু মৰম আশা কৰে। মইও তাৰে ব্যতিক্ৰম নহয়; যিহেতু সংগীতৰ ক্ষেত্ৰখনত মই খোজ পেলাইছোহে মাত্ৰ গতিকে এই প্ৰথম খোজতেই মই মোৰ বন্ধুবৰ্গ,পৰিয়াল তথা এই ক্ষেত্ৰখনৰ অন্যন্য প্ৰতিষ্ঠিত শিল্পী লগতে সুদক্ষ ব্যক্তিসকলৰ পৰা যথেষ্ট উৎসাহ পাইছো। আগলৈও, ঠিক এতিয়াৰ দৰেই মই সকলোৰে পৰা মৰম আৰু আশীৰ্বাদকেই বিচাৰিম। মোৰ কামখিনি চাই যাতে দৰ্শকে মোক আঁকোৱালি ল’ব পাৰে তাৰ চেষ্টা কৰিম।\nসংগীত ক্ষেত্ৰখনত কি দিবলৈ বিচাৰো বুলি প্ৰশ্নটি কৰিলেই আচলতে দোমোজাত পৰো; কাৰণ দিবলৈটো বহু কিবা কিবি মন, অসমৰ সংগীত জগতখনক লৈ যি দুই এক অপপ্ৰচাৰ চলে সেই আটাইবোৰ আঁতৰাবলৈ মন তথা অসমবাসীক সদায়েই তেওঁলোকৰ আশা অনুযায়ী নতুন নতুন গান উপহাৰ দিবলৈ মন। যিহেতু সমাজত এক নতুন বিপ্লৱ অনাৰ বাবে মই গানৰ পথটোকে বাছি লৈছো,সেয়ে মই নিশ্চয়কৈ মোৰ গানৰ জৰিয়তে সংগীত জগতত এক আলোড়ন আনিবলৈ বিচাৰিম।\nপ্ৰশ্নঃ সংগীত তোমাৰ নিচা নে পেচা?\nচিন্ময় মেধিঃ নিচা অবিহনে পেছাৰ নিৰ্বাচন কিমান ক্ষতিকাৰক সেয়া চাগে কাৰো অবিদিত নহয়! মোৰ ক্ষেত্ৰতো ব্যতিক্ৰম নহয়; সংগীত মোৰ সৰুৰে পৰা নিচা আৰু ভৱিষ্যতে মই সংগীতক মোৰ পেছা হিচাপে ল’বলৈ যথেষ্ট আশাবাদী।\nপ্ৰশ্নঃ সংগীত ক্ষেত্ৰখনত সন্নিৱিষ্ট হ’বলৈ তোমাৰ অনুপ্ৰেৰণা কোন?\nচিন্ময় মেধিঃ অনুপ্ৰেৰণা বুলি ক’লে পোনপ্ৰথমে মই মোৰ মাৰ নাম ল’ম; কিয়নো তেওঁ মোক শৈশৱৰ পৰাই সংগীতৰ ক্ষেত্ৰখনত অন্তৰ্ভূক্ত হ’বলৈ বা কিবা এটা কৰিবলৈ যথেষ্ট অনুপ্ৰেৰণা দি আহিছে আৰু তেওঁৰ আশীৰ্বাদত মই মোৰ জীৱনৰ প্ৰথমটি গান শুভমুক্তি দিবলৈ ওলাইছো। লগতে, এইক্ষেত্ৰত নাম ল’ম মোৰ দাদাৰ; মোৰ দাদা এজন চিকিৎসক হোৱাৰ উপৰিও তেওঁ এগৰাকী সুগায়কো। আৰু, তেওঁক প্ৰায় প্ৰত্যেকজন অসমবাসীয়েই চিনি পায়।\nচিন্ময় মেধিঃ যিহেতু আহিবলগীয়া সময়ত মই সংগীতক মোৰ পেছা হিচাপে ল’ব বিচাৰিছো; গতিকে এই পথৰ যাত্ৰী হয় বহু দূৰলৈ গৈ কিবা এটা কৰাৰ কথাও চিন্তা কৰিছো। পৰিকল্পনা বুলিবলৈ বহু কিবা কিবা আছেই কিন্তু তথাপিও পৰিকল্পনা অনুযায়ী মই অসমৰ বাহিৰত “Sound Engineering” ৰ পাঠ্যক্ৰম গ্ৰহণ কৰিম ভাবিছো।\n৫. আগন্তুক সময়ত কোন গৰাকী সংগীত শিল্পীৰ সৈতে কাম কৰিবলৈ মন?\nচিন্ময় মেধিঃ আগন্তুক সময়ত মই শ্ৰদ্ধাৰ এ.আৰ.ৰহমান ছাৰৰ সৈতে কাম কৰিবলৈ যথেষ্ট আগ্ৰহী; গানৰ ক্ষেত্ৰত তেওঁক সদায়েই মই আদৰ্শ মানি আহিছো আৰু তেওঁৰ লগতেই মোৰ সফল কেৰিয়াৰৰ আৰম্ভণি কৰিব বিচাৰিম। কিন্তু এ.এৰ ৰহমান ছাৰৰ সৈতে কোনো এটা কামত জড়িত হ’বলৈ হ’লে মোৰ যথেষ্ট পৰিপক্কতা থাকিব থাকিব লাগিব আৰু সেই পৰিপক্কতা মই অসমৰ দিগন্ত ভাৰতী ছাৰৰ লগতে জুবিন গাৰ্গ তথা ইয়াত প্ৰতিষ্ঠিত শিল্পী সকলৰ সৈতে থাকিব শিকিব খুজো।\nৰূপালীপৰ্দাঃ ধন্যবাদ চিন্ময়; তোমাৰ পৰিকল্পনা সমূহৰ বাবে তোমালৈ বহুত শুভকামনা।\nচিন্ময় মেধিঃ ধন্যবাদ।\nAssamese interview Assamese Music Assamese Singer Assamese Song Assamese songs Chinmoy Medhi\n“ঘোঁৰাপাক” ৰ পিছতেই চিন্ময় বাৰ্মাৰ পৰৱৰ্তী প্ৰচেষ্টা “যখিনী”-


ইণ্ডিয়ান ৰিভাইচ ভাৰচন (IRV) আচামিচ - 2019 লূকে লিখা শুভবার্তা 1 অধ্যায়\nলূকে লিখা শুভবার্তা\nপ্রাচীন লোকসকলৰ অভিন্ন বিশ্বাস যে, লেখক লুক এজন চিকিৎসক আছিল আৰু তেঁৱে এই লেখা লিখিছিল, তেওঁ দ্বিতীয় প্রজন্মৰ খ্রীষ্টিয়ানসকলৰ মাজৰ পৰা আবির্ভুত হৈছিল। প্রথাগতভাবে তেওঁক এজন অনা-যিহূদী হিচাবে দেখা যায়, তেওঁ আছিল প্রাথমিক স্তৰত এজন প্রচাৰক, তেঁৱেই এই শুভবার্তা আৰু পাঁচনিৰ কৰ্ম পুস্তক লিখিছিল আৰু তেওঁ পৌলৰ মিছনাৰী কর্মৰ সংগী আছিল। (কলচীয়া 4:14;2তীম. 4:11; ফিলিপীয়া 2:4)।\nসম্ভবতঃ সময় প্রায় 60-80 খ্রীষ্টাব্দ।\nলুকে তেওঁৰ এই লেখা কৈচৰিয়াত আৰম্ভ কৰিছিল আৰু ৰোমত সমাপ্ত কৰিছিল। লেখাৰ মূল স্থান আছিল বৈৎলেহেম, গালীল, যিহূদীয়া আৰু যিৰূচালেম।\nলুকৰ এই পুস্তক খন থিয়’ফিলাচলৈ উৎসর্গ কৰা হৈছিল, এই নামৰ অর্থ হ’ল ‘ঈশ্বৰ প্রেমিক’। এইটো স্পষ্ট আছিল যে, তেওঁ ইতিমধ্যে এজন খ্রীষ্টিয়ান আছিল অথবা তেওঁ এজন হিচাপে বিবেচিত আছিল। প্রকৃততে লুকে তেওঁক অতি উত্তম বুলি চিনাক্ত কৰে (লূক 1:3) হয়তো তেওঁ এজন ৰোমান কর্মকর্তা আছিল, ইয়াত তেওঁ অনা-যিহূদী শ্রোতাৰ বাবে বিভিন্ন তথ্যগত কথা লিখিছে আৰু তেওঁৰ এই লেখাৰ প্রধান লক্ষ্যই হ’ল মানুহৰ পুত্র আৰু ঈশ্বৰৰ ৰাজ্যৰ বিষয়ে প্রকাশ কৰা (লুক 5:24, 19:10, 17:20-21; 13:18)।\nএই পুস্তক খন হ’ল যীচুৰ জীৱনৰ এক বর্ণনা, লুকে যীচুক মানুহৰ পুত্র হিচাপে উপস্থাপন কৰিছে, তেওঁ এয়া থিয়’ফিলাচৰ প্রতি লিখিছে, যাতে তেওঁ যি শিকিলে-বুজিলে, সেয়া যাতে তেঁৱো ভালদৰে বুজি পাব পাৰে (লুক 1:4)। লুক হ’ল এক নিপীড়ন সময়ত খ্রীষ্ট বিশ্বাসৰ এটা প্রতিৰক্ষা লেখা আছিল, ইয়ে দেখুৱাই যে যীচু খ্রীষ্টৰ অনুসৰণকাৰীসকলৰ সম্পর্কত প্রতিষ্ঠান বিৰোধী বা অশুভ একোৱে নাছিল। মূল বিষয় যীচু- প্রকৃত মানুহ।\nযীচু- প্রকৃত মানুহ।\n1. যীচুৰ জন্ম আৰু প্ৰাৰম্ভিক জীৱন — 1:5-2:52\n2. যীচুৰ কর্মৰ আৰম্ভণি — 3:1-4:13\n3. যীচু হ’ল পৰিত্রাণৰ লেখক — 4:14-9:50\n4. ক্রুচত যীচুৰ অগ্রগতি — 9:51-19:27\n5. যীচুৰ তূৰীধ্বনিৰে যিৰূচালেমত প্রৱেশ, ক্রুচবিদ্ধ আৰু পুনৰুত্থান — 19:28-24:53\n1 আমাৰ মাজত যিবোৰ ঘটনা ঘটিল, সেইবোৰ ঘটনাৰ বিৱৰণ লিপিবদ্ধ কৰিবলৈ অনেক ব্যক্তিয়ে চেষ্টা কৰিছে।2আদিৰে পৰা যি সকলে নিজৰ চকুৰে দেখিছিল আৰু যি সকল দাসে বাক্য ঘোষণা কৰিছিল, তেওঁলোকেই আমাক এইবোৰ জনালে।3এই হেতুকে, হে মহামহিম থিয়ফিল, এই সম্বন্ধে মই প্রথমৰে পৰা ভালদৰে অনুসন্ধান কৰিলোঁ আৰু সেয়ে আপোনালৈ একাদিক্রমে লিখা উচিত হব যেন দেখিলোঁ।4মই ইচ্ছা কৰোঁ, আপুনিও যেন এই বিষয়বোৰৰ শিক্ষা পায়, আৰু সেইবোৰৰ সত্যতা জানিব পাৰে।\nযোহন বাপ্তাইজকৰ জন্মৰ বিষয়ে স্বর্গৰ দূতে জনোৱা\n5 যিহুদীয়াৰ ৰজা হেৰোদৰ দিনত পুৰোহিত * ‘অবিয়ৰ দল’- পুৰোহিতৰ দল। ইহুদী পুৰোহিত সকল 24 টা দলত বিভক্ত আছিল। 1 বংশাৱলী 24।অবিয়ৰ দলত জখৰিয়া নামেৰে এজন পুৰোহিত আছিল; জখৰিয়াৰ ভার্যা এলীচাবেৎ হাৰোণৰ বংশৰ আছিল।6এওঁলোক দুয়ো ঈশ্বৰৰ দৃষ্টিত ধাৰ্মিক, পবিত্ৰ আছিল। প্ৰভুৰ সকলো আজ্ঞা আৰু বিধানত উভয়ে নিখুঁত ৰূপে জীৱন-যাপন কৰিছিল।7কিন্তু এলীচাবেৎ বন্ধ্যা হোৱা কাৰণে, তেওঁলোকৰ কোনো সন্তান নাছিল। তেওঁলোক দুয়ো বয়সতো অতি বৃদ্ধ আছিল।\n8 এদিন নিজৰ দলৰ পাল ক্রমে পুৰোহিতৰ দায়িত্ব পোৱাত, জখৰিয়াই পুৰোহিত হিচাপে ঈশ্বৰৰ সন্মুখত কার্য কৰি আছিল;9কিয়নো পুৰোহিত সকলৰ কার্য-প্রণালী অনুযায়ী প্ৰভুৰ মন্দিৰত সোমাই ধূপ জ্বলাবলৈ তেওঁৰ ওপৰত পাল পৰিল। 10 ধূপ জ্বলোৱাৰ সময়ত তাত গোট খোৱা সকলো লোকে বাহিৰত প্ৰাৰ্থনা কৰি আছিল। 11 এনে সময়তে প্ৰভুৰ এজন দূত আহি জখৰিয়াৰ সন্মুখত উপস্থিত হৈ ধূপ বেদিৰ সোঁফালে থিয় হ’ল। 12 স্বর্গৰ দূতক দেখি জখৰিয়া চমকি উঠিল আৰু তেওঁৰ ভয় লাগিল। 13 কিন্তু সেই দূতে তেওঁক ক’লে, “হে জখৰিয়া, ভয় নকৰিবা; কিয়নো তোমাৰ প্ৰার্থনা শুনা গল, আৰু তোমাৰ ভার্যা এলীচাবেতে এজন পুত্ৰ প্ৰসৱ কৰিব আৰু তুমি তেওঁৰ নাম যোহন থবা।” 14 তেওঁৰ কাৰণে তোমাৰ আনন্দ আৰু উল্লাস হব, আৰু তেওঁৰ জন্মত অনেকে আনন্দ কৰিব। 15 কিয়নো প্ৰভুৰ দৃষ্টিত তেওঁ মহান হব; তেওঁ দ্ৰাক্ষাৰস বা সুৰা পান নকৰিব; আৰু ওপজাৰে পৰা পবিত্ৰ আত্মাৰে পূর্ণ হব। 16 ইস্ৰায়েলৰ সন্তান সকলৰ অনেকক তেওঁ তেওঁলোকৰ প্রভু ঈশ্বৰলৈ ঘূৰাব। 17 তেওঁ এলিয়াৰ আত্মা আৰু শক্তিৰে সৈতে প্ৰভুৰ আগে আগে যাব। তেওঁ পিতৃ সকলৰ মন তেওঁলোকৰ সন্তানলৈ ঘূৰাব আৰু অবাধ্য সকলক ধাৰ্মিকতাৰ জ্ঞানলৈ ঘূৰাব। এইদৰে তেওঁ প্রভুৰ কাৰণে যুগুতোৱা লোক সকলক প্রস্তুত কৰিব। 18 তেতিয়া জখৰিয়াই সেই দূতক ক’লে, “ইয়াক মই কেনেকৈ জানিম? কিয়নো মই বৃদ্ধ হৈছোঁ আৰু মোৰ ভার্য্যাও অতি বৃদ্ধা হৈছে।” 19 তাতে দূতে উত্তৰ দি ক’লে, “মই গাব্রিয়েল; ঈশ্বৰৰ সাক্ষাতে মই থিয় হৈ থাকোঁ; তোমাৰ সৈতে কথা হবলৈ আৰু তোমাৰ আগত এই শুভবাৰ্তা ঘোষণা কৰিবৰ বাবে মোক পঠোৱা হ’ল। 20 চোৱা, এইবোৰ ঘটনা নঘটা পর্যন্ত তুমি বোবা হৈ থাকিবা; কোনো কথা কব নোৱাৰিবা; কাৰণ তুমি মোৰ কথা বিশ্বাস নকৰিলা। কিন্তু এই সকলো কথা নিৰূপিত সময়ত পূর্ণ হব।”\n21 আনপিনে, মানুহবোৰে জখৰিয়াৰ বাবে অপেক্ষা কৰি আছিল আৰু মন্দিৰৰ ভিতৰত তেওঁৰ পলম হোৱা দেখি চিন্তিত হ’ল। 22 পাছত তেওঁ যেতিয়া বাহিৰলৈ আহিল, লোক সকলৰ লগত একো কথা কব নোৱাৰিলে; তেতিয়া লোক সকলে বুজিব পাৰিলে যে মন্দিৰৰ ভিতৰত তেওঁ কোনো দর্শন পাইছে। কিন্তু তেওঁ লোক সকলৰ সৈতে ইংগিতেৰেহে কথা পাতিলে, মুখেৰে কোনো কথা কব নোৱাৰিলে। 23 ইয়াৰ পাছত তেওঁৰ সেৱা কার্যৰ পাল সম্পূর্ণ হোৱাত, তেওঁ নিজৰ ঘৰলৈ গ’ল।\n24 কিছুদিনৰ পাছত তেওঁৰ ভার্যা এলীচাবেৎ গর্ভৱতী হ’ল; আৰু পাঁচ মাহলৈকে ঘৰৰ পৰা বাহিৰ নোলাল। তেওঁ ক’লে 25 “এই কার্য মোৰ বাবে প্রভুৱে কৰিলে। মানুহৰ মাজত মোৰ লজ্জা দূৰ কৰিবলৈ তেওঁ মোৰ ফালে দয়াৰ দৃষ্টি কৰিলে।”\nযীচুৰ জন্মৰ বিযয়ে স্বৰ্গৰ দূতে জনোৱা\n26 এলীচাবেৎ যেতিয়া ছয় মাহৰ গর্ভৱতী, তেতিয়া ঈশ্বৰে গাব্রিয়েল দূতক গালীল প্ৰদেশৰ নাচৰত নগৰৰ মৰিয়ম নামেৰে এক কুমাৰীৰ ওচৰলৈ পঠালে। 27 এই কুমাৰী ৰজা দায়ুদৰ বংশৰ যোচেফ নামেৰে এজন ব্যক্তিলৈ বাগ্দান কৰা আছিল। 28 তাতে সেই দূতে তেওঁৰ ওচৰলৈ আহি ক’লে, “হে মহা অনুগ্ৰহ পোৱা কন্যা, তোমাৰ মঙ্গল হওক! প্ৰভু তোমাৰ লগত আছে।” 29 কিন্তু এই কথা শুনি মৰিয়মৰ উগুল-থুগুল লাগিল আৰু আচৰিত হৈ ভাবিলে “ই কেনে মঙ্গলবাদ!”\n30 স্বর্গৰ দূতে তেওঁক ক’লে, “হে মৰিয়ম, ভয় নকৰিবা; কিয়নো তুমি ঈশ্বৰৰ দ্বাৰা অনুগ্ৰহ পালা। 31 চোৱা, তুমি গর্ভৱতী হৈ এটি পুত্ৰ প্ৰসৱ কৰিবা আৰু তেওঁৰ নাম যীচু থবা। 32 তেওঁ মহান হব, আৰু সর্বোপৰি জনৰ পুত্ৰ বুলি প্ৰখ্যাত হব। প্ৰভু পৰমেশ্বৰে তেওঁৰ পূর্বপুৰুষ দায়ুদৰ সিংহাসন তেওঁক দিব; 33 যাকোবৰ বংশৰ ওপৰত তেওঁ চিৰকাল ৰাজত্ব কৰিব, আৰু তেওঁৰ ৰাজ্যৰ কেতিয়াও অন্ত নহব।” 34 তেতিয়া মৰিয়মে স্বর্গৰ দূতক ক’লে, “ই কেনেকৈ সম্ভৱ হব পাৰে? কাৰণ মই এজনী কুমাৰী।” 35 তেতিয়া স্বর্গৰ দূতে উত্তৰ দি তেওঁক ক’লে, “পবিত্ৰ আত্মা তোমাৰ ওপৰলৈ আহিব, আৰু সর্বোপৰি ঈশ্বৰৰ শক্তিয়ে তোমাক ছাঁ দি ধৰিব। এই হেতুকে সেই পবিত্র গর্ভফলৰ নাম ঈশ্বৰৰ পুত্র বুলি প্রখ্যাত হব, 36 আৰু চোৱা, তোমাৰ আত্মীয় এলীচাবেতে বৃদ্ধাকালতো গর্ভত পুত্ৰ সন্তান ধাৰণ কৰিছে; যদিও তেওঁক লোকে বাঁজী বুলিছিল, কিন্তু তেওঁ এতিয়া ছয় মাহৰ গর্ভৱতী। 37 কিয়নো ঈশ্বৰৰ বাবে কোনো বিষয় অসাধ্য নহয়।” 38 মৰিয়মে ক’লে, “প্ৰভুৰ দাসী যি মই, মোলৈ আপুনি কোৱাৰ দৰে হওক।” ইয়াৰ পাছতে স্বর্গৰ দূত মৰিয়মৰ ওচৰৰ পৰা গুচি গ’ল।\nএলীচাবেতৰ লগত মৰিয়মৰ সাক্ষাৎ\n39 তেতিয়া মৰিয়মে উঠি বেগাবেগিকৈ যিহুদীয়াৰ পার্বত্য অঞ্চলৰ এখন নগৰলৈ গ’ল 40 তাত জখৰিয়াৰ ঘৰত সোমাই মৰিয়মে এলীচাবেতক অভিবাদন জনালে। 41 তাতে মৰিয়মৰ সেই মঙ্গলবাদ শুনা মাত্রেই, এলীচাবেতৰ গর্ভৰ শিশুটি নাচি উঠিল; আৰু এলীচাবেত পবিত্ৰ আত্মাৰে পূর্ণ হ’ল। 42 তাৰ পাছত এলীচাবেতে বৰ ডাঙৰ মাতেৰে কবলৈ ধৰিলে, “তিৰোতা সকলৰ মাজত তুমি ধন্যা; আৰু তোমাৰ গর্ভফলো ধন্য। 43 মোৰ প্ৰভুৰ মাতৃ যে মোৰ ওচৰলৈ আহিছে, মোৰ এনে সৌভাগ্য কেনেকৈ হ’ল? 44 কিয়নো তোমাৰ মঙ্গলবাদৰ স্বৰ মোৰ কাণত পৰাৰ লগে লগে, মোৰ গর্ভৰ শিশুটি উল্লাসত নাচি উঠিল। 45 তুমি ধন্যা; কিয়নো প্ৰভুৱে তোমাক যি যি কথা কৈছিল, সেই সকলো সিদ্ধ হব বুলি তুমি বিশ্বাস কৰিলা।”\nমৰিয়মে ঈশ্বৰৰ প্রশংসা কৰা\n46 তেতিয়া মৰিয়মে ক’লে,\n“মোৰ প্ৰাণে প্ৰভুৰ মহিমা বর্ণাইছে,\n47 মোৰ আত্মাই মোৰ ত্ৰাণকর্তা ঈশ্বৰত উল্লাস কৰে।\n48 কিয়নো তেওঁ তেওঁৰ দাসীৰ নীহ অৱস্থালৈ চালে;\nআৰু এতিয়াৰ পৰা পুৰুষানুক্ৰমে সকলোৱে মোক ধন্যা বুলিব।\n49 কিয়নো পৰাক্ৰমী জনে মোৰ কাৰণে মহৎ কর্ম কৰিলে; আৰু তেওঁৰ নাম পবিত্ৰ।\n50 যি সকলে তেওঁলৈ ভয় কৰে, পুৰুষে পুৰুষে তেওঁলোকৰ ওপৰত তেওঁৰ দয়া থাকে।\n51 তেওঁ নিজ বাহুৰ দ্বাৰাই পৰাক্ৰমী কর্ম কৰিলে।\nনিজ নিজ অন্তৰত অহংকাৰ কৰা সকলক তেওঁ ছিন্ন-ভিন্ন কৰিলে।\n52 তেওঁ শাসক সকলক সিংহাসনৰ পৰা নমাই দিলে, কিন্তু নীহ লোকক তুলি ধৰিলে।\n53 তেওঁ ক্ষুধাতুৰ লোকক উত্তম বস্তু দিলে আৰু ধনৱন্তক শুদা-হাতে পঠাই দিলে।\n54 তেওঁ নিজৰ দাস ইস্ৰায়েলক সাহায্য কৰিলে, তেওঁ দয়ালু;\n55 অব্রাহাম আৰু তেওঁৰ বংশলৈ চিৰকাল দয়া কৰিবৰ কাৰণে,\nযেনেকৈ তেওঁ আমাৰ পূর্বপুৰুষ সকলৰ ওচৰত প্রতিজ্ঞা কৰিছিল, সেই বিষয় তেওঁ সোঁৱৰণ কৰিলে।”\n56 পাছত এলীচাবেতৰ লগত মৰিয়ম তিনি মাহ মান থাকি নিজৰ ঘৰলৈ উলটি আহিল।\nযোহন বাপ্তাইজকৰ জন্ম\n57 পাছত এলীচাবেতৰ প্ৰসৱৰ কাল পূৰ্ণ হোৱাত, তেওঁ এটি পুত্ৰ প্ৰসৱ কৰিলে। 58 তাতে ওচৰ চুবুৰীয়া আৰু আত্মীয় স্বজনে যেতিয়া শুনিলে যে প্ৰভুৱে তেওঁৰ প্রতি দয়া কৰিলে, তেতিয়া সকলোৱে তেওঁৰে সৈতে আনন্দ কৰিলে। 59 তাৰ পাছত আঠ দিনৰ দিনা তেওঁলোকে শিশুটিক লৈ চুন্নৎ কৰিবলৈ আহিল আৰু সকলোৱে বাপেকৰ নাম অনুসাৰে শিশুৰ নাম জখৰিয়া থব খুজিছিল; 60 কিন্তু মাকে উত্তৰ দি ক’লে, “নহয় ইয়াৰ নাম যোহন হব।” 61 তেতিয়া তেওঁলোকে এলীচাবেতক ক’লে, “তোমাৰ বংশৰ মাজত এই নাম কাৰো নাই।” 62 পাছত তেওঁলোকে সংকেত দি ল’ৰাৰ বাপেকৰ পৰা জানিব বিচাৰিলে যে, তেওঁ কি নাম দিব ইচ্ছা কৰে। 63 তেতিয়া তেওঁ ফলি খুজি তাত লিখিলে, “ইয়াৰ নাম ‘যোহন’।” তাতে সকলোৱে বিস্ময় মানিলে। 64 তেতিয়াই জখৰিয়াৰ মুখ আৰু জিভাৰ বান্ধ মুকলি হৈ গ’ল আৰু তেওঁ ঈশ্বৰৰ প্রশংসা কৰিবলৈ ধৰিলে। 65 তেতিয়া আশে-পাশে থকা লোক সকল আচৰিত হ’ল আৰু যিহুদীয়াৰ গোটেই পার্বত্য অঞ্চলৰ লোক সকলে যি ঘটিল সেই বিষয়ে কোৱা-কুই কৰিবলৈ ধৰিলে। 66 যি সকলে এই কথা শুনিলে, তেওঁলোকে মনে মনে বিষয়টো ভাৱি কবলৈ ধৰিলে, “ভৱিষ্যতে এই ল’ৰা তেনেহলে কি হব?” কিয়নো তেওঁলোকে বুজিছিল যে প্ৰভুৰ হাত তেওঁৰ লগত আছে।\nজখৰিয়াই ঈশ্বৰৰ প্রশংসা কৰা\n67 পাছত ল’ৰা জনৰ পিতৃ জখৰিয়াই পবিত্ৰ আত্মাৰে পৰিপূর্ণ হৈ, এই ভাবোক্তি প্ৰচাৰ কৰিলে।\n68 ‘ইস্ৰায়েলৰ প্ৰভু ঈশ্বৰৰ প্রশংসা হওক;\nকিয়নো তেওঁ নিজৰ মানুহবোৰক সহায় কৰিবলৈ আৰু তেওঁলোকক মুক্ত কৰিবলৈ আহিছে।\n69 তেওঁ আমাৰ কাৰণে তেওঁৰ দাস দায়ুদৰ বংশত এজন শক্তিশালী ত্রাণকর্তাক দিলে।\n70 এই বিষয়ে ঈশ্বৰে পবিত্র ভাৱবাদী সকলৰ দ্বাৰা পূৰ্বতে কৈছিল।\n71 তেওঁ শত্রু সকলৰ হাতৰ পৰা আৰু যি সকলে\nআমাক ঘৃণা কৰে, সেই সকলোৰে হাতৰ পৰা\nআমাক ৰক্ষা কৰাৰ প্রতিশ্রুতি দিলে।\n72 তেওঁ আমাৰ পূর্বপুৰুষ সকলৰ প্রতি দয়া দেখুৱাব আৰু\nতেওঁৰ পবিত্র বিধান সোঁৱৰণ কৰাব;\n73 এই বিধান হৈছে প্রতিজ্ঞা, যি আমাৰ পূর্বপুৰুষ অব্রাহামক তেওঁ দিছিল।\n74 শত্রুবোৰৰ হাতৰ পৰা আমাক মুক্ত কৰিম বুলি তেওঁ\nপ্রতিশ্রুতি দিলে, যাতে আমি নির্ভয়ে তেওঁৰ আগত সেৱা কৰিব পাৰোঁ,\n75 আৰু আমাৰ জীৱনৰ আয়ুসৰ কালত পবিত্র আৰু ধাৰ্মিকতাৰে সেৱা কৰি থাকিব পাৰোঁ।\n76 হে মোৰ সন্তান, তোমাক সর্বোপৰি জনৰ ভাৱবাদী বুলি কোৱা হব;\nকিয়নো তুমি প্রভুৰ আগমণৰ কাৰণে লোক সকলক যুগুত কৰিবলৈ তেওঁৰ আগে আগে যাবা।\n77 লোক সকলক পাপৰ ক্ষমা লাভৰ দ্বাৰা পৰিত্রাণ পোৱাত সহায় পাবলৈ শিক্ষা দিবা।\n78 ঈশ্বৰে আমাক ক্ষমা কৰিব, কাৰণ তেওঁ কোমল চিত্তৰ আৰু দয়ালু।\nতেওঁ কৰুণাৰে পুৱাৰ অৰুণৰ দৰে ত্রাণকর্তাই স্বর্গৰ পৰা আমাক সহায় কৰিবলৈ আহিব।\n79 তেওঁ অন্ধকাৰ আৰু মৃত্যুছায়াত বহি থকা লোক সকলক পোহৰ দিব।\nতেওঁ আমাৰ ভৰি শান্তিৰ পথত গমন কৰাব’।\n80 এনেদৰে যোহন বাপ্তাইজক বাঢ়িবলৈ ধৰিলে আৰু আত্মাত শক্তিশালী হৈ উঠিল; ইস্ৰায়েল জাতিৰ আগত মুকলিকৈ প্ৰকাশ হোৱাৰ আগলৈকে তেওঁ মৰুপ্ৰান্তত বাস কৰিছিল।\n*1 অধ্যায়:5 ‘অবিয়ৰ দল’- পুৰোহিতৰ দল। ইহুদী পুৰোহিত সকল 24 টা দলত বিভক্ত আছিল। 1 বংশাৱলী 24।


বিচারকচরিত6- पवित्र बाइबिल [ইণ্ডিয়ান ৰিভাইচ ভাৰচন] - (বিচা 6)\nপাছত ইস্ৰায়েলৰ সন্তান সকলে পুনৰ যিহোৱাৰ সাক্ষাতে কু-আচৰণ কৰিবলৈ ধৰিলে। তাতে যিহোৱাই তেওঁলোকক মিদিয়নীয়াসকলৰ হাতত শোধাই দিলে আৰু তেওঁলোক সাত বছৰ ধৰি তেওঁলোকৰ অধীন হৈ থাকিল।\nমিদিয়নীয়াসকল শক্তিশালী হোৱাত ইস্ৰায়েলবাসীক তেওঁলোকে অত্যাচাৰ কৰিবলৈ ধৰিলে; মিদিয়নৰ ভয়তে ইস্ৰায়েলৰ সন্তান সকলে পাহাৰৰ মাজৰ ফাঁক, গুহা আৰু দুর্গবোৰ আশ্রয়ৰ ঠাই কৰি ল’লে।\nইস্ৰায়েলীয়াসকলে যেতিয়া নিজৰ কঠীয়া সিচেঁ, সেই সময়ত মিদিয়নীয়া, অমালেকীয়া, আৰু পূব দেশৰ লোকসকলে আহি তেওঁলোকক আক্রমণ কৰে।\nতেওঁলোকে ছাউনি পাতি গাজালৈকে গোটেই ভূমিৰ শস্য নষ্ট কৰি দিয়ে; তেওঁলোকে ইস্ৰায়েলীসকলে খাবৰ বাবে খোৱা-বস্তুৰ একো অৱশিষ্ট নাৰাখে; তেওঁলোকে মেৰ-ছাগ, পশুধন বা গাধ এইবোৰো লৈ যায়।\nতেওঁলোকে নিজৰ পশুধন আৰু তম্বু লগত লৈ ফৰিঙৰ জাকৰ দৰে আহে; তেওঁলোকৰ লোক আৰু উট গণিব নোৱাৰাকৈ অসংখ্য আছিল; তেওঁলোকে দেশখন উচ্ছন্ন কৰিবলৈকে সোমায়।\nমিদিয়নীয়াই ইস্ৰায়েলীয়াসকলৰ অৱস্থা অতিশয় শক্তিহীন কৰি তুলিলে; তেওঁলোকে যিহোৱাৰ ওচৰত বৰকৈ কান্দিবলৈ ধৰিলে।\nইস্ৰায়েলৰ সন্তান সকলে মিদিয়নৰ কাৰণে যিহোৱাৰ আগত কাতৰোক্তি কৰিবলৈ ধৰিলে।\nতেতিয়া যিহোৱাই ইস্ৰায়েলৰ সন্তান সকলৰ ওচৰলৈ এজন ভাববাদী পঠালে; তেওঁ তেওঁলোকক ক’লে, “ইস্ৰায়েলৰ ঈশ্বৰ যিহোৱাই এই কথা কৈছে: ক্রীতদাসৰ গৃহ মিচৰ দেশৰ পৰা মইয়ে তোমালোকক উলিয়াই আনিলো।\nমিচৰীয়াসকলৰ ক্ষমতা আৰু তোমালোকক উপদ্ৰৱ কৰাসকলৰ হাতৰ পৰা মইয়ে তোমালোকক উদ্ধাৰ কৰিলোঁ। মই তেওঁলোকক তোমালোকৰ সন্মুখৰ পৰা খেদাই তেওঁলোকৰ ভূমি তোমালোকক দিলোঁ।\nমই তোমালোকক কৈছিলোঁ, ‘মই তোমালোকৰ ঈশ্বৰ যিহোৱা; মই তোমালোকক আজ্ঞা দিছিলোঁ যে যিসকলৰ ভূমিত তোমালোকে বাস কৰিছা সেই ইমোৰীয়াসকলৰ দেৱ-দেৱীৰ পূজা তোমালোকে নকৰিবা’। কিন্তু তোমালোকে মোৰ কথা নুশুনিলা।”\nসেই সময়ত যিহোৱাৰ দূতে আহি অফ্রাত থকা ওক গছৰ তলত বহিল। এই ঠাই অবীয়েজ্ৰীয়া বংশৰ যোৱাচৰ অধীনত আছিল। তাত যোৱাচৰ পুত্ৰ গিদিয়োনে মিদিয়নীয়াসকলৰ পৰা শস্য লুকুৱাই ৰাখিবৰ বাবে দ্ৰাক্ষাগুটি মৰা ঠাইত ঘেঁহুধান মাৰি আছিল।\nএনে সময়তে যিহোৱাৰ দূতে গিদিয়োনক দৰ্শন দি ক’লে, “হে শক্তিশালী যোদ্ধা, যিহোৱা তোমাৰ লগত আছে!”\nগিদিয়োনে তেওঁক ক’লে, “কিন্তু হে মোৰ প্ৰভু, যিহোৱা যদি আমাৰ লগত আছে, তেনেহ’লে কিয় আমালৈ এইবোৰ ঘটিল? ‘যিহোৱায়ে জানো আমাক মিচৰৰ পৰা অনা নাছিল?’ এই কথা আমাৰ ওপৰ-পিতৃসকলে কৈছিল। তেওঁ কৰা যিবোৰ আচৰিত কার্যৰ বিষয়ে আমাক কৈছিল, সেইবোৰ এতিয়া ক’ত? কিন্তু এতিয়া তেওঁ আমাক ত্যাগ কৰিলে আৰু মিদিয়নীয়াসকলৰ হাতত সমৰ্পণ কৰিলে।”\nযিহোৱাই তেওঁৰ ফালে চাই ক’লে, “তোমাৰ নিজৰ এই শক্তিতেই তুমি যোৱা আৰু মিদিয়নীয়াসকলৰ হাতৰ পৰা ইস্ৰায়েলক উদ্ধাৰ কৰা। মই তোমাক জানো পঠোৱা নাই?”\nগিদিয়োনে তেওঁক ক’লে, “কিন্তু হে মোৰ প্ৰভু, মই কেনেকৈ ইস্ৰায়েলক উদ্ধাৰ কৰিম? চাওক, মনচি ফৈদৰ মাজত মোৰ পৰিয়ালেই হৈছে সকলোতকৈ দুৰ্ব্বল। ইয়াৰ উপৰি মোৰ পিতৃ বংশত মইয়ে সবাতোকৈ গুৰুত্বহীন ব্যক্তি।”\nযিহোৱাই তেওঁক ক’লে, “মই তোমাৰ সঙ্গত থাকিম, তাতে তুমি সকলো মিদিয়নীয়া সৈন্যক পৰাজিত কৰিবা।”\nগিদিয়োনে তেওঁক ক’লে, “মই যদি আপোনাৰ দৃষ্টিত অনুগ্ৰহ প্ৰাপ্ত হৈছোঁ, তেনেহ’লে আপুনি যে মোৰে সৈতে কথা পাতিছে, ইয়াৰ এটা চিন মোক দিয়ক।\nদয়া কৰি মই ঘূৰি আহি আপোনাৰ আগত মোৰ উপহাৰ উৎসর্গ নকৰা পর্যন্ত আপুনি ইয়াৰ পৰা নাযাব।” যিহোৱাই ক’লে, “তুমি উলটি নহা পর্যন্ত মই অপেক্ষা কৰিম।”\nতেতিয়া গিদিয়োনে গৈ এটা ছাগলী পোৱালি ৰান্ধিলে আৰু এক ঐফা আটাগুৰি লৈ খমিৰ নিদিয়াকৈ কেইটামান পিঠা বনালে; তাৰ পাছত মাংসখিনি এটা খৰাহিত ভৰাই জোলখিনি পাত্ৰত লৈ ওক গছজোপাৰ তলত তেওঁক আনি দিলে।\nতাতে ঈশ্বৰৰ দূতে তেওঁক ক’লে, “মাংস আৰু খমিৰ নোহাৱা পিঠা কেইটা লৈ এই শিলটোৰ ওপৰত থোৱা, আৰু জোলখিনি তাৰ ওপৰত ঢালি দিয়া।” গিদিয়োনে সেইদৰেই কৰিলে।\nতেতিয়া যিহোৱাৰ দূতজনৰ হাতত যি লাঠি আছিল, সেই লাঠিডালৰ আগটোৰে তেওঁ সেই মাংস আৰু খমীৰ নোহাৱা পিঠাখিনি স্পৰ্শ কৰিলে; তাতে সেই শিলৰ পৰা অগ্নি ওলাই মাংস আৰু পিঠাখিনি পুৰি পেলালে। পাছত যিহোৱাৰ দূত অদৃশ্য হৈ গ’ল; গিদিয়োনে তেওঁক পুনৰ দেখা নাপালে।\nগিদিয়োনে তেতিয়া তেওঁ যে যিহোৱাৰ দূত আছিল সেই বিষয়ে বুজি পাই ক’লে, “অহ, প্ৰভু যিহোৱা, মই যিহোৱাৰ দূতক সন্মুখা-সন্মুখিকৈ দেখা পালোঁ!”\nতেতিয়া যিহোৱাই তেওঁক ক’লে, “তোমাৰ শান্তি হওক! ভয় নকৰিবা, তুমি নমৰিবা।”\nতাৰ পাছত গিদিয়োনে সেই ঠাইতে যিহোৱাৰ অৰ্থে এটা বেদী নিৰ্ম্মাণ কৰি তাৰ নাম দিলে ‘যিহোৱা চালোম ’; অবীয়েজ্ৰীয়া বংশৰ অফ্রা চহৰত সেই বেদী আজিও আছে।\nসেইদিনা ৰাতি যিহোৱাই গিদিয়োনক ক’লে, “তোমাৰ পিতৃৰ ভতৰাবোৰৰ পৰা দ্বিতীয় ষাঁড়টো লোৱা, যিটোৰ বয়স সাত বছৰ হৈছে। তাৰ পাছত বাল দেৱতাৰ উদ্দেশ্যে যি বেদী তোমাৰ পিতৃৰ আছে, সেই বেদী তুমি ভাঙি পেলোৱা আৰু তাৰ ওচৰতে থকা আচেৰা দেৱীৰ পূজা কৰা খুঁটি কাটি পেলোৱা।\nতাৰ পাছত এই পাহাৰৰ ওপৰত তোমাৰ ঈশ্বৰ যিহোৱাৰ উদ্দেশ্যে ভালদৰে এটা বেদী নিৰ্ম্মাণ কৰা। পাছত দ্বিতীয় ভতৰাটো লৈ সেই আচেৰা মূর্ত্তিৰ খুটিৰ যি কাঠ তুমি কাটিবা তাক জ্বলাই হোম-বলি উৎসৰ্গ কৰা।\nতেতিয়া গিদিয়োনে নিজৰ দাসবোৰৰ মাজৰ দহ জনক লগত ল’লে আৰু যিহোৱাৰ কথা অনুসাৰে কাৰ্য কৰিলে; কিন্তু নিজৰ পৰিয়াল আৰু নগৰৰ লোকসকলৰ ভয়ত তেওঁ সেই কাম দিনৰ ভাগত নকৰি ৰাতি কৰিলে।”\nৰাতিপুৱা যেতিয়া নগৰৰ লোকসকলে উঠি দেখিলে যে, বাল দেৱতাৰ বেদী ভাঙি পেলোৱা হৈছে আৰু তাৰ ওচৰত থকা আচেৰা দেৱীৰ খুটিও কাটি পেলোৱা হৈছে; আৰু এটা নতুনকৈ সজা বেদীৰ ওপৰত দ্বিতীয় ভতৰাটোৰ বলি উৎসর্গ কৰা হৈছে।\nতেতিয়া তেওঁলোকে এজনে আন জনক সুধিলে, “এই কাম কোনে কৰিলে?” এইদৰে পাছত তেওঁলোকে ভালদৰে সোধ-পোছ কৰি বিচাৰ কৰাত জানিব পাৰিলে যে, যোৱাচৰ পুত্ৰ গিদিয়োনে এই কাম কৰিলে।\nতাৰ পাছত নগৰৰ মানুহবোৰে যোৱাচক ক’লে, “তোমাৰ পুত্ৰক বাহিৰলৈ উলিয়াই আনা, সি মৰিব লাগে; কিয়নো সি বাল-দেৱতাৰ বেদী ভাঙিলে আৰু তাৰ ওচৰত থকা আচেৰাৰ খুঁটি কাটি পেলাইছে।”\nতেতিয়া যোৱাচে তেওঁৰ বিৰুদ্ধে থিয় হৈ থকা লোকসকলক ক’লে, “আপোনালোকেই বাল-দেৱতাৰ হৈ ওকালতি কৰিব নেকি? আপোনালোকেই তেওঁক ৰক্ষা কৰিব নেকি? যদি কোনোৱে তেওঁৰ হৈ বিবাদ কৰে, তেওঁক কালি ৰাতিপুৱা হোৱাৰ আগেয়ে প্ৰাণ দণ্ড দিয়া হওঁক; বাল যদি সঁচাই দেৱতা হয়, তেন্তে কোনোবাই যদি তেওঁৰ বেদী ভাঙিছে, তেওঁ নিজেই নিজৰ পক্ষে ওকালতি কৰক।”\nএই হেতুকে, সেইদিনা গিদিয়োনৰ নাম দিয়া হ’ল “যিৰুব্বাল”; গিদিয়োনে বালৰ বেদী ভঙাৰ কাৰণে যোৱাচে ক’লে, “গিদিয়োনৰ বিপক্ষে বাল দেৱতাই নিজৰ পক্ষে বিবাদ কৰক।”\nপাছত সকলো মিদিয়োনীয়া, অমালেকীয়া, আৰু পুব দেশৰ লোকসকল একগোট হ’ল আৰু যর্দ্দন নদী পাৰ হৈ যিজ্ৰিয়েল উপত্যকাত ছাউনি পাতিলে।\nতেতিয়া গিদিয়োনক সহায় কৰিবলৈ যিহোৱাৰ আত্মাই তেওঁত স্থিতি ল’লে; গিদিয়োনে শিঙা বজাই অবীয়েজ্ৰীয়া ফৈদৰ লোকসকলক তেওঁৰ পাছত আহিবৰ কাৰণে বাহিৰলৈ মাতিলে।\nতেওঁ মনচিৰ সকলো ফাললৈ বার্তাবাহক পঠালে আৰু তেওঁলোককো তেওঁৰ পাছত আহিবলৈ মাতিলে। তেওঁ আচেৰ, জবূলূন, আৰু নপ্তালী ফৈদৰ লোকসকলোলৈও বার্তাবাহক পঠালে। তাতে তেওঁলোকে তেওঁলোকৰ সঙ্গী হ’বলৈ উঠি আহিল।\nতাৰ পাছত গিদিয়োনে ঈশ্বৰক ক’লে, “আপুনি কোৱাৰ দৰে যদি আপুনি মোৰ হাতেৰে ইস্ৰায়েলক উদ্ধাৰ কৰিবলৈ ইচ্ছা কৰিছে,\nতেন্তে চাওঁক, মই মৰণা মৰা খলাত মেৰ-ছাগৰ পৰা কটা নোমখিনি থ’ম; যদি অকল সেই নোমৰ ওপৰতে নিয়ৰ পৰে আৰু বাকী সকলো মাটি শুকানে থাকে, তেন্তে মই বুজিম যে আপুনি যিদৰে কৈছে, সেইদৰে আপুনি মোৰ হাতেৰে ইস্ৰায়েলক উদ্ধাৰ কৰিব।”\nপাছত সেইদৰেই ঘটিল; পিছদিনা পুৱাই উঠি গিদিয়োনে সেই নোম চেপিলে আৰু নোমৰ নিয়ৰৰ পৰা এবাতি পানী উলিয়ালে।\nতেতিয়া গিদিয়োনে ঈশ্বৰক ক’লে, “মোৰ ওপৰত আপুনি ক্ৰোধ নকৰিব। মোক আকৌ এবাৰ কথা ক’বলৈ দিয়ক। মই বিনয় কৰোঁ, এই নোমৰ সৈতে পুনৰ এবাৰ পৰীক্ষা কৰিবলৈ দিয়ক; এতিয়া অকল নোম শুকানে থাকক আৰু সকলো মাটিৰ ওপৰত নিয়ৰ পৰক”।\nপাছত ঈশ্বৰে সেই ৰাতিও তেনেদৰেই কৰিলে; কেৱল নোম শুকানে থাকিল, আৰু বাকী সকলো ঠাইতে নিয়ৰ পৰিল।


মানৱীয়তাৰ চূড়ান্ত স্খলনঃ তালিবানে হেলিকপ্টাৰত ওলোমাই লৈ ফুৰিছে মৃতদেহ - The Cross Current\nমানৱীয়তাৰ চূড়ান্ত স্খলনঃ তালিবানে হেলিকপ্টাৰত ওলোমাই লৈ ফুৰিছে মৃতদেহ\nসোমবাৰে আমেৰিকান সেনাই আফগানিস্তান ত্যাগ কৰাৰ পিছতে কান্দাহাৰৰ আকাশৰ এটা দৃশ্যই এতিয়া বুকু কঁপাই তুলিছে আফগানী জনতাৰ৷ ছ’চিয়েল মিডিয়াত ভাইৰেল হৈ পৰা এটা ভিডিঅ’ত দেখা গৈছে যে আমেৰিকান সেনাৰ এখন ব্লেক হক হেলিকপ্টাৰে এজন লোকৰ মৃতদেহ ওলোমাই আকাশত ঘূৰি ফুৰিছে৷ কেইবাজনো সাংবাদিকে ছ’চিয়েল মিডিয়াত এই ভয়ংকৰ ভিডিঅ’ শ্বেয়াৰ কৰিছে৷ সাংবাদিক সকলে অভিযোগ কৰিছে যে তালিবানে এজন লোকক হত্যা কৰি তেওঁৰ শৰীৰটো হেলিকপ্টাৰত বান্ধি কান্দাহাৰ প্ৰদেশ নিৰীক্ষণ কৰিবলৈ ওলাইছিল৷\nস্বাভাৱিকতেই দৃশ্যটো দেখা লোক সকল হতবাক হৈ পৰিছিল৷ যদিও হেলিকপ্টাৰত থকা ব্যক্তিজন জীৱিত নে মৃত সেয়া দূৰৰ পৰা স্পষ্ট নহয় তথাপিও বিভিন্ন সংবাদ মাধ্যমে নিজৰ প্ৰতিবেদনত দাবী কৰিছে যে লোকজনক হত্যা কৰি হেলিকপ্টাৰত ওলোমাই দিয়া হৈছিল৷\nঅৱশ্যে ভিডিঅ’টো তালিব টাইমছ নামৰ এটা টুইটাৰ একাউণ্টত পোষ্ট কৰা হৈছিল আৰু নিজকে তালিবানৰ সহযোগী বুলি দাবী কৰি লোকজনে টুইটাৰত উল্লেখ কৰে যে এয়া আকাশত তালিবানৰ সামৰিক বাহিনী! ইছলামিক এমিৰেটছৰ কান্দাহাৰ চহৰৰ ওপৰত বায়ু সেনাৰ বিমানে টহল দি আছে।\nভাৰতে আফগানিস্তানৰ পৰা ঘূৰাই আনিলে কিন্তু আমেৰিকাই নানিলেঃ কিহৰ বাবে সমালোচনাৰ সন্মুখীন হৈছে আমেৰিকা?\nদোহাত প্ৰথমবাৰৰ বাবে আলোচনাত মিলিত হ’ল ভাৰত চৰকাৰ আৰু তালিবান


আহোম লিপি - অসমীয়া ৱিকিপিডিয়া\nআহোম ভাষা, অসমীয়া ভাষা \nআহোম লিপি বা টাই আহোম লিপি (চীনা ভাষা:傣 阿洪 脚本 ,থাই ভাষা:ต้นฉบับ ไทอาหม ,ইংৰাজী ভাষা:Tai Ahom Script) হল এক প্ৰকাৰৰ লিপি যাক তাই আহোম ভাষাত ব্যাবহাৰ কৰা হয়। এই লিপি আহোম জনগোষ্ঠী ব্যবহাৰ কৰে টাই আহোম সকলে ব্ৰহ্মপুত্ৰ উপত্যকা ৬০০ বছৰ ৰাজত্ব কৰে।\n1 আহোম লিপিৰ ইতিহাস\n2 অনুবাদৰ প্ৰচেষ্টা\n3 লিপিৰ বিশেষত্ব\nআহোম লিপিৰ ইতিহাস[সম্পাদনা কৰক]\nঅতিৰিক্ত তথ্য: আহোম ভাষা\nআহোম লিপি চীনদেশৰ টাই নোৱা সকলৰ লিপিৰ পৰা উৎপত্তি হোৱা বুলি বিশেষজ্ঞ সকলে মত প্ৰকাশ কৰে। নোৱা লিপিৰ সৈতে আহোম লিপিৰ যথেষ্ট সাদৃশ্যত আছে পাছত চীনৰ চৰকাৰে ইয়াক উন্নত কৰাত ই দেখাত আহোম লিপিতকৈ অলপ বেলেগ হয় পৰে যদিও প্ৰাচীন পুথি বোৰত ব্যৱহাৰ হোৱা লিপি সমূহ প্ৰায় একে হয়। এই ভাষাৰ পৌৰাণিক পুথি সমূহ টাই আহোম ভাষাত লিখা সাঁচিপাতৰ পুথি আহোম ভাষা উৎপত্তি মূল কাৰণ আচিল আহোমসকলে চীনৰ দেহং দাই অঞ্চল (পূৰ্বৰ পূব মৌঙ মাওলুং) এৰি ব্ৰহ্মপুত্ৰ উপত্যকাত অহা।  এই ভাষাৰ ব্যৱহাৰৰ বাবে প্ৰিন্ট ফন্ট নিৰ্মাণ কৰা হল। এই ফন্টক আহোম-অসমীয়া-ইংৰাজী শব্দকোষত ব্যৱহাৰ কৰা হয়।\nঅনুবাদৰ প্ৰচেষ্টা[সম্পাদনা কৰক]\nআহোম লিপিৰ অনুবাদ অলপ দেৰিকৈ হয় ফলত বহুতো প্ৰকাশনে ভুলকৈ ইয়াক চপা কৰি উলিয়াইচিল। গোলাপ চন্দ্ৰ বৰুৱাই আহোম বুৰঞ্জীক আৰু আহোম লিপিক অনুবাদ কৰি প্ৰাথমিক নমুনা গঢ় দিয়াইচিল। পৰৱৰ্তী সময়ত প্ৰফেছৰ নাগৰৰ দ্বাৰা তেওঁৰ ভুল সমূহ শুধৰাই দিয়া হয়। আধুনিক যুগত প্ৰযুক্তি বিদ্যাৰ সহায়ত আহোম লিপিৰ ব্যৱহাৰ যঠেষ্ট হৈছে। আহোম সংস্কৃতি ভাষা ধৰ্ম পুনৰুদ্ধাৰ অভিযানৰ ফলত আহোম লিপিৰ প্ৰতি মানুহৰ আকৰ্ষণ পুনৰ বৃদ্ধি পাবলৈ ধৰে। Tai Ahoms and the Stars-ৰ লিখকৰ অনুসৰি নব-আহোম লিপিৰ অন্য টাই লিপিৰ সহায়ত স্বৰসমূহ লগাব লাগে।\nলিপিৰ বিশেষত্ব[সম্পাদনা কৰক]\nঅধিকাংশ অবুগীদাচীয় (abugidasic) লিপিৰ দৰে আহোম লিপিৰ প্ৰতিটো আখৰত /a/ নিহিত স্বৰ থাকে। অন্য স্বৰ সমূহক বিশেষণৰ প্ৰয়োগ কৰি সূচায় বিশেষণৰ সো বাওঁ উপৰ তলত দেখা যায় যদিও ৰাগৰ তথ্য লিপিত দেখা নাযায়।\nঅন্য টাই সকলৰ লিপিৰ দৰে আহোম লিপিৰ দুটামান টাই বিশেষত্ব হল:\nপ্ৰসঙ্গ ক্ৰিয়া উপসৰ্গ শব্দ ক্ৰম\nবিশ্লেষনাত্মক বাক্য ৰচনা\nযেতিয়া আমি আহোম ভাষা কও বা লিখা তেতিয়া কিছুমান কথা ব্যাখ্যাৰ ওপৰত নিৰ্ভৰ কৰে। বাক্যৰ এই অংশটো এৰিব পৰা যাব ক্ৰিয়াৰ কাল নাথাকে আৰু সংজ্ঞাত বহুবচন নাথাকে। সময়ৰ বিষয়ে ক্ৰিয়া,ক্ৰিয়াৰ আগত থকা সহায়ক বা ক্ৰিয়াৰ শৃঙ্খলাৰ দ্বাৰা জানিব পৰা যায়। আহোম লিপি যথেষ্ট জটিল হয় কাৰণ লিপিত স্বৰ ৰাগৰ বিষয়ে উল্লেখ নাথাকে আৰু এটা ব্যঞ্জন বৰ্ণ এটা শব্দত কেবল এবাৰে লিখিব পৰা যায়। সামান্য শব্দ সমূহ ছুটি কৰিব পৰা যায় আৰু এটা প্ৰাৰম্ভিক ব্যঞ্জনৰ সৈতে কেবাটাও শব্দ একেলেথাৰিয়ে সংকুচিত কৰিব পৰা যায়।\nআহোম লিপিৰ চানেকি\nগুৱাহাটীৰ ইতিহাস আৰু প্ৰত্নতাত্বিক অধ্যয়ন বিভাগৰদ্বাৰা সংৰক্ষিত আহোম লেখনি\nচুন্যৎফাই প্ৰচলন কৰা আহোম লিপি অংকিত মোহৰ\n২০১৫ চনৰ জুন মাহত আহোম লিপিক ইউনিক’ডৰ ৮.০ সংস্কৰণৰ যোগেদি অন্তৰ্ভূক্ত কৰা হয়।\nআহোম লিপিৰ ইউনিক’ড ব্লক হৈছে U+11700–U+1173F:\n↑ 2.0 2.1 2.2 2.3 Diller, A. (1993). Tai Languages. In International Encyclopedia of Linguistics (Vol. 4, pp. 128-131). Oxford, UK: Oxford University Press.\n↑ 3.0 3.1 French, M. A. (1994). Tai Languages. In The Encyclopedia of Language and Linguistics (Vol. 4, pp. 4520-4521). New York, NY: Pergamon Press Press.\n↑ 6.0 6.1 6.2 6.3 Terwiel, B. J., & Wichasin, R. (eds.), (1992). Tai Ahoms and the stars: three ritual texts to ward off danger. Ithaca, NY: Southeast Asia Program.\n↑ Hosken, Martin; Morey, Stephen (2012-10-23). "N4321R: Revised Proposal to add the Ahom Script in the SMP of the UCS". ISO/IEC JTC1/SC2/WG2. https://www.unicode.org/L2/L2012/12309r-n4321r.pdf.\n↑ 9.0 9.1 Hongladarom, K. (2005). Thai and Tai Languages. In Encyclopedia of linguistics (Vol. 2, pp. 1098-1101). New York, NY: Fitzroy Dearborn.\nTerwiel, B J; Wichasin, R (1992). Tai Ahoms and the stars: three ritual texts to ward off danger. প্ৰকাশক Ithaca, NY: SEAP Publications. https://books.google.com/books?id=as1TI8XEbrUC.\nঅন্তৰ্ভুক্ত হল Ahom at Omniglot.com -- A guide to writing systems\n"https://as.wikipedia.org/w/index.php?title=আহোম_লিপি&oldid=242576"ৰ পৰা অনা হৈছে\nএই পৃষ্ঠাখন ৩০ জুলাই, ২০২০ তাৰিখে ১২:৩৪ বজাত অন্তিম সংশোধন কৰা হৈছিল।


xukhdukh.com February 18, 2017 goodnews, ভাল খবৰ,\n১. গুৱাহাটী মেডিকেল কলেজৰ চৌহদত কালি মুকলি হয় ২০০ বিছনাযুক্ত কৰ্কট চিকিতসালয়। কেন্দ্ৰীয় স্বাস্থ্যমন্ত্ৰী জে পি নড্ডাই উদ্বোধন কৰি হাস্পতালখনক ‘ৰাজ্যিক কৰ্কট প্ৰতিষ্ঠান’ৰ মৰ্যদাও প্ৰদান কৰে। ধুবুৰীতো মেডিকেল কলেজৰ নিৰ্মাণকাৰ্যৰ শুভাৰম্ভ কৰা হয় আৰু ইয়াৰ কাম অহা তিনি বছৰতে সম্পূৰ্ণ কৰি তোলা হব বুলিও স্বাস্থ্যমন্ত্ৰী ডঃ হিমন্ত বিশ্ব শৰ্মাই ঘোষণা কৰিছে। আজি নগাঁৱতো এখন মেডিকেল কলেজৰ ভূমি পূজন আৰু নিৰ্মাণ কাৰ্যৰ শুভাৰম্ভ কৰা হব।\n২. অসম কন্যা অলংকৃতা বৰাই গ্লবেল বিজনেচ ইনফৰমেচনৰ উদ্যোগত আয়োজিত সপ্তম বাৰ্ষিক ৱমেন লীডাৰ্ছ ইন ইণ্ডিয়া শীৰ্ষক অনুষ্ঠানত ‘উদীয়মান অভিনেত্ৰী আৰু প্ৰতিশ্ৰুতিসম্পন্ন মডেল বঁটা’ লাভ কৰিবলৈ সক্ষম হৈছে। মুম্বাইত এই বঁটা গ্ৰহণ কৰিলে বলিউদৰ ‘ৰাজা এৱ্ৰডিয়া’ নামৰ নিৰ্মীয়মান ছবিত গুৰুত্বপূৰ্ণ ভূমিকাত অভিনয় কৰা অভিনেত্ৰী গৰাকীয়ে।\n৩. কালিৰে পৰা আৰম্ভ হোৱা হাইস্কুল ও হাইমাদ্ৰাছা শিক্ষান্ত পৰীক্ষাত প্ৰথম বাৰৰ বাবে চিচি টিভিৰ পৰ্যবেক্ষণ ব্যৱস্থা ব্যৱহাৰ কৰা হয়। এই পদ্ধতিৰ উপৰিও চোকা নজৰৰ ফলত প্ৰথম দিনাই নকল কৰা শতাধিক পৰীক্ষাৰ্থী বহিস্কৃত হোৱা বুলিও জানিব পৰা গৈছে।\n৪. কেন্দ্ৰীয় ৰেল মন্ত্ৰীয়ে বাজেটত কৰা ঘোষণা অনুসৰি উত্তৰ-পূৱ সীমান্ত ৰেলৱে আৰু আই.আৰ.টি.চিয়ে কামাখ্যাধামক সামৰি কামাখ্যা-মালতীপাটপুৰ আস্থা চাৰ্কিট ৰেলৰ কালি শুভাৰম্ভ কৰে।\n৫. যোৰহাটৰ জিমখানাত ঐতিহ্যমণ্ডিত জনমভূমি ঘোঁৰাদৌৰ প্ৰতিযোগিতাখনি ১৩৭তম বাৰৰ বাবে আয়োজিত হয়। এই প্ৰতিযোগিতাত এহেজাৰৰো অধিক ঘোঁৰাই অংশগ্ৰহণ কৰে।\n৬. ‘সম্ভাৱনাপূৰ্ণ খাদ্য উদ্যোগীৰ চৰকাৰী আঁচনি আৰু বজাৰৰ সৈতে সম্পৰ্ক স্থাপন’ শীৰ্ষক এখনি আলোচনাচক্ৰ কালি অসম কৃষি বিশ্ববিদ্যালয়ত এছ’কেম অসমে অনুষ্ঠিত কৰে। উদ্যোগী, আত্ম-সহায়ক গোট, আগ্ৰহী ছাত্ৰ-ছাত্ৰী তথা ব্যৱসায়ী সকলে অংশলোৱা এই আলোচনা চক্ৰ উদ্বোধন কৰে সাংসদ কামাখ্যা প্ৰসাদ তাছাই।\n৭. অনাময় আৰু পৰিচ্ছন্নতাৰ মান ৰক্ষাৰ বাবে নলবাৰীৰ শ্বহীদ মুকুন্দ কাকতি অসামৰিক চিকিতসালয়ে কেন্দ্ৰীয় চৰকাৰৰ পৰা ‘কায়কল্প বঁটা’ লাভ কৰিবলৈ সক্ষম হৈছে। নতুন দিল্লীত এই বঁটা গ্ৰহণ কৰে অধীক্ষক ডাঃ অৰুণ চন্দ্ৰ মহন্তই।\n৮. কলাইগাঁৱৰ সমলাবড়ি প্ৰাথমিক বিদ্যালয়ৰ সোণালী জয়ন্তীৰ অনুষ্ঠানত অংশগ্ৰহণ কৰে আমেৰিকা নিবাসী অসমীয়া তথা আন্তৰ্জাতিক খ্যাতিসম্পন্ন বিজ্ঞানী ডঃ অতুল চন্দ্ৰ শৰ্মা,মাইক্ৰচফটত সেৱাৰত অভিযন্তা অমৰজ্যোতি ডেকাই। বৰ্তমান অসমৰ শিক্ষা ব্যৱস্থা আৰু আমেৰিকাৰ শিক্ষা ব্যৱস্থাৰ পৰ্যালোচনা শীৰ্ষক আলোচনাত অংশ লৈ সুধীজনে আমেৰিকাৰ শিক্ষানুষ্ঠানত ৰাজনৈতিক হস্তক্ষেপ নচলে বুলিও মন্তব্য কৰে।\n৯. অসমৰ ৰাজহুৱা খণ্ডৰ উদ্যোগ নুমলীগড় ৰিফাইনেৰী লিমিটেডে পৰিবেশ সুৰক্ষাৰ ক্ষেত্ৰত শ্ৰেষ্ঠতাৰ স্বীকৃতি স্বৰূপে পেট্ৰলিয়াম শোধনাগাৰ খণ্ডত প্ৰদান কৰা ‘ৰাষ্ট্ৰ বিভূষণ এৱাৰ্ড ২০১৬-১৭ প্লেটিনাম কেটেগৰী’ লাভ কৰিবলৈ সক্ষম হৈছে।\n১০. ৰাজ্যত সুৰা নিষিদ্ধকৰণৰ পাছত এইবাৰ বিহাৰৰ চৰকাৰী কৰ্মচাৰীৰ আইন সংশোধনীৰে কৰ্মচাৰীক সুৰা সেৱনৰ পৰা বাৰণ কৰিবলৈ পদক্ষেপ লৈছে নিতীশ কুমাৰে। এই বিষয়ত সেৱা বিধিৰ সংশোধনীৰ বাবে বিহাৰ চৰকাৰৰ কেবিনেট বৈঠকে অনুমোদন দিয়াৰো সুখবৰো প্ৰকাশ পাইছে। সুৰা সেৱন কৰা কৰ্মচাৰীক বৰ্খাস্ত কৰা হব বুলিও বাতৰিত প্ৰকাশ।\nBy xukhdukh.com on February 18, 2017


পৃষ্ঠা:টেটোন তামুলী.pdf/২৯ - ৱিকিউৎস\nপোহাৰী।— হেৰ, কটাযোৱা পো, বোলোঁ, পইচাটো পেলাবি, কল আষি লবি, বুকুত গোৰ মাৰি গুচি যাবি; কিহৰ আকৌ এইসন লেৰেলা সাদৰ চেলাবলৈ আহিছ?\nটেটোন।— বাৰু, তেন্তে তোমাৰ কথাই কথা। (মেৰ্-তলীৰপৰা পইচ। এটা উলিয়াই পাচিলৈ দলি মাৰি দি) হোঁ, ল, সেইটো পইচা। মোক আৰু এনে নিচলা যেন দেখিছিলি নে? (পচিৰপৰা কল একাষি তুলি লৈ, পোহাৰীক বুকুত গোৰ মাৰি চিট্ খুৱাই পেলাই কল খাবলৈ ধৰে)।\nপোহাৰী।— (টিক্‌চি-বিক্‌চি উঠি) ঔ! বন্দী চুৱাসোৱা সেকাৰসোৱা বেটীৰ ধাৰ সোৱা পো! তইচোন মোৰে কল সাই মোকে গুৰিয়াৱ! বুঢ়ীমাৰে এতিয়াই তোক ৰজাৰ আগত নিদিমগৈ বুলি জানিছ নে? ( বাউলী হৈ টেটোনৰ কঁকালত গামোছা লগায়।।\nটেটোন।— কিনো বোলে ঔ। কথামতে চলিলে ইহঁতে আকৌ জগৰ হে ধৰে। বাৰু, লগাই থাক্ কেইডাল হয় কঁকালত জৰী। মোক মুঠেই পেটৰ ওজৰটো মাৰি লবলৈ দে। (টেটোনে চোঁচা মাৰি গৈ কল-কুঁহিয়াৰ আৰু যি পালে থাই কাষলতি বজায়; পোহাৰীয়ে ডেও-দোপাল পাৰি হায়ঔ-বিঔ লগায়।)\n"https://as.wikisource.org/w/index.php?title=পৃষ্ঠা:টেটোন_তামুলী.pdf/২৯&oldid=22619"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১ মে' ২০১৯ তাৰিখে ১৫:১১ বজাত সলনি কৰা হৈছিল।


আমনি কৰিলেই সন্তানৰ হাতত তুলি দিয়ে নেকি চকলেট? অধিক চকলেট খালে শিশুটি ভুগিব পাৰে এনে গম্ভীৰ ৰোগত... does-your-child-eat-too-much-choclate-know-its-5-disadvantage-hb– News18 assam\nআমনি কৰিলেই সন্তানৰ হাতত তুলি দিয়ে নেকি চকলেট? অধিক চকলেট খালে শিশুটি ভুগিব পাৰে এনে গম্ভীৰ ৰোগত...\nজানি লওক চকলেটৰ ৫টা বেয়াগুণঃ\nLast Updated : March 04, 2022, 17:58 IST\nচকলেট খাবলৈ ভাল পোৱা লোকৰ কোনো বয়স নাথাকে। কিন্তু চকলেট বেছিকৈ খাই শিশুসকলে। দেখা যায় যে, শিশুসকলে আমনি কৰিলেই পিতৃ-মাতৃয়ে হাতত গুজি দিয়ে চকলেট। পিতৃ-মাতৃয়ে দিয়া এই লোভ পিছলৈ শিশুৰ অভ্যাস হৈ পৰে। শিশুসকলে প্ৰায়েই চকলেট দাবী কৰিবলৈ ধৰে, পুষ্টিকৰ খাদ্যৰ পৰা আঁতৰি যায় আৰু চকলেট অথবা ইয়াৰ পৰা তৈয়াৰ কৰা খাদ্যৰ প্ৰতি আসক্ত হৈ পৰে।\nপেষ্ট্ৰী, চকলেট বিস্কুট, কুকিজ, কেক, চকলেট শ্বেকৰ দৰে বস্তু খাবলৈ আগ্ৰহী হৈ পৰে। কিন্তু আপুনি জানেনে সৰু ল'ৰা-ছোৱালীয়ে অত্যধিক চকলেট খোৱাটো কিমান ক্ষতিকাৰক হ'ব পাৰে? অ'নলি মাই হেল্থত প্ৰকাশিত এক প্ৰতিবেদনত ডায়েটিছিয়ান ড০ স্মিতা সিঙে এই বিষয়ে বৰ্ণনা কৰিছে।\nএই প্ৰতিবেদন অনুসৰি, যিসকল শিশুৰ পেট সঠিকভাৱে নভৰে তেনে শিশুৱে চকলেট খাই ভাল পায়। কিয়নো চকলেট হৈছে শক্তিৰ মুখ্য উৎস। খোৱাৰ লগে লগে শৰীৰক শক্তি প্ৰদান কৰে। আনহাতে কিছুমান শিশুৱে চকলেট ভাল পায় কাৰণ তেওঁলোকে ইয়াৰ মিঠা সোৱাদটো ভাল পায়। আনহাতে আন কিছুমান শিশুৱে চকলেট খোৱাৰ প্ৰতি আসক্ত হৈ পৰে।\nদাঁত ক্ষয় হোৱাৰ আশংকা\nকম বয়সতে অত্যধিক চকলেট খালে প্ৰথমে দাঁতত cavity হ'ব পাৰে।বহুতো অভিভাৱকে শিশুসকলক খোৱাৰ পিছত মুখৰ পৰিচ্ছন্নতাৰ যত্ন নলয়, যাৰ ফলত তেওঁলোকৰ দাঁতত অত্যধিক মিঠাই খোৱাৰ ফলত cavity হোৱাৰ আশংকা থাকে।\nযদি চকলেটত কেফেইন (caffeine) অধিক থাকে তেন্তে সৰু শিশুৰ টোপনিৰ সমস্যা (Sleep issues) হ'ব পাৰে। নিশাৰ সময়ত শিশুৱে নানা সমস্যাত ভূগিব পাৰে। সেয়েহে ৰাতি সৰু ল'ৰা-ছোৱালীৰ বাবে চকলেট পৰিহাৰ কৰিব লাগে।\nএচিডিটি হ'ব পাৰেঃ\nযদি শিশুৱে অধিক চকলেট খায় সিহঁতৰ এচিডিটি (Acidity) বা পেটৰ বিষ হ'ব পাৰে। চকলেট পেটৰ বাবে গধুৰ খাাদ্য, সেয়েহে চকলেট খোৱাৰ পিছত শৰীৰত এচিডিটি বা পেটৰ বিষ হ'ব পাৰে। এনে পৰিস্থিতিত, শিশুৱে যিমান পাৰে সিমান পানী খাব লাগে।\nঅত্যধিক চকলেট খোৱাটো স্বাস্থ্যৰ বাবে বিপদজনক। যদি আপুনি শিশুটিক চকলেট খুৱাই আছে তেন্তে ইয়াৰ ফলত শিশুটিৰ ওজন বৃদ্ধি আৰু মেদবহুলতা (Obesity) হ'ব পাৰে। মেদবহুলতাৰ উপৰি, শিশুৰ বুকুজ্বলা, পেটত বিষ, ওকালি অহা আদি সমস্যা থাকিব পাৰে।\nছুগাৰ লেভেল বৃদ্ধি হ'ব পাৰেঃ\nচকলেট খোৱাৰ ফলত শিশুৰ শৰীৰত ৰক্ত শৰ্কৰা (Blood Glucose) বৃদ্ধি হ'ব পাৰে। ইয়াৰ ফলত কম বয়সতে শিশুৰ মেদবহুলতাৰ (Obesity) লক্ষণ দেখা দিয়ে, যাৰ ফলত থাইৰইড (thyroid) আৰু ডায়েবেটিচ (diabetes)ৰ লক্ষণ দেখা দিব পাৰে।\nFirst published: March 04, 2022, 17:58 IST\nChildChocolateDisadvantages of ChocolateToo much chocolate eat\nWorld Migraine Awareness Day : আপোনাৰ কেতিয়াবা মূৰত বিষ হয় নেকি? এয়া মাইগ্ৰেইন নে আন কিবা! লক্ষণবোৰ জানক\nOracle Speaks,4July: ৰাশিফলত আজিৰ দিনটো, ৪ জুলাইৰ বাবে আপোনাৰ ভাগ্য সুপ্ৰসন্ন কৰিব পৰা চিহ্নবোৰ জানি লওক?\nনগাঁও আৰক্ষীৰ বাম্পাৰ অফাৰ, ধৰ্ষণৰ গোচৰত ৫০ শতাংশ ৰেহাই আচামীক, উৎকোচ বিচাৰি আচামীলৈ ফোন কৰা অডিঅ' ক্লিপ ভাইৰেল!


04.10.21 Morning Assame Murli Om Shanti BapDada Madhuban\nমৰমৰ সন্তানসকল – “পিতাক স্মৰণ কৰাৰ ভিন্ন ভিন্ন যুক্তি ৰচা, পুৰুষাৰ্থ কৰি খতিয়ান ৰাখা, ভাগৰি নপৰিবা, ধুমুহাত অচল হৈ থাকা”\nসন্তানসকলে নিজৰ কোনটো অনুভৱ পৰস্পৰ ইজনে-সিজনক শুনাব লাগে?\n(1) মই পিতাক কিমান সময় আৰু কেনেকৈ স্মৰণ কৰোঁ! ভোজনৰ সময়ত পিতাৰ স্মৃতি থাকেনে নে অনেক প্ৰকাৰৰ বিচাৰ আহি যায়! পিতাই কয় - সন্তানসকল চেষ্টা কৰি চোৱা। ভোজন কৰোঁতে পিতাৰ বাহিৰে অন্য একো স্মৃতিলৈতো নাহে! পাছত পৰস্পৰ ইজনে-সিজনক অনুভৱ শুনোৱা। (2) কোনো বেদনাদায়ক দৃশ্য দেখিলে মোৰ স্থিতি কেনেকুৱা হৈ থাকে! ইয়াৰো অনুভৱ শুনাব লাগে।\nলাখ জমানে ৱালে… (জগতৰ লাখ লাখ লোকে যিয়েই নকওক…)\nমৰমৰ সন্তানসকলে এতিয়া বেহদৰ (অসীমৰ; পাৰলৌকিক) পিতাক কেনেকৈ পাহৰিব, যাৰ পৰা বেহদৰ উত্তৰাধিকাৰ পোৱা যায়। যাক আধাকল্পৰ পৰা স্মৰণ কৰিছিলা। এয়াতো বুজোৱা হৈছে যে মনুষ্যক কেতিয়াও ভগৱান বুলি কোৱা নহয়। এতিয়া বেহদৰ পিতাক পাইছা, তেওঁৰ স্মৃতিৰেই চমৎকাৰ হয়। যিমানে পতিত-পাৱন পিতাক স্মৰণ কৰিবা, সিমানে পাৱন (পৱিত্ৰ) হৈ গৈ থাকিবা। তোমালোকে এতিয়া নিজক পাৱন বুলি ক’ব নোৱাৰা, যেতিয়ালৈকে অন্ত নহয়। যেতিয়া সম্পূৰ্ণ পাৱন হৈ যাবা তেতিয়া এই শৰীৰ ত্যাগ কৰি সম্পূৰ্ণ পৱিত্ৰ শৰীৰ ল’বাগৈ। যেতিয়া সত্যযুগত নতুন শৰীৰ পাবা তেতিয়া সম্পূৰ্ণ বুলি কোৱা হ’ব। তেতিয়া ৰাৱণৰ নাশ হৈ যায়। সত্যযুগত ৰাৱণৰ প্ৰতিকৃতি তৈয়াৰ কৰা নহয়। গতিকে তোমালোক সন্তানসকল যেতিয়া বহা, চলা-ফুৰা কৰা তেতিয়া বুদ্ধিত যাতে এইটো স্মৃতি থাকে। এতিয়া আমি 84 ৰ চক্ৰ পূৰা কৰিছোঁ আকৌ নতুন চক্ৰ আৰম্ভ হয়। সেইখন হয়েই নতুন পৱিত্ৰ সৃষ্টি, নতুন ভাৰত নতুন দিল্লী। সন্তানসকলে জানে প্ৰথমে যমুনাৰ তীৰ য’ত পৰিস্তান হ’ব। সন্তানসকলক বহুত ভালদৰে বুজোৱা হয়, পোন-প্ৰথমেতো পিতাক স্মৰণ কৰা। ভগৱান পিতাই পঢ়ায়। তেৱেঁই পিতা, শিক্ষক, গুৰু হয়, এইটো স্মৃতিত ৰাখিবা। পিতাই এইটোও বুজাইছিল যে তোমালোকে বাজোলী (শৰীৰক ধনুৰ আকাৰ কৰি লুটিবাগৰ মাৰি আগুৱাই যোৱা খেল অৰ্থাৎ গোটেই চক্ৰত ভূমিকা পুনৰাবৃত্তি কৰি থকা) খেলা। বৰ্ণৰ চিত্ৰও অতি আৱশ্যক। সকলোতকৈ ওপৰত হৈছে শিৱবাবা তাৰপাছত টিকনি (আটাইতকৈ উচ্চ) ব্ৰাহ্মণ। এইটো বুজাবৰ কাৰণে বাবাই কয়। বাৰু এইটো বুদ্ধিত ৰাখা যে আমি 84 জন্মৰ বাজোলী খেলোঁ। এতিয়া সংগম, পিতা বেছি সময় নাথাকে। তথাপিও 100 বছৰতো লাগে। উথল-পাথল পূৰা হৈ আকৌ ৰাজ্য আৰম্ভ হৈ যায়। মহাভাৰতৰ যুদ্ধতো সেয়াই, য’ত অনেক ধৰ্মৰ বিনাশ, এক আদি সনাতন দেৱী-দেৱতা ধৰ্মৰ প্ৰতিষ্ঠা হৈ আছে। তোমালোকৰ কলা-কৌশলতো বহুত আচৰিত। তোমালোকে গম পোৱা ফকীৰসকলে কলা-কৌশল দেখুৱায়, তীৰ্থলৈ যায়। মনুষ্যৰ শ্ৰদ্ধাতো থাকে নহয় জানো। সেয়েহে তেওঁলোকক কিবা নহয় কিবা দি দিয়ে। প্ৰতিপালন তেওঁলোকৰ হৈ থাকে কিয়নো এনেকুৱা মনুষ্যই নিজৰ লগত কি নিব। বাবাতো (ব্ৰহ্মা) এই সকলো কথাৰ অনুভৱী হয়। পিতাই অনুভৱী ৰথ লৈছে। গুৰুৰো শৰণ লৈছে। বহুত কিবাকিবি দেখিছেও। তীৰ্থলৈও গৈছে। এতিয়া পিতাই কয় – বাজোলীতো (চক্ৰকতো) স্মৃতিলৈ আনিব পাৰা। আমি এতিয়া ব্ৰাহ্মণ আকৌ দেৱতা, ক্ষত্ৰিয় হ’মগৈ। এয়া হৈছে সকলো ভাৰতৰ কথা। পিতাই এনেকৈ বুজাইছে বাকী ধৰ্মবোৰতো যেন আনুষঙ্গিক। পিতাই তোমালোককহে 84 জন্মৰ কাহিনী শুনাইছে। যিসকল বিচাৰ বুধি সম্পন্ন তেওঁলোকে হিচাপৰ পৰা বুজিব পাৰে। ইছলামী আহিলে তেতিয়া গড়ে কিমান জন্ম ল’ব। সঠিক হিচাপৰতো প্ৰয়োজন নাই। এই কথাবোৰৰ কাৰণেতো কোনো চিন্তা কৰিবলগীয়া কথা নাই। সকলোতকৈ বেছি এইটো চিন্তা থাকে যে মই যাতে পিতাক স্মৰণ কৰি থাকোঁ। বচ্ এটাই চিন্তা, এজনক স্মৰণ কৰাৰ। বাৰে বাৰে মায়াই আৰুহে চিন্তাত পেলাই দিয়ে, এই ক্ষেত্ৰত মায়াই বহুত চিন্তাত পেলায়। সন্তানসকলে স্মৰণ কৰিবই লাগে। এতিয়া আমি ঘৰলৈ যাব লাগে। মৰমৰ ঘৰ কাৰ বাৰু স্মৃতিলৈ নাহিব। শান্তি দাতাৰ পৰা শান্তি বিচাৰেও। ভগৱানক কয় – মোক শান্তি দিয়া।\nএতিয়া তোমালোক সন্তানসকলে এইটোতো জানা যে এই পুৰণি সৃষ্টি নাশ হৈ যাব। এয়াও তোমালোকৰ বুদ্ধিত আছে অন্য মনুষ্যতো ঘোৰ অন্ধকাৰত আছে। শান্তি সত্যযুগতহে হয়। এক ধৰ্ম, এক ভাষা, ৰীতি-প্ৰথাও একেই। তাত হয়েই শান্তিৰ ৰাজ্য। বিভাজনৰ কথাই নাই। তাততো একক বাদশ্বাহী আৰু সতোপ্ৰধান হয়। ৰাৱণ ৰাজ্য নাই যে যুদ্ধ হ’ব। গতিকে তোমালোক সন্তানসকলৰ আনন্দৰ পাৰা উৰ্দ্ধগামী হ’ব লাগে। শাস্ত্ৰবিলাকত যি গায়ন আছে অতীন্দ্ৰিয় সুখ গোপ-গোপীসকলক সোধা। গোপ-গোপীতো তোমালোক হোৱা নহয় জানো। তোমালোক সন্মুখত বহি আছা। তোমালোকৰ ভিতৰতো ক্ৰমানুসৰি আছা যাৰ স্মৃতিত থাকে যে বাবা আমাৰ বাবাও হয়, শিক্ষকো হয়, গুৰুও হয়। এয়াতো আচৰিত নহয় জানো। গোটেই জীৱন লগত থাকে। কোলাত তুলি লয় আৰু পঢ়া আৰম্ভ কৰি দিয়ে। গতিকে এইটো স্মৃতিত থাকিলেও বহুত আনন্দিত হৈ থাকিবা। কিন্তু মায়াই আকৌ এইটোও পাহৰাই দিয়ে। মনুষ্যক এয়াও বুজাবলগীয়া হয়, মনুষ্যই সোধে বাকী অলপ সময় আছে বুলি কয়, তাৰ কি প্ৰমাণ আছে? কোৱা, চোৱা ইয়াত লিখা আছে যে ভগৱানুবাচ (ভগৱানে কয়)। যজ্ঞও ৰচি থোৱা আছে। এয়া হৈছে জ্ঞান যজ্ঞ। এতিয়া কৃষ্ণইতো যজ্ঞ ৰচিব নোৱাৰে।\nসন্তানসকলৰ এইটোও বুদ্ধিত থাকিব লাগে যে আমি ব্ৰাহ্মণ এই বেহদ যজ্ঞৰ হওঁ। বাবাই আমাক নিমিত্ত কৰিছে। যেতিয়া তোমালোকে ভালদৰে জ্ঞান আৰু যোগৰ ধাৰণা কৰা, আত্মা সম্পূৰ্ণ হৈ যায় তেতিয়া এই খেৰৰ জুমুঠি স্বৰূপ (অন্তঃসাৰশূন্য) পৃথিৱীখনত জুই লাগিব। মনুষ্যয়ে গম পায় নহয় যে এইখন বেহদৰ কৰ্মক্ষেত্ৰ, য’ত সকলোৱে আহি খেলা কৰে। যি ৰচি থোৱা আছে সেয়াই হৈ আছে… পিতাই কয় - সন্তানসকল যিটো হ’বনলগীয়া তাৰ বাবেহে চিন্তা হয়। যি হৈ গ’ল সেয়া নাটকত আছিল তেন্তে আকৌ চিন্তা কিয় কৰিব লাগে। আমি নাটক চাই থাকোঁ। নাটকত যেতিয়া কোনো বেদনাদায়ক দৃশ্য আহে তেতিয়া মনুষ্যই দেখি কান্দে। এতিয়া সেয়াতো হৈছে মিছা নাটক। এয়াতো হৈছে সঁচা নাটক। সত্য সত্য বুলি কয়। কিন্তু তোমালোকৰ কোনো দুখৰ চকুলো ওলাব নালাগে। সাক্ষী হৈ তোমালোকে প্ৰত্যক্ষ কৰিব লাগে। জানা যে এয়া নাটক, ইয়াত কন্দাৰ কি দৰকাৰ। যি হৈ গ’ল সেয়া অতীত হৈ গ’ল। কেতিয়াও চিন্তনো কৰিব নালাগে। তোমালোকে আগবাঢ়ি গৈ থাকি পিতাক স্মৰণ কৰি থাকা আৰু সকলোকে মাৰ্গ-দৰ্শন কৰাই থাকা। পিতাই ৰায় দি থাকে। ত্ৰিমূৰ্তিৰ চিত্ৰ তোমালোকৰ ওচৰত বহুত আছে। স্পষ্টকৈ লিখা আছে তেওঁ হৈছে শিৱবাবা এয়া হৈছে উত্তৰাধিকাৰ। তোমালোক সন্তানসকল এই চিত্ৰ দেখিলে অতি আনন্দিত হোৱা উচিত। বাবাৰ পৰা আমি বিষ্ণুপুৰীৰ উত্তৰাধিকাৰ পাওঁ। পুৰণি সৃষ্টিতো নাশ হৈ যাব। বচ্ এই চিত্ৰ সন্মুখত ৰাখি দিয়া, ইয়াত খৰচতো একোৱেই নাই। বৃক্ষও (কল্পবৃক্ষৰ চিত্ৰও) বহুত ভাল। নিতৌ ৰাতিপুৱা (অমৃতবেলা) উঠি বিচাৰ সাগৰ মন্থন কৰা। নিজৰ শিক্ষক নিজেই হৈ পঢ়া। বুদ্ধিতো সকলোৰে আছে। চিত্ৰ নিজৰ ঘৰত ৰাখি দিয়া। প্ৰতিখন চিত্ৰত উত্তম জ্ঞান আছে। কয় যে বিনাশ হ’ব গতিকে তোমালোকৰ পিতাৰ প্ৰতি প্ৰীতি আছে নহয়। কয়ো যে সৎগুৰুক দালালৰ ৰূপত পালোঁ… তেন্তে তোমালোকে কিমান ভাল ভাল কথা বুজিব আৰু বুজাবৰ বাবে পাইছা। তথাপিও মায়াৰ পাম্প বহুত। 100 বছৰ পূৰ্বে এই বিজুলী, গেচ আদি জানো আছিল। আগতে ৰাজ-প্ৰতিনিধি আদিয়ে 4টা ঘোঁৰাৰ, 8 (আঠা)টা ঘোঁৰাৰ গাড়ীত আহিছিল। আগতে চহকীলোকে গাড়ীত আৰোহন কৰিছিল। এতিয়াতো বিমান আদি ওলাল। আগতে এয়া একোৱেই নাছিল। 100 বছৰৰ ভিতৰত এয়া কি হৈ গ’ল। মনুষ্যই ভাবে এয়াই স্বৰ্গ। এতিয়া তোমালোক সন্তানসকলে জানা যে স্বৰ্গতো স্বৰ্গই হয়। এই সকলোবোৰ হৈছে পা-পইচাৰ বস্তু, ইয়াক কৃত্ৰিম পাম্প বুলি কোৱা হয়। এতিয়া তোমালোক সন্তানসকলৰ এইটোৱেই এটা চিন্তা থাকিব লাগে যে আমি পিতাৰ স্মৃতিত থাকোঁ, যিটো ক্ষেত্ৰতে মায়াই বিঘিনি আনে। বাবাই নিজৰ উদাহৰণো দিয়ে। ভোজন কৰোঁ, বহুত চেষ্টা কৰোঁ – স্মৃতিত থাকি খাওঁ তথাপিও পাহৰি যাওঁ। সেয়েহে বুজি পাওঁ সন্তানসকলৰতো পৰিশ্ৰম বহুত হয় চাগৈ। বাৰু সন্তানসকল তোমালোকে চেষ্টা কৰি চোৱা। বাবাৰ স্মৃতিত থাকি দেখুওৱা। চোৱা গোটেই সময় স্মৃতি স্থায়ী হৈ থাকিব পাৰেনে। অনুভৱ শুনাব লাগে। বাবা গোটেই সময় স্মৃতি স্থায়ী হৈ থাকিব নোৱাৰে। অনেক ধৰণৰ কথা স্মৃতিলৈ আহি যায়। বাবাই নিজে নিজৰ অনুভৱ শুনায়। বাবাই যাৰ শৰীৰত প্ৰৱেশ কৰিলে তেৱোঁ পুৰুষাৰ্থী, এওঁৰতো অনেক জঞ্জাল আছে। ডাঙৰ বুলি কোৱা মানে বহুত দুখ পোৱা। কিমান খবৰ আহে। বিকাৰৰ কাৰণে কিমান মাৰে। ঘৰৰ পৰা উলিয়াই দিয়ে। কন্যাসকলে কয় মই ঈশ্বৰৰ শৰণত আহিছোঁ। কিমান বিঘিনি আহে। কাৰো ওচৰত শান্তি নাই। তোমালোক সন্তানসকলৰ নিশ্চয়তা আছে। এতিয়া পুৰুষাৰ্থ কৰি শ্ৰীমতত চলি শান্তিত থাকা। এই বাবাই ইয়াতো বহুত এনেকুৱা পৰিয়াল দেখিছে য’ত পৰস্পৰ মিলা-প্ৰীতিৰে থাকে। সকলোৱে জ্যেষ্ঠসকলৰ আজ্ঞা অনুসৰি চলে। কয় যে আমাৰ ওচৰততো যেন স্বৰ্গ বিৰাজমান হৈ আছে।\nএতিয়া বাবাই তোমালোকক এনেকুৱা স্বৰ্গলৈ লৈ যায়। য’ত সকলো প্ৰকাৰৰ সুখ আছে। দেৱতাসকলৰ 36 প্ৰকাৰৰ ভোজনৰ গায়ন কৰা হৈছে। এতিয়া তোমালোকে স্বৰ্গৰ উত্তৰাধিকাৰ পিতাৰ পৰা লোৱা। তাততো কিমান সুস্বাদু বৈভৱ খাই থাকিবা আৰু পৱিত্ৰ হৈ থাকিবা। এতিয়া তোমালোক সেইখন জগতৰ মালিক হোৱা। ৰজা-ৰাণী, প্ৰজাৰ মাজত পাৰ্থক্য থাকিব নহয় জানো। আগতে ৰজাসকল বহুত আৰম্বড়পূৰ্ণভাৱে আছিল। এয়াতো হ’ল পতিত আৰু ৰাৱণৰ ৰাজ্যত, তেন্তে বিচাৰ কৰা সত্যযুগত কি হ’ব। সন্মুখত চিত্ৰ লক্ষ্মী-নাৰায়ণৰ ৰখা আছে। কৃষ্ণৰ কাৰণে মিছা কথা লিখি বদনাম কৰি দিছে। মিছা মানে মিছা, সঁচাৰ অংশ মাত্ৰও নাই। এতিয়া তোমালোকে বুজি পোৱা যে আমি স্বৰ্গৰ মালিক আছিলোঁ আকৌ 84 জন্ম লৈ একেবাৰে শূদ্ৰ বুদ্ধিৰ হৈ গ’লোঁ। কি অৱস্থা হৈ গ’ল। এতিয়া পুনৰ পুৰুষাৰ্থ কৰি কি হোৱা! বাবাই সোধেও নহয় যে তোমালোক কি হ’বাগৈ? তেতিয়া সকলোৱে হাত উঠায় যে সূৰ্যবংশী হ’ম। আমিতো মাতা-পিতাক পূৰা অনুসৰণ কৰিম। কম পুৰুষাৰ্থ জানো কৰিম। গোটেই পৰিশ্ৰম স্মৃতিত থকা আৰু নিজৰ সমান কৰি গঢ়ি তোলাৰ ক্ষেত্ৰতে সেইকাৰণে পিতাই কয় - যিমান সম্ভৱ সেৱা কৰিবলৈ শিকা। হওতে বহুত সহজ। এওঁ শিৱবাবা, এয়া বিষ্ণুপুৰী, লক্ষ্মী-নাৰায়ণৰ ৰাজত্ব হ’ব। এওঁতো বহুত অনুভৱী হয়। ছিৰিৰ চিত্ৰৰ ওপৰত তোমালোকে বুজাব পাৰা। তোমালোক সন্তানসকলে এই বৃক্ষ, চক্ৰ দেখিলেই বুদ্ধিত গোটেই জ্ঞান আহি যাব লাগে। এয়া যি লক্ষ্মী-নাৰায়ণ হয় এওঁলোকৰ ৰাজধানী ক’লৈ গুচি গ’ল। কোনে যুদ্ধ কৰিলে! যিয়ে পৰাজিত কৰিলে। এতিয়াতো সেই ৰাজ্য নাই। এই ঈশ্বৰীয় কথাবোৰ একোৱে নাজানে। তোমালোক সন্তানসকলৰ এয়াও সাক্ষাৎকাৰ হৈছে। কেনেকৈ গৈ গুহা, খনিৰ পৰা সোণ, হীৰা আদি লৈ আহে। এই বিজ্ঞান তোমালোকৰ সুখৰ কাৰণে হ’ব। ইয়াত হৈছে দুখৰ কাৰণে, তাত উৰাজাহাজো সম্পূৰ্ণ সুৰক্ষিত হ’ব। সন্তানসকলে আৰম্ভণিত এই সকলোবোৰ সাক্ষাৎকাৰ কৰিছে। অন্তিম সময়তো তোমালোকে বহুত সাক্ষাৎকাৰ কৰিবা। এয়াও তোমালোকে সাক্ষাৎকাৰ কৰিছা - চোৰ লুটিবলৈ আহে, আকৌ তোমালোকৰ শক্তি ৰূপ দেখি পলাই যায়। সেই সকলোবোৰ কথা অন্তিম সময়ৰ। চোৰ লুটিবলৈতো আহিব, তোমালোক পিতাৰ স্মৃতিত থিয় হৈ থাকিবা তেতিয়া তেওঁলোক একেবাৰে পলাই যাব।\nএতিয়া পিতাই কয় - সন্তানসকল খুব পুৰুষাৰ্থ কৰা। মুখ্য কথা হৈছে পৱিত্ৰতাৰ। এটা জন্ম পৱিত্ৰ হোৱা। মৃত্যুতো সন্মুখত থিয় হৈ আছে। বহুত কাঢ়া প্ৰাকৃতিক দুৰ্যোগ হ’ব, যাৰ দ্বাৰা সকলো নাশ হৈ যাব। শিৱবাবাই এওঁৰ দ্বাৰা বুজায়, এওঁৰ আত্মায়ো শুনে। এই বাবাই সকলোবোৰ শুনায়। শিৱবাবাৰতো অনুভৱ নাই। সন্তানসকলৰ অনুভৱ হয়। মায়াৰ ধুমুহা কেনেকৈ আহে। প্ৰথম নম্বৰত হৈছে এওঁ, গতিকে এওঁৰ সকলো অনুভৱ হ’ব। সেয়েহে ইয়াৰ বাবে ভয় কৰিব নালাগে, অচল হৈ থাকিব লাগে। পিতাৰ স্মৃতিত থাকিলেহে শক্তি পোৱা যায়। কিছুমান সন্তানে খতিয়ান লিখে আকৌ আগবাঢ়ি গৈ গৈ বন্ধ কৰি দিয়ে। বাবাই বুজি পায় যে ভাগৰি গ’ল। পাৰলৌকিক পিতা যাৰ পৰা ইমান শ্ৰেষ্ঠ উত্তৰাধিকাৰ পোৱা যায় এনেহেন পিতালৈ কেতিয়াও পত্ৰও নিলিখে। স্মৰণেই নকৰে! এনেকুৱা পিতাকতো কিমান স্মৰণ কৰিব লাগে। শিৱবাবা মই আপোনাক বহুত স্মৰণ কৰোঁ। বাবা আপোনাৰ স্মৃতিৰ অবিহনে মই বাৰু কেনেকৈ থাকিব পাৰোঁ! যিজন পিতাৰ পৰা বিশ্বৰ বাদশ্বাহী পোৱা যায়, এনেকুৱা পিতাক কেনেকৈ পাহৰিম! এখন কাৰ্ড লিখিলা সেয়াওতো স্মৰণ কৰা হ’ল নহয় জানো। লৌকিক পিতায়ো সন্তানলৈ চিঠি লিখে - নয়নৰ মনি… স্ত্ৰীয়ে স্বামীলৈ কেনেকৈ চিঠি লিখে! ইয়াততো দুয়োটা সম্বন্ধ আছে। এয়াও স্মৰণ কৰাৰ যুক্তি (উপায়)। কিমান মিঠা বাবা! আমাৰ পৰা কি বিচাৰে? একোৱেই নিবিচাৰে। তেওঁতো দাতা হয়, দিওঁতা হয় নহয় জানো। তেওঁ লওঁতা নহয়। তেওঁ কয় - মৰমৰ সন্তানসকল, মই আহিছোঁ, ভাৰতক সুবাসিত ফুলনি কৰি যাওঁ। ভালবাৰু!\n(1) সূৰ্যবংশী হ’বলৈ মাতা-পিতাক পূৰা পূৰা অনুসৰণ কৰিব লাগে। স্মৃতিত থকাৰ আৰু নিজৰ সমান কৰি গঢ়ি তোলাৰ পৰিশ্ৰম কৰিব লাগে।\n(2) পুৰুষাৰ্থ কৰি শ্ৰীমতত চলি শান্ত হৈ থাকিব লাগে। জ্যেষ্ঠসকলৰ আজ্ঞা পালন কৰিব লাগে।\nনিজক সেৱাধাৰী বুলি বুজি নতশিৰ হোৱা আৰু সকলোকে নতশিৰ কৰোঁতা নিমিত্ত আৰু নম্ৰচিত হোৱা\nনিমিত্ত বুলি তেওঁক কোৱা হয় যিয়ে নিজৰ প্ৰতিটো সংকল্পক বা প্ৰতিটো কৰ্মক পিতাৰ আগত অৰ্পণ কৰি দিয়ে। নিমিত্ত হোৱা অৰ্থাৎ অৰ্পণ হোৱা আৰু নম্ৰচিত তেওঁ হয় যি নতশিৰ হয়, যিমানে সংস্কাৰত, সংকল্পত নতশিৰ হ’বা সিমানে বিশ্ব তোমালোকৰ আগত নতশিৰ হ’ব। নতশিৰ হোৱা অৰ্থাৎ নতশিৰ কৰা। এইটো সংকল্পও যাতে উদয় নহয় যে আনেও মোৰ আগত কিছুতো নতশিৰ হওক। যিসকল সঁচা সেৱাধাৰী তেওঁলোক সদায় নতশিৰ হয়। কেতিয়াও নিজৰ মই বৰ ভাৱ নেদেখুৱায়।\nএতিয়া সমস্যা স্বৰূপ নহয়, সমাধান স্বৰূপ হোৱা।


american-girl-stephanie-matto-sells-her-fart-and-earns-crores of money. | Asom Live 24\nসুন্দৰী যুৱতীয়ে নিজৰ ‘পাদ’ বিক্ৰি কৰি মাত্ৰ তিনি সপ্তাহত হ’ল কোটিপতি। আচৰিত লাগিলেও কিন্তু সঁচা ঘটনা\nin জীৱনশৈলী, বিবিধ, বিশ্ব, স্বাস্থ্য\nঅসম লাইভ ২৪ঃ আজৱ বিশ্বৰ আজৱ ঘটনা। এই বিশ্বত এটা দিনত বিভিন্ন ঘটনা সংঘটিত হয়। তাৰে কিছুমান ঘটনা ভাল কিছুমান ঘটনা বেয়া। কিছুমান ঘটনা সাধাৰণ আৰু তাৰে কিছুমান ঘটনা আচহুৱা। মুঠৰ ওপৰত এই বিশ্বত ঘটনাৰ আকাল বা অভাৱ নাই। এইবাৰ তেনে এক নাভূত-নাশ্ৰুত ঘটনাই সংঘটিত হ’ল।\nওপৰত দেখা যুৱতীগৰাকী অতি সন্দৰী যুৱতী। কিন্তু মানৱ দেহৰ পেটত জমা হোৱা গেছে কি জানে যুৱতী সুন্দৰী নে দেখাত কুৎচিত। পিছে পেটত জমা হোৱা এই গেছ যেতিয়া আমাৰ দেহৰ পিছফালৰ এক বিশেষ অংগৰে বাহিৰ হয় তেতিয়া তাক আমি “পাদ” বা “অৰ্ধবায়ু” বুলিয়েই কওঁ।\nপিছে আপুনি জানেনে যে আপোনাৰ পাদৰো কিমান মূল্য বা দাম আছে? জানি আচৰিত হ’ব আপুনি। এই যুৱতীগৰাকীৰ ঘৰ আমেৰিকাত। তাইৰ অন্য কোনা সাধাৰণ লোকতকৈ গেছৰ সমস্যা বেছি। যাৰ বাবে যুৱতীগৰাকীয়ে পাদে বেছি। ষ্টেফানিয়া মাট্টৰ নামৰ যুৱতীগৰাকীক গেছৰ এই সমস্যাৰ বাবে ভবিষ্যতে কিবা ডাঙৰ ষ্ট্ৰ’ক হোৱাৰ ভয়ে খেদি মাৰিছিল।\nকিন্তু শেষত চিকিৎসকৰ পৰামৰ্শত যুৱতীগৰাকীয়ে নিজৰ সমস্যাকেই ধন ঘটাৰ সমাধান হিচাপে নিৰ্বাচন কৰে। আৰু চিকিৎসালয়ত প্ৰয়োজন হোৱা কিছু বিশেষ গেছৰ অভাৱ তাই পাদৰ জড়িয়তে যোগান ধৰাৰ সিদ্ধান্ত লয়।\nজাৰত ভৰাই পাদি প্ৰেৰণ কৰা যি গেছৰ দাম হিচাপে যুৱতীগৰাকীয়ে প্ৰথম সপ্তাহতে আয় কৰিছিল ৩৮ লাখ টকা। অথাৎ এই হিচাপেৰে মাত্ৰ তিনিটা সপ্তাহতে কোটিপতি হোৱাৰ দিশে আগবাঢ়িছে আমেৰিকাৰ এই পাদোৱা ছোৱালীগৰাকীয়ে।\nসেয়েহে আপুনিও ডাক্তৰৰ সৈতে যোগাযোগ কৰক যদি আপুনি বেছি পাদে।\nTags: american girl sells her fart and earn moneyasom live 24assam live 24axom live 24fart sellingstephanie matto


ইণ্ডিয়ান ৰিভাইচ ভাৰচন (IRV) আচামিচ - 2019 মাৰ্কে লিখা শুভবাৰ্তা 12 অধ্যায়\n1 পাছত* মথি 21:33-46; লূক 20:9-18৷ যীচুৱে দৃষ্টান্তৰে ধর্মীয় নেতা সকলক ক’বলৈ ধৰিলে, “এজন মানুহে দ্ৰাক্ষাবাৰী পাতি, তাৰ চাৰিওফালে বেৰা দিলে আৰু গাত খান্দি তাত আঙুৰৰ ৰস চেপি উলিয়াবৰ বাবে ঘোলনী থলে৷ আৰু এখন টঙি সাজি খেতিয়ক সকলৰ হাতত গতাই দি আন দেশলৈ গ’ল।2পাছত তেওঁ বতৰৰ দিনত খেতিয়ক সকলৰ পৰা সেই দ্ৰাক্ষাবাৰীৰ কিছুমান গুটিৰ অংশ পাবলৈ তেওঁলোকৰ ওচৰলৈ এজন দাসক পঠাই দিলে।3কিন্তু তেওঁলোকে সেই দাস জনক ধৰি, কোবাই মেলি শুদা-হাতে পঠিয়াই দিলে।\n4 পাছত আন এজন দাসক পঠোৱা হ’ল, তাতে তেওঁলোকে সেই দাসক মূৰত আঘাত কৰিলে আৰু অপমানো কৰিলে।5পুনৰ আন এজনক পঠোৱাত তেওঁলোকে তেওঁকো বধ কৰিলে৷ এনেদৰে কিছুমানক কোবালে আৰু কিছুমানক বধ কৰিলে।\n6 পাছত পঠিয়াবলৈ তেওঁৰ এজন মাথোন ব্যক্তি আছিল, সেই জন হ’ল তেওঁৰ প্ৰিয় পুত্ৰ৷ অৱশেষত তেওঁ, তেওঁকো তেওঁলোকৰ ওচৰলৈ পঠাই দিলে৷ তেওঁ ক’লে, ‘তেওঁলোকে নিশ্চয় মোৰ পুত্ৰক সন্মান কৰিব৷’\n7 কিন্তু সেই খেতিয়ক সকলে পৰস্পৰে আলোচনা কৰি কলে, ‘এই জনেই উত্তৰাধিকাৰী; আহা, আমি এওঁক বধ কৰোঁ; তেতিয়া উত্তৰাধিকাৰ আমাৰেই হ’ব’।\n8 তেতিয়া তেওঁলোকে তেওঁক ধৰিলে আৰু বধ কৰি, দ্ৰাক্ষাবাৰীৰ বাহিৰত পেলাই দিলে।† পাঁ 3:15; ইব্ৰী 13:12৷9এতেকে শেষত সেই দ্ৰাক্ষাবাৰীৰ গৰাকীয়ে কি কৰিব? তেওঁ আহি, সেই খেতিয়ক সকলক সংহাৰ কৰি সেই বাৰী আন লোকক দিব।‡ হিতো 1:24-31; যিচ 5:5-7৷\n10 এই ধৰ্মশাস্ত্ৰৰ বচন তোমালোকে পঢ়া নাই নে?\n‘ঘৰ-সজোতা সকলে যি শিল অগ্ৰাহ্য কৰিলে,\nসেয়ে চুকৰ প্ৰধান শিল হ’ল’;\n11 এয়ে প্ৰভুৰ পৰা হ’ল\nআৰু আমাৰ দৃষ্টিত আচৰিত;”§ গীত 118:22, 23৷\n12 তেতিয়া তেখেত সকলে যীচুৰ সেই দৃষ্টান্তটো তেখেত সকলৰ বিপক্ষে কোৱা বুলি জানিবলৈ পাই তেওঁক বন্দী কৰিব খুজিলে কিন্তু লোক সকলকলৈ ভয় কৰি তেওঁক এৰি গুচি গ’ল।\n13 পাছত যীচুক বাক্যৰূপ ফান্দত ধৰিবৰ আশয়েৰে তেখেত সকলে কিছুমান ফৰীচী আৰু কেইজনমান হেৰোদীয়া লোকক তেওঁৰ ওচৰলৈ পঠালে। 14 তেওঁলোকে আহি তেওঁক ক’লে, “হে গুৰু, আমি জানো যে আপুনি কোনো এজনৰে মত মানি নলয় আৰু মানুহৰ মাজত পক্ষপাতো নকৰে৷ আপুনি সত্যৰূপে ঈশ্বৰৰ পথৰ বিষয়ে শিক্ষা দিয়ে৷ চীজাৰক কৰ আদায় দিয়াটো বিধান সন্মত হয় নে নহয়? আমি কৰ আদায় দিম নে নিদিম?” 15 কিন্তু তেওঁলোকৰ কপট ভাব বুজি পাই তেওঁ ক’লে, “আপোনালোকে কিয় মোক পৰীক্ষা কৰিছে? মোৰ ওচৰলৈ এটা আধলি* আধলি দীনাৰআনক, মই চাওঁ৷”\n16 তেতিয়া তেওঁলোকে এটা আধলি আনি যীচুক দিলে৷ যীচুৱে তেওঁলোকক সুধিলে, “এই প্ৰতিমূৰ্তি আৰু নাম কাৰ?” তেওঁলোকে তেওঁক ক’লে, “চীজাৰৰ।” 17 তেতিয়া যীচুৱে তেওঁলোকক ক’লে, “গতিকে যি চীজাৰৰ, সেয়া চীজাৰক দিয়ক;† ৰো 13:7; 1 পি 2:17৷আৰু যি ঈশ্বৰৰ, সেয়া ঈশ্বৰক দিয়ক।” তেতিয়া তেওঁলোকে তেওঁত অতিশয় বিস্ময় মানিলে।\n18 পাছত পুনৰুত্থান নাই বুলি কোৱা চদ্দূকী সকল তেওঁৰ ওচৰলৈ আহি তেওঁক সুধিলে, 19 “হে গুৰু, মোচিয়ে আমাৰ বাবে লিখিলে ‘কোনো ভাইৰ যদি নিজ ভার্যা জীয়াই থাকোতে মৃত্যু হয়, কিন্তু তেওঁৰ সন্তান নাই; তেনেহলে তেওঁ এৰি যোৱা ভার্যাক তেওঁৰ ভায়ে গ্ৰহন কৰিব আৰু তেওঁক সন্তান দিব৷’\n20 সেই ঠাইত সাত জন ভাই-ককাই আছিল; প্ৰথম জনে এগৰাকী তিৰোতা বিয়া কৰিলে আৰু সন্তান নথকাকৈ তেওঁৰ মৃত্যু হ’ল। 21 তাতে দ্বিতীয় জনেও তেওঁক বিয়া কৰি সন্তান নথকাকৈ তেওঁৰো মৃত্যু হ’ল; পাছত তৃতীয় জনৰো সেইদৰেই হ’ল। 22 সেইদৰে সাত জনেই সন্তান নথকাকৈ মৃত্যুবৰণ কৰিলে আৰু অৱশেষত সেই তিৰোতা গৰাকীৰো মৃত্যু হ’ল। 23 এতিয়া পুনৰুত্থানত তাই তেওঁলোকৰ মাজৰ কোন জনৰ ভাৰ্যা হ’ব? কিয়নো তাইক সাত জনেই বিয়া কৰাইছিল।”\n24 যীচুৱে তেওঁলোকক ক’লে, “ধৰ্মশাস্ত্ৰ আৰু ঈশ্বৰৰ পৰাক্ৰমৰ বিষয়ে নজনাতোৱেই হৈছে আপোনালোকৰ ভ্ৰান্তিৰ কাৰণ, নহয় নে? 25 কিয়নো তেওঁলোকে মৃত লোকৰ মাজৰ পৰা যেতিয়া পুনৰায় উঠে, তেতিয়া তেওঁলোকে বিয়া নকৰাই বা বিয়া দিয়াও নহয়, কিন্তু স্বৰ্গত থকা দূতৰ নিচিনা হয়।”\n26 “কিন্তু মৃত লোকৰ বিষয়ে অর্থাৎ তেওঁলোকক যে তোলা হয়, এই বিষয়ে তোমালোকে মোচিৰ পুস্তকত থকা জোপোহাৰ বৃত্তান্তটোত ঈশ্বৰে যে কৈছিল,‡ যা 3:1-6৷‘মই অব্ৰাহামৰ ঈশ্বৰ, ইচহাকৰ ঈশ্বৰ, যাকোবৰ ঈশ্বৰ’ বুলি; ঈশ্বৰে মোচিক কেনেকৈ কৈছিল, সেই বিষয়ে পঢ়া নাই নে? 27 তেওঁ মৃত লোকৰ ঈশ্বৰ নহয় কিন্তু জীৱিত লোক সকলৰহে ঈশ্বৰ; আপোনালোকে বৰকৈ ভুল বুজি আছে।”\n28 তেতিয়া বিধানৰ অধ্যাপক সকলৰ এজনে আহি, তেওঁলোকে এনে বাদ-বিচাৰ কৰা শুনি দেখিলে যে, যীচুৱে তেওঁলোকক ভালদৰেই উত্তৰ দিলে৷ তেতিয়া তেওঁ যীচুক সুধিলে, “কোনটো আজ্ঞা সকলোতকৈ প্রয়োজনীয়?” 29 যীচুৱে উত্তৰ দিলে, “প্ৰথমটো এই, ‘হে ইস্ৰায়েল, শুনা; প্ৰভুৱেই আমাৰ ঈশ্বৰ আৰু তেওঁ এজন, 30 আৰু তুমি সকলো হৃদয়, সকলো প্ৰাণ, সকলো চিত্ত আৰু সকলো শক্তিৰে তোমাৰ প্ৰভু পৰমেশ্বৰক প্ৰেম কৰা’।§ দ্ৱি বি 6:4, 5; লে 9:18৷ 31 দ্বিতীয়টো এই, ‘তোমাৰ চুবুৰীয়াক নিজৰ নিচিনাকৈ প্ৰেম কৰা’। এই দুটাতকৈ প্ৰধান আন আজ্ঞা নাই।”\n32 তেতিয়া সেই বিধানৰ অধ্যাপকে তেওঁক ক’লে, “হে সৎ গুৰু! আপুনি সত্য কথাই কৈছে; প্রকৃততে তেওঁ এজন, তেওঁৰ বাহিৰে আন কোনো নাই; 33 আৰু সকলো হৃদয়, সকলো বুদ্ধি আৰু সকলো শক্তিৰে তেওঁক প্ৰেম কৰা আৰু নিজৰ নিচিনাকৈ চুবুৰীয়াক প্ৰেম কৰা, এয়ে সকলো হোমবলি বা বলিদানতকৈয়ো অধিক।”* 1 চ 15:22; গীত 51:16, 17; হো 6:6; মী 5:6-8৷ 34 তাতে যীচুৱে তেওঁক সু-বিবেচনাৰে উত্তৰ দিয়া দেখি ক’লে, “তুমি ঈশ্বৰৰ ৰাজ্যৰ পৰা দূৰৈত নাই।” তেতিয়াৰে পৰা তেওঁক পুনৰ কোনো কথা সুধিবলৈ কাৰো সাহস নহ’ল।\n35 পাছত যীচুৱে মন্দিৰত বহি উপদেশ দিওঁতে, সমিধান দি সেই লোক সকলক ক’লে, “খ্ৰীষ্ট যে দায়ুদৰ সন্তান, এই বিষয়ে বিধানৰ অধ্যাপক সকলে কেনেকৈ কব পাৰে? 36 কিয়নো দায়ুদে পবিত্ৰ আত্মাৰে নিজে কৈছিল,\nমোৰ সোঁ হাতে বহি থাকা,† গীত 110:1৷\n37 দায়ুদে নিজেই তেওঁক ‘প্ৰভু’ বুলিছিল, তেনেহলে তেওঁ কেনেকৈ তেওঁৰ সন্তান হয়?” আৰু লোক সমূহে আনন্দেৰে তেওঁৰ কথা শুনিলে।\n38 তেতিয়া তেওঁৰ উপদেশৰ মাজত ক’লে, “বিধানৰ অধ্যাপক সকললৈ আপোনালোক সাৱধান হওক; তেখেত সকলে দীঘল বস্ত্ৰ পিন্ধি ফুৰিবলৈ 39 আৰু হাত-বজাৰত নমস্কাৰ, নাম-ঘৰত প্ৰধান আসন, ভোজত প্ৰধান ঠাই, 40 এই সকলোকে ইচ্ছা কৰে আৰু বাঁৰী মহিলা সকলৰ ঘৰ-বাৰী গ্ৰাস কৰি দীঘল প্ৰাৰ্থনাৰে ছদ্মবেশ ধৰে৷ তেখেত সকল অধিক দণ্ডৰ পাত্ৰ হব।”\n41 পাছত যীচুৱে ভঁৰালৰ সন্মুখত বহি, লোক সকলে দান পাত্ৰত কেনেকৈ ধন সুমুৱাইছিল, তাকে চাই আছিল। তেতিয়া অনেক ধনী লোকে বহু ধন সুমুৱাই দিলে। 42 পাছত এজনী দৰিদ্ৰ বাঁৰী মহিলাই আহি অতি কম মূল্যৰ তামৰ মুদ্ৰাৰ দুই পাই সুমুৱাই দিলে।\n43 তেতিয়া যীচুৱে তেওঁ নিজৰ শিষ্য সকলক ওচৰলৈ মাতি ক’লে, “মই তোমালোকক স্বৰূপকৈ কওঁ, দান পাত্ৰত ধন সুমুৱাই দিয়া লোক সকলৰ ভিতৰত এই দৰিদ্ৰ বাঁৰী মহিলা গৰাকীয়ে সকলোতকৈ অধিক দিলে।‡ লূক 21:1-4;2কৰি 8:2, 12; দ্ৱি বি 16:10, 17৷ 44 কিয়নো সকলোৱে নিজৰ নিজৰ অতিৰিক্ত সম্পত্তিৰ পৰা দিলে, কিন্তু এই দৰিদ্ৰ বাঁৰীয়ে ধনৰ নাটনি হোৱাতো, তেওঁৰ যি আছিল অৰ্থাৎ তেওঁৰ সকলো জীৱিকা দিলে।”\n*12 অধ্যায়:1 মথি 21:33-46; লূক 20:9-18৷\n†12 অধ্যায়:8 পাঁ 3:15; ইব্ৰী 13:12৷\n‡12 অধ্যায়:9 হিতো 1:24-31; যিচ 5:5-7৷\n§12 অধ্যায়:11 গীত 118:22, 23৷\n*12 অধ্যায়:15 আধলি দীনাৰ\n†12 অধ্যায়:17 ৰো 13:7; 1 পি 2:17৷\n‡12 অধ্যায়:26 যা 3:1-6৷\n§12 অধ্যায়:30 দ্ৱি বি 6:4, 5; লে 9:18৷\n*12 অধ্যায়:33 1 চ 15:22; গীত 51:16, 17; হো 6:6; মী 5:6-8৷\n†12 অধ্যায়:36 গীত 110:1৷\n‡12 অধ্যায়:43 লূক 21:1-4;2কৰি 8:2, 12; দ্ৱি বি 16:10, 17৷


ছিৰিয়াত আমেৰিকান সেনাৰ অভিযানত নিহত ইছলামিক ষ্টেটৰ শীৰ্ষ নেতা\nFebruary 4, 2022 9:51 am\nআমেৰিকান সেনাৰ এলিট বাহিনীৰ আক্ৰমণত নিহত হৈছে সন্ত্ৰাসবাদী সংগঠন ইছলামিক ষ্টেট (আইএছ)ৰ এজন শীৰ্ষ নেতা। ছিৰিয়াৰ উত্তৰ-পশ্চিম সীমান্তৰ ইদলিব প্ৰদেশত বুধবাৰে নিশা অভিযান চলাইছিল আমেৰিকান সেনা বাহিনীয়ে।\nআমেৰিকান সেনাৰ অভিযানত নিহত হৈছে আই এছৰ নেতা আবু ইব্ৰাহিম আল-হাছিমি আল-কুৰেছিৰ। বৃহস্পতিবাৰে আমেৰিকাৰ ৰাষ্ট্ৰপতি জো বিডেনে এইকথা সদৰী কৰে।\nইয়াৰ পূৰ্বে সেই একেই অঞ্চলতে আইএছৰ মুৰব্বী আবু বক্কৰ আল বাগদাদিৰ মৃত্যু হৈছিল। বাগদাদিৰ মৃত্যুৰ পাছত আইএছৰ দায়িত্ব লৈছিল কুৰেছিয়ে। সংগঠনত তেওঁৰ নাম আছিল আমিৰ মহম্মদ ছৈয়দ আবদাল-ৰহমান আল-মৌলা।\nলগতে পঢ়ক:জনপ্রিয়তা হেৰুৱাইছে! ১৭বছৰত প্ৰথমবাৰ হ্ৰাস পালে Facebook ব্যৱহাৰকাৰীৰ সংখ্যা; কিমান পালে হ্রাস?\nশেহতীয়াকৈ আফগানিস্তানৰ দৰে ছিৰিয়াতো আইএছৰ উত্থান ঘটিছে। দেশখনৰ উত্তৰ-পশ্চিম অঞ্চলটোত ধাৰাবাহিক সন্ত্ৰাস চলাইছে সন্ত্ৰাসবাদী সংগঠনটোৱে।\nযোৱা মাহৰ অন্তিম ভাগত ছিৰিয়াৰ এখন কাৰাগাৰ দখল কৰাৰ বাবে একেৰাহে দহ দিন ধৰি আইএছে আক্ৰমণ চলাইছিল। এই আক্ৰমণৰ নেতৃত্ব দিছিল কুৰেছিয়ে।\nআমেৰিকান সেনাৰ মুখপাত্ৰই জানিবলৈ দিয়া মতে বাগদাদিৰ দৰেই মৃত্যু ঘটিছে কুৰেছিৰো। আমেৰিকান সেনাক দেখি সন্ত্ৰাসবাদী নেতাজনে আত্মঘাতী বিস্ফোৰণ ঘটোৱাত মহিলা আৰু শিশুকে ধৰি কুৰেছিৰ পৰিয়াল আন সদস্যসকলৰো মৃত্যু ঘটে। বিস্ফোৰণটোত মুঠ ১৩জনৰ মৃত্যু ঘটা বুলি কোৱা হৈছে।\nলগতে পঢ়ক:হাইস্কুলৰ ৬২৯৩ টা স্নাতক শিক্ষক পদৰ মেধা তালিকাত হোৱা গুৰুতৰ বিসংগতি দূৰ কৰকঃ ডি ৱাই এফ আই\nসূত্ৰসমূহে জানিবলৈ দিয়া মতে আমেৰিকান এলিট বাহিনীয়ে হেলিকপ্টাৰেৰে অভিযান চলাইছিল। কুৰেশিৰ ঘাটিত আমেৰিকান সেনা উপস্থিত হোৱাৰ লগে লগে সন্ত্ৰাসবাদীসকলে গুলীচালনা আৰম্ভ কৰে। দুঘন্টা ধৰি চলা গুলীৰ সংঘৰ্ষৰ মাজতে শুনা গৈছিল সেই প্ৰচণ্ড বিস্ফোৰণৰ শব্দ।


সাৱধান ! ১৫–২০ দিনলৈ গুৱাহাটী মহানগৰীলৈ নাহিব-স্বাস্থ্যমন্ত্রী পীয়ূষ হাজৰিকা – নিয়মীয়া বাৰ্তা\nসাৱধান ! ১৫–২০ দিনলৈ গুৱাহাটী মহানগৰীলৈ নাহিব-স্বাস্থ্যমন্ত্রী পীয়ূষ হাজৰিকা\nনিয়মীয়া বাৰ্তা, ২৫ জুনঃ ৰাজ্যৰ ৰাজধানী চহৰ গুৱাহাটীত ক্রমাৎ ভয়াৱহ হৈ পৰিছে পৰিস্থিতি৷ এটাৰ পাছত আন এটা অঞ্চলত ক’ভিড আক্রান্ত ৰোগী চিনাক্ত হোৱাৰ লগে লগে হাহাকাৰ লাগিছে জিলা প্রশাসনৰ৷ ক্রমাৎ অধিক ভয়াৱহতালৈ গতি কৰা পৰিস্থিতিৰ প্রতি লক্ষ্য ৰাখি অন্ততঃ ১৫ৰ পৰা ২০ দিনলৈ গুৱাহাটীলৈ নাহিবলৈ ৰাজ্যৰ আন প্রান্তৰ ৰাইজক আহ্বান জনাইছে ৰাজ্যিক স্বাস্থ্যমন্ত্রী পীয়ূষ হাজৰিকাই৷\nশেহতীয়াভাৱে গুৱাহাটীৰ ক’ৰোনাৰ সংক্রমণ সন্দর্ভত উদ্বিগ্ণতা প্রকাশ কৰি বুধবাৰে সংবাদ মাধ্যমৰ আগত ৰাজ্যিক স্বাস্থ্যমন্ত্রী হাজৰিকাই কয় যে গুৱাহাটীলৈ বাহিৰৰ পৰা মানুহ অহাটো বন্ধ হ’ব লাগিব৷ গুৱাহাটীবাসীও প্রয়োজনীয় কাম নহ’লে ঘৰৰ পৰা বাহিৰলৈ ওলাব নালাগে৷ সামাজিক সংক্রমণৰ প্রথম পর্যায় গুৱাহাটীত পৰিলক্ষিত হৈছে৷ এই পর্যায়ৰ পৰা যাতে অধিক ভয়াৱহতালৈ সামাজিক সংক্রমণ ঘটিব নোৱাৰে, তাৰ বাবে ৰাইজক সচেতন হ’বলৈ আহ্বান জনাই তেওঁ কয়– ‘এইটো এটা চপাই লোৱা বেমাৰ৷ বাহিৰৰ পৰা গুৱাহাটীলৈ আহি ক’ভিড চপাই লৈ পৰিয়াল আৰু সমগ্র অঞ্চলটোক বিপদত পেলোৱাতকৈ গুৱাহাটীলৈ অত্যাৱশ্যকীয় কাম নহ’লে নহাটোৱেই মংগল৷ পৰিস্থিতিৰ প্রতি লক্ষ্য ৰাখি প্রাথমিকভাৱে ১১টা ৱার্ডত লকডাউন ঘোষণা কৰা হৈছে৷ কিন্তু বেলেগ ৱার্ডসমূহতো ক’ৰোনা আক্রান্ত লোকৰ সংখ্যা বৃদ্ধি পালে পৰৱর্তী সময়ত আন ৱার্ডসমূহতো দিব লাগিব লকডাউন৷\nপ্রয়োজন সাপেক্ষে সমগ্র গুৱাহাটীতেই লকডাউন ঘোষণা কৰিব লাগিব৷ সমগ্র গুৱাহাটীত লকডাউন ঘোষণা কৰিলে যথেষ্ট অসুবিধাৰ সন্মুখীন হয়৷ স্বাস্থ্য বিভাগৰ নীতি–নির্দেশনা মানি চলিলে এনে পর্যায় নাহিব৷ সেয়েহে মহানগৰীবাসীক সজাগ হ’বলৈ আহ্বান জনাইছোঁ, যাতে সমগ্র গুৱাহাটীতে লকডাউন দিব লগা পৰিস্থিতি সৃষ্টি নহয়৷ ৰাইজৰ দায়িত্ব এই ৰোগবিধৰ সংক্রমণ–প্রতিৰোধ কৰাত সর্বাধিক৷’ সংবাদ মাধ্যমৰ আগত ৰাজ্যিক স্বাস্থ্যমন্ত্রীগৰাকীয়্ প্রকাশ কৰা অনুসৰি শেহতীয়াকৈ ৰাজ্যৰ আন প্রান্ততকৈ গুৱাহাটীত ৰোগীৰ সংখ্যা যথেষ্ট বৃদ্ধি পাইছে৷ সেই অনুসৰি যোৱা দেওবাৰে গুৱাহাটীত ধৰা পৰিছিল ৭৩গৰাকী ক’ৰোনা ৰোগী৷ সোমবাৰে এই সংখ্যা ৯৪গৰাকীলৈ বৃদ্ধি পালে৷ কালি ১০২গৰাকী লোকৰ শৰীৰত ধৰা পৰিছে ক’ভিড–১৯ৰ উপস্থিতি৷ উল্লেখ্য যে মহানগৰীৰ বিভিন্ন স্থানত ভ্রমণ বৃত্তান্ত নোহোৱাকৈ একাংশ লোক ক’ৰোনাত আক্রান্ত হোৱাৰ পাছতে বিশেষ পদক্ষেপ গ্রহণ কৰিছে স্বাস্থ্য বিভাগে৷ সামাজিক সংক্রমণৰ আশংকা কৰি ইতিমধ্যে গুৱাহাটীৰ ৩১টা ৱার্ডত ক’ৰোনাৰ পৰীক্ষাৰ ব্যৱস্থা কৰা হৈছে৷ তদুপৰি গুৱাহাটী চিকিৎসা মহাবিদ্যালয় হাস্পতাল আৰু মহেন্দ্র মোহন চৌধুৰী হাস্পতালতো ক’ৰোনাৰ পৰীক্ষাৰ ব্যৱস্থা কৰা হৈছে৷ এই স্থানসমূহত মহানগৰবাসীয়ে স্ব–ইচ্ছাই ক’ৰোনা পৰীক্ষাৰ বাবে ছোৱাবৰ নমুনা প্রদান কৰিব পাৰিব৷ অহা ৩০ জুনৰ ভিতৰত ৫০ হাজাৰ নমুনাৰ পৰীক্ষা কৰিবলৈ সিদ্ধান্ত গ্রহণ কৰিছে স্বাস্থ্য বিভাগে৷ ইয়াৰ অধীনত আজিৰে পৰা ৩১টা ৱার্ডত আৰম্ভ হৈছে ছোৱাব সংগ্রহৰ প্রক্রিয়া৷\nইফালে, মহানগৰীখনত ক্রমাৎ বৃদ্ধি পাবলৈ ধৰিছে ক’ভিড আক্রান্ত লোকৰ সংখ্যা৷ চৰকাৰী–বেচৰকাৰী কার্যালয়ৰ লগতে আৰক্ষী থানাৰ পাছত এইবাৰ মহানগৰীৰ বেংকসমূহতো দেখা গৈছে ক’ৰোনাৰ আতংক৷ পাণবজাৰ, ভৰলু আৰক্ষী থানাৰ বিষয়া–কনিষ্টবল ক’ৰোনাত আক্রান্ত হোৱাৰ পাছত এইবাৰ গুৱাহাটীৰ ভিন্ন প্রান্তৰ বেংকত কেইবাজনো ব্যক্তিৰ শৰীৰত ধৰা পৰিছে ক’ৰোনা৷ প্রাপ্ত তথ্য অনুসৰি মহানগৰীৰ লখৰাস্থিত ষ্টেট বেংকৰ শাখাত ১৩গৰাকী কর্মচাৰীৰ শৰীৰত ক’ভিডৰ উপস্থিতি ধৰা পৰিছে৷ তদুপৰি ফাঁচীবজাৰত থকা ষ্টেট বেংকৰ সান্ধ্য শাখাতো এজন কর্মচাৰী আক্রান্ত হোৱাৰ পাছত সাময়িকভাৱে বন্ধ কৰা হৈছে৷ ইপিনে, খানাপাৰাত থকা বেংকটোৰ শাখাৰ আন এজন কর্মচাৰী কালি ক’ভিডত আক্রান্ত হৈছিল৷ সমান্তৰালভাৱে বেলতলাৰ ছার্ভেত থকা নর্থ–ইষ্ট স্মল ফাইনেন্স বেংকৰ এগৰাকী কর্মচাৰীও আক্রান্ত হৈছে ক’ৰোনাত৷ গান্ধীবস্তিৰ শুভম এলাইট এপার্টমেণ্টৰ এজন বাসিন্দা ক’ভিডত আক্রান্ত হোৱাৰ পাছত সমগ্র অঞ্চলটোতে হাহাকাৰ সৃষ্টি হৈছে৷\nছিৰিয়াৰ সামৰিক চকীত ইজৰাইলৰ ক্ষেপণাস্ত্র আঘাত\nতলাবন্ধৰ প্রতি একাংশৰ স্বতঃস্ফূর্ত সঁহাৰি, আন একাংশৰ আইন ভংগৰ প্রতিযোগিতা


ঘৰ-সংসাৰ (১৯) (প্রদ্যুতজ্যোতি শইকীয়া) - সাহিত্য ডট অৰ্গ\nঘৰ-সংসাৰ (১৯) (প্রদ্যুতজ্যোতি শইকীয়া)\n“কিনো চাৱনিৰে চালা মোক ঐ…..\nদেহা শিৰশিৰাই গ’ল মইলনাজান ঐ ”\nকাষৰে আমাৰ অসমীয়া ষ্টাফ নাৰ্ছ মনলতা হাজৰিকাৰ ঘৰৰ মিউজিক চিষ্টেমটোত বিহু গানটো শুনিয়েই গম পালোঁ বিহু আহিবলৈ আৰু লগতে মোৰ বাৰ বাজিবলৈ বেছিদিন নাই। আৰু অলপ ভয় খুৱাই শ্ৰীমতীয়ে চাহ একাপ লৈ আহি কাষতে বহিলহি। অলপ বেছিকৈয়ে ওচৰ চাপি বহিল। মইল বুজিলো কিবা নতুন ফৰমাইচ হ’ব চাগৈ। এৰিয়াৰটো আজি সোমাইছে। শেষেই হ’ব যেন পাওঁ।\n“হেৰি আপোনাৰ এৰিয়াৰ টকা ওলোৱাৰ কথা আছিল নহয়! কিবা হ’লনে ?\n(দেখিলে ৰাইজ একেবাৰে জেগাত ধৰিছোনে? বোলো টকা কেইটা নৌউলিয়াওতেই শৰাধৰ তালিকাখন তৈয়াৰ কৰিবৰ হ’লেইনে? এই মাইকী মানুহমখা এনেকুৱাই। বিহু আহিলে বুলিলেই হ’ল আৰু। ছেভিংছৰ টকা কেইটাই তৎ নাপায়।) কথাবোৰ মনৰ মাজতে পাগুলি থাকি টিকিক ক’লো,\n“নাজানো বুজিছা, এটিএম চোৱাই হোৱা নাই। হ’ল চাগৈ।”\n“এইবাৰৰ টকা কেইটাইৰ আধামান অনলাইন বীমা কোম্পানী এটাত থম বুল ভাবিছোঁ। পোনাকণৰ কাৰণে ভাল হ’ব।” শ্ৰীমতীয়ে পৰামৰ্শ দিয়াৰ দৰে প্ৰায় আদেশেই দিলে|\n“হেৰা, এইবোৰ বৰ ভাল বিশ্বাসযোগ্য কোম্পানী নহয়। অনলাইন বীমাৰ কথা শুনাই নাই মই আজিলৈকে।”\n“ক’ত শুনিব আপুনি , লেপটপটোত আলোচনী আৰু ফেচবুকৰ বাহিৰে কিবা বিচাৰেনে আপুনি ? আমাৰ মাহীৰ ছোৱালীৰ দেওৰেক আদিত্য যে, যোৱাবাৰ বিহুৰ সময়ত আমাৰ ঘৰলৈ নিজৰ গাৰ্লফেণ্ডৰ লগত আহিছিল যে …সি। বৰ ভাল বিশ্বাসী ল’ৰা বুজিছে। ফ’নত কোৱা মতে আৰু মই চাওঁতে দেখিছোঁ নহয় বহুত মানুহ চাৰি বছৰতে লাখপতি হ’ল। চাৰি বছৰত দুগুণ দিয়ে।” দীঘলকৈ উশাহ এটা টানি শ্ৰীমতীয়ে মোৰ ফালে আশাৰে চাই ৰ’ল।\n“বুজিছা, এইবোৰ সকলো ফাঁকি। টি ভিত দেখিছাই দেখোন। এনেয়ে টকাকেইটা পানীত পেলাব নালাগে দিয়া ” অলপ টানকৈয়ে ক’লোঁ মই।\n“পানীত নপৰে। ঘৰৰে মানুহ দিয়কচোন। মোৰ কথাবোৰ সদায় আপোনাৰ বেয়াই লাগে”\n“বেয়া নালাগে বুজিছা, ভালেই লাগে কিন্তু কিছুমানে দেখোন হিতে বিপৰীত ৰূপ লয়। সেয়ে ক’লোঁ নালাগে। ঠগকেইটামানক ধনী কৰি লাভ নাই। খাটাং কথা|”\n“আপোনাৰ আমাৰ ঘৰৰ কাৰোৱে ওপৰত বিশ্বাস নাই। কেতিয়াবা এনে লাগে যেন মোৰ ওপৰতে আপোনাৰ বিশ্বাস….” বাক্যশাৰী শেষ নহ’ল শ্ৰীমতীৰ মুখমণ্ডলত গংগা, যমুনা আৰু সৰস্বতীয়ে এণ্ট্ৰী মাৰিলেহি। বংগোপ সাগৰ পোৱাৰ আগতেই বাধা দি চিঞৰি উঠিলোঁ।\n“হ’ব হ’ব, কিমান টকা লাগে ক’বা। দিম।” চাঞ্চ পাই শ্ৰীমতীয়ে চকুৰ পানী মোহাৰি ক’লে।\n“এইবাৰ বিহুত ঘৰলৈ যাওঁতে ৰিলায়েন্স বজাৰত সোমাই বজাৰো কৰি যাম দেই ”\nমনে মনে ভাবিলোঁ, হেৰা তুমি “আ” কৰিবলৈ লোৱাৰ আগতেই অমুকাই গৰ্ভ দেখা পায়।আগতেই ধৰি থৈছো হিচাবত। শ্ৰীমতীক টেট পৰীক্ষা দিবলৈ দিয়া হ’লেই ভাল আছিল। হাত সাৰি থাকিলোহেঁতেন।\n“হ’ব ওলাবা। শহুৰৰ ঘৰলৈ প্ৰথম যোৱাৰ কথা। ৫০ হাজাৰ মানৰ বজাৰ নকৰিলে কেনেকৈ হ’ব?” খোঁচ এটা মাৰিলোঁ এনেয়ে।\n“হ’ব হ’ব খোঁচ মাৰিব নালাগে। আপোনাক কেতিয়াবা ক’ৰবাত টকা খৰচ কৰাত বাধা দিছোঁ নেকি ?” শ্ৰীমতীয়ে উভতি ধৰিলে মোক। মনে মনে থাকিলোঁ মইক। কঁদোৰ বাঁহত জুই নিদিয়াই ভাল। পিছে আগৰবাৰৰ দৰে এইবাৰো মনৰ মাজত এৰিয়াৰৰ ৮০ হেজাৰটোৰ শূণ্যকেইটাই ইতিমধ্যে আত্মহত্যা কৰিবলৈ আৰম্ভ কৰিছিলেই।\n৬ তাৰিখ পোৱাৰ লগে লগেই শ্ৰীমতীৰ গাত বিহু লাগিলেই। ইতিমধ্যে বৰাক ভেলীৰ পৰা লামডিং আৰু লামডিংৰ পৰা গুৱাহাটীলৈ টিকট বুক হ’লেই। ট্ৰেইনত যাম। আৰামত। ইফালে শ্ৰীমতীৰ হাতত পৰি মোৰ ৰোগী চোৱা পেডটোৰ বৰ্জিত কাগজৰ টুকুৰা এটাই মোৰ প্ৰতি বিদ্ৰোহ ঘোষণা কৰি প্ৰায় ৪০,০০০ মান টকাৰ অধিকাৰী হ’লেই। হায় হায় ,দুনীয়াৰ হাজবেণ্ডবোৰৰ মোৰ নিচিনাই দশা হয়নে বাৰু। সাত তাৰিখে পুৱাই গা-পা ধুই আঠটামান বজাত বদৰপুৰৰ পৰা যাত্ৰা আৰম্ভ কৰিলোঁ। অসমৰ পাহাৰীয়া ঠাইকেইখনৰ মাজেৰে যাবলৈ পাই মাক- পুতেকেৰ আনন্দতে ঠাইয়েই নোহোৱা হ’ল। পিছে মিটাৰগজ ৰেলত বহিয়েই মোৰ মূৰটো ঘোলা হৈছিল চৰকাৰৰ ওপৰত।পিছে মুখ মেলোতেই,\n“হ’ব, আপোনাৰ চৰকাৰ বিদ্বেষী ৰামায়ণখন ইয়াত মেলিব নালাগে। বাহিৰৰ ফালে চাওকচোন কিমান ধুনীয়া!” শ্ৰীমতীয়ে নিজৰ ওঁঠত আঙুলি দি ক’লে। মাকৰ কথা শুনিয়েই পোনাকনে কিৰিলিয়াই উঠা যেন লাগিল। মাকক চাপৰ্ট নকৰিব কিয় ? মাক চাইহে পুতেক।\nউগ্ৰপন্থী সমস্যা জৰ্জৰিত পাহাৰীয়া জিলাকেইখন ভয়ে ভয়ে পাৰ হৈ কোনোমতে লামডিং ওলালোহি। মোৰহে ভয় লাগিছিল। মাজতে ভীৰৰ কাৰণে উঠি যাওঁতে মানুহে খুন্দিয়াই দুৱাৰমুখৰ হেন্দেলত ধৰি ওলমি যোৱা অৱস্থা কৰি দিলে। মাজে মাজে ঠিয় হৈ যাওঁতে শ্ৰীমতীক আৰু পোনাকণক গাৰ্ড কৰিবলগীয়া হৈছে। শ্ৰীমতী আৰু পোনাকণেই আৰামত আহিল। নামিয়েই কুলিৰ পাৰ্টটো লৈ ল’লোঁ। শ্ৰীমতীৰ মাকৰ ঘৰলৈ বুলি বন্ধা প্ৰকাণ্ড টোপোলাটো এহাতত আৰু চুটকেছটো এহাতত। সঁচাকৈয়ে মোৰ নিজকে কিবা আঠমঙলা খাবলৈ যোৱাৰ দৰেই লাগিল।\nকোনোমতে গুৱাহাটী অভিমুখী ট্ৰেইনখনত উঠি ঘোট ঘোটকৈ পানীৰ বটল এটা দাহন কৰিলোঁ। কিয়নো বিয়া পাতিছিলোঁ ঐ প্ৰভু ঈশ্বৰ। এতিয়া বেচেলৰ হৈ থকা হ’লে কিজানি লগৰকেইটাৰ লগত কোৱাৰ্টাৰত বাপতি সাহোনটোৰ টাঘূলী পিঠা কৰিলোঁহেঁতেন। হায় হায় মোৰ কি কপাল। ভূতৰ ওপৰত দানহ পৰাদি বুৰ্বকৰ দৰে সিদ্ধান্ত ল’লোঁ ৰেইল যাত্ৰাৰ। এতিয়া কুলিৰপৰা আৰম্ভ কৰি কনডাক্টৰ, বডীগাৰ্ড, ৰেলৰ হেন্দিমেন সকলোবোৰৰ পাৰ্ট এই বৰাকভেলীৰ ৰেল যাত্ৰাত সমাপন কৰি লামডিংৰ পৰা গুৱাহাটীলৈ যোৱা ৰেলখনতহে উশাহ ল’বলৈ সময় পালোঁ। শ্ৰীমতীয়ে মোৰ কান্ধতে মূৰ পেলালে। মানে চিলমিল টোপনিৰ আৱেশ। সময়ৰ অভাৱৰ বাবে দ্বিতীয় শ্ৰেণীত আহিবলগীয়া হ’ল। আমাৰ চিটৰ কাষতে আগৰে পৰা আহি আছে এজন ভদ্ৰলোক। বয়সত দুই-এবছৰ ডাঙৰ হ’লেও সৰু মুঠেই নহয়। তেখেতেই মোৰ লগত আগতীয়াকৈ চিনাকি হ’ল। পোনাকণক কোচত লৈয়েই চিনাকি হ’লোঁ …\n“আপোনালোক গুৱাহাটীলৈ যাব?”\nকথাকোৱাৰ সুৰতেই গম পালোঁ মানুহজন নামনিৰ। খপজপ টাইপৰ যেন অনুমান কৰি পেলালোঁ মানুহজনক।\n“হয়, গুৱাহাটীলৈকে যাম। আপোনাৰ পৰিচয়?”\n“মোৰ নাম হীতেন শৰ্ম্মা ……..\n← জীৱন, ব্ৰহ্মাণ্ড আৰু সকলো (দ্বিতীয় অংশ) (উদ্দীপ তালুকদাৰ)\nসেউজীয়া পাতৰ স্মৃতি (৩য় ভাগ) (দুলাল বৰুৱা) →\nঅসমীয়া আখৰ-জোঁটনি (পৰিশিষ্ট :: অসমীয়া ভাষাৰ ৰূপতত্ত্ব : লীলাৱতী শইকীয়া বৰা)\nপৰিষ্কাৰ পৰিচ্ছন্নতাই ঈশ্বৰ পৰায়ণতা (অচিন্ত বৰঠাকুৰ)


‘মিঞা’ এক সুকীয়া পৰিচয় হওঁক - Gana Adhikar\nHome / প্ৰৱন্ধ / ‘মিঞা’ এক সুকীয়া পৰিচয় হওঁক\nAugust 3, 2019\tপ্ৰৱন্ধ\nবিগত কিছুদিন ধৰি মিঞা শব্দটো লৈ অসমত এক বিতৰ্কৰ সূচনা হৈছে ৷ বিশেষকৈ “মিঞা পয়েট্ৰি”ক লৈ সংবাদমাধ্যমৰ লগতে ছচিয়েল মেডিয়াত ব্যাপক চৰ্চা চলিছে ৷ তাৰ লগে লগে মিঞা মুছলমানসকলৰ সূকীয়া পৰিচয়ৰ বিষয়টোৱেও আলোচনাৰ বিষয় হৈ পৰিছে ৷ সেই বিতৰ্কৰ আঁত ধৰিয়ে মই মোৰ নিজস্ব কিছু মতামত ব্যক্ত কৰিলোঁ ৷ প্ৰথম কথা হ’ল সুকীয়া পৰিচয় আমাক কিয় লাগে ? গণতান্ত্ৰিক দেশ এখনত প্ৰত্যেকৰে সমান অধিকাৰ থাকে ৷ বিশেষকৈ আমাৰ দেশৰ সংবিধানে আমাৰ দেশৰ সকলো নাগৰিককে সেই অধিকাৰ প্ৰদান কৰিছে ৷ সম উন্নয়ন তথা সমতাৰ অধিকাৰ হৈছে আমাৰ দেশৰ সকলো নাগৰিকৰে সাংবিধানিক অধিকাৰ ৷ কিন্তু ভাৰতবৰ্ষৰ দৰে এখন জনবহুল দেশৰ সকলো নাগৰিকে সেই অধিকাৰ আজিলৈকে উপযুক্তভাৱে লাভ কৰা নাই ৷ ইউপিএ চৰকাৰৰ আমোলত তদানীন্তন প্ৰধানমন্ত্ৰী ড° মনমোহন সিঙে অৱসৰপ্ৰাপ্ত বিচাৰপতি ড° ৰাজেন্দ্ৰ সাচ্চাৰৰ নেতৃত্বত এজনীয়া তদন্ত সমিতি এখন গঠন কৰি দিছিল ৷ এই সমিতিৰ মুল উদ্দেশ্য আছিল ভাৰতৰ সংখ্যালঘু মুছলমানৰ আৰ্থ-সামাজিক অৱস্থাৰ ওপৰত এখন প্ৰতিবেদন প্ৰস্তুত কৰা ৷ ৰাজেন্দ্ৰ সাচ্চাৰে সমগ্ৰ দেশৰ মুছলমানসকলৰ আৰ্থ-সামাজিক অৱস্থাৰ ওপৰত যিখন প্ৰতিবেদন দাখিল কৰিছিল সেই প্ৰতিবেদনতে প্ৰকাশ হৈছিল ভাৰতবৰ্ষৰ মুছলমানসকলৰ উন্নয়নৰ নমুনা ৷ অসমতো সংখ্যালঘু মুছলমানৰ উন্নয়নৰ এক পয়ালগা স্বৰূপহে আমি দেখিবলৈ পাওঁ ৷ স্বাধীনতাৰ সত্তৰ বছৰ পাছতো এইসকল নাগৰিকে এশএবুৰি সমস্যাৰ মাজত ককবকাই থাকিবলগীয়া হৈছে ৷ শিক্ষা, স্বাস্থ্য, যাতায়ত ব্যৱস্থা আদিৰ অভাৱে আজিও এইসকল লোকক বহুযোজন আতৰত ৰাখিছে ৷ এইসকল নাগৰিকৰ সমস্যাৱলী সমাধানৰ পৰিৱৰ্তে বিভিন্ন সময়ত কেৱল সন্দেহৰ আৱৰ্তত ৰখা হৈছে ৷ আজি অসমৰ সংখ্যালঘু মুছলমানৰ মাজতো দেখা গৈছে কিছুমান জনগোষ্ঠীয় পৰিচয় ধাৰণ কৰি সংখ্যালঘুৰ উন্নয়ন পুঁজি নিজৰ মাজতে ৰখাৰ ব্যৱস্থা কৰিবলৈ লৈছে ৷ সৌসিদিনা অসম চৰকাৰৰ সংখ্যালঘু উন্নয়ন বোৰ্ডৰ পৰা এটি বিজ্ঞাপন জাৰি কৰা হৈছিল যত অসমৰ মুষ্টিমেয় কেইটামান সংখ্যালঘু জনগোষ্ঠীৰ নাম উল্লেখ কৰি উন্নয়ন পুঁজি নিৰ্ধাৰণ কৰিছে ৷ কিন্তু অসমৰ সংখ্যালঘু মুছলমানৰ এক বৃহৎ অংশ যাক আমি মিঞা মুছলমান বুলি কওঁ সেইসকলক তাত স্থান দিয়া হোৱা নাই ৷ গতিকে সেই বৃহৎ জনসমষ্টিটো অৰ্থাৎ মিঞা অধ্যুষিত অঞ্চলবোৰো উন্নয়ন আচনিৰ আওতাত যাতে আনিব পাৰে তাৰ বাবেই সেই জনসমষ্টিৰ এক সুকীয়া পৰিচয়ৰ প্ৰয়োজন আছে বুলি মই ভাৱো ৷ আৰ্থ-সামাজিক, শৈক্ষিক আদি দিশত উন্নয়ন ত্বৰান্বিত কৰাৰ উদ্দেশ্যে “মিঞা”সকলে নিজস্ব এক জনগোষ্ঠী হিচাপে পৰিচয় লাভ কৰাটো এতিয়া সময়ৰ আহ্বান ৷\nঅসমৰ তিনি কোটি বাৰ লাখ জনসংখ্যাৰ ভিতৰত সত্তৰ লাখৰো অধিক হ’ল বংগমূলীয় মুছলমানসকল ৷ এই বৃহৎ জনসমষ্টিটোক বিভিন্ন সময়ত বিভিন্ন নামেৰে নামাংকিত কৰি অহা হৈছে ৷ কোনোবাৰ মতে তেওঁলোক পুৰ্ববংগীয় কোনোবাৰ মতে চৰুৱা,পমুৱা কোনোবাৰ মতে আকৌ অভিবাসী, ন-অসমীয়া ইত্যাদি ৷ কিন্তু এই বৃহৎ জনসমষ্টিটোৰ আজিলৈকে এক সৰ্বজনগ্ৰাহ্য নাম নিৰ্ধাৰণ নহ’ল ৷ আমি জানো যে অসমৰ প্ৰায় প্ৰতিটো জনসমষ্টিৰে নিজা নিজা জনগোষ্ঠীয় পৰিচয় আছে নিজা ভাষা সংস্কৃতি আছে ৷ অসমৰ এই জনগোষ্ঠীয় বৈচিত্ৰই বৃহত্তৰ অসমীয়া জাতি গঠনত এক গুৰুত্বপূৰ্ণ ভুমিকা পালন কৰি আহিছে ৷ আজি জনগোষ্ঠীয় পৰিচয়ত নিজা ভাষা সংস্কৃতিৰে অসমৰ বড়ো, ৰাভা, ডিমাছা, কাৰ্বি, দেউৰী, মিছিং, তিৱা, সোনোৱাল-কছাৰী, টাই আহোম আদি জনগোষ্ঠীৰ লোকে এক সুকীয়া পৰিচয় লাভ কৰিছে ৷ ইয়াৰ উপৰিও চাহ জনগোষ্ঠী, কোঁচ-ৰাজবংশী, কলিতা, নাথ-যোগী আদি পৰিচয়েৰেও পৰিচিতি লাভ কৰিবলৈ কুচকাৱাজ চলিছে ৷ অসমৰ মুছলমান সকলৰ মাজতো এনেকুৱা জনগোষ্ঠীয় পৰিচয়ে গা কৰি উঠিছে ৷ আজি গৰিয়া, মৰিয়া, দেশী, জোলহা, মাইমল আদি বিভিন্ন নামেৰে জনগোষ্ঠীয় পৰিচয়ত আত্মপ্ৰকাশ কৰিছে ৷ এতিয়া কথা হ’ল এই জনগোষ্ঠীয় পৰিচয় লাভ কৰা বা নিজকে তেনেকুৱা এক সুকীয়া জনগোষ্ঠীৰ বুলি পৰিচয় দিলেই সেইসকল অসমীয়া নহ’ব নেকি ? ওপৰত উল্লেখ কৰা জনগোষ্ঠীৰ লোকসকল বৃহত্তৰ অসমীয়া জাতিৰ অবিচ্ছেদ্য অংগ হয়নে নাই ? নিশ্চিতভাৱে সেইসকলো অসমীয়া জাতিৰ অংগ ৷ এইকথাত কোনেও বিৰোধিতা নকৰে বা কৰাটো উচিতো নহয় ৷ তেনেক্ষেত্ৰত অসমৰ এক বৃহৎ জনসমষ্টিয়ে এক সুকীয়া পৰিচয়েৰে নিজক প্ৰক্ষেপ পৰিব বিচাৰিলে তাত আপত্তি কিহৰ ? অসমৰ ভাষা সাহিত্যৰ লগত নিজকে বিলীন কৰি দিয়াৰ পাছত এই বৃহৎ জনসমষ্টিটোও যে বৃহত্তৰ অসমীয়া জাতিৰ এক অবিচ্ছেদ্য অংগ হৈ পৰিছে সেইকথা কোনেও অস্বীকাৰ কৰিব নোৱাৰে ৷ কিন্তু বৃহত্তৰ অসমীয়া জাতিৰ একো একোটা অংগ হোৱাৰ পাছতো অসমৰ অন্যান্য জনগোষ্ঠীৰ লোকে নিজৰ জনগোষ্ঠীয় পৰিচয় এটা বহন কৰি আহিছে ৷ তেনেক্ষেত্ৰত অসমৰ মিঞা মুছলমানসকলেও নিজকে “মিঞা” জনগোষ্ঠীৰ বুলি আত্মপ্ৰকাশ কৰিলে তাত কাৰো আপত্তি থাকিব নালাগে ৷ কাৰণ জনগোষ্ঠীয় পৰিচয় “মিঞা” বুলি ক’লেই সেইসকল অসমীয়া জাতিৰ পৰা বিচ্ছিন্ন হোৱাৰ কথা নাহে ৷ আকৌ মিঞা বুলি কোৱাৰ লগে লগেই এইসকলক সন্দেহৰ আৱৰ্তত ৰখাটোও কাম্য নহয় ৷ মিঞা বুলি পৰিচয় দিলেই সি অবৈধ বিদেশী বা বিদেশীৰ ৰক্ষক এনেকুৱা ধাৰণা মুৰত অনাটোও একপ্ৰকাৰ বাতুলামি ৷\nআমি জানো যে অসমৰ ইতিহাস হ’ল প্ৰব্ৰজনৰ ইতিহাস ৷ ইয়াত কোনোবাই আগত আহিছে কোনোবাই পাছত আহিছে ৷ এইদৰেই এৰা-ধৰাৰ মাজেৰে মিলিব লাগে মিলাব লাগে নীতিৰেই বৃহত্তৰ অসমীয়া জাতি গঠন হৈছে ৷ তেনেক্ষেত্ৰত এই মিঞা সকলেও অবিভক্ত ভাৰতৰ এখন ৰাজ্যৰ পৰা আন এখন ৰাজ্যলৈহে প্ৰব্ৰজন কৰি আহিছিল ৷ উন্নবিংশ শতিকাৰ শেষৰ ফালে বা বিংশ শতিকাৰ আৰম্ভণিতে এইসকল লোকে তদানীন্তন পূৰ্ববংগৰ পৰা আহি অসমৰ চৰ-চাপৰিৰ লগতে ভৈয়াম অঞ্চলতো বাস কৰিবলৈ লয় ৷ কৃষিকৰ্মকে মুল জীৱিকা হিচাপে লৈ অসমৰ ছনপৰা মাটিত কৃষিকৰ্ম কৰি এইসকলে অসমৰ অৰ্থনৈতিক দিশত যথেষ্ট অৱদান আগবঢ়াই আহিছে ৷ ইয়াৰোপৰি অসমীয়া ভাষা সাহিত্যৰ ক্ষেত্ৰতো যথেষ্টখিনি অৱদান এইসকলে আগবঢ়াই আহিছে যদিও আজিলৈকে এই বৃহৎ জনসমষ্টিৰ এটা নিৰ্দিষ্ট পৰিচয় পোৱা নগ’ল ৷ বৰঞ্চ চৰুৱা, পমুৱা, অভিবাসী, ন-অসমীয়া, মৈমনসিংঙীয়া আদি যাৰ যি মন যায় সেই নামেৰেই নামাংকিত কৰিবলৈ ধৰিলে ৷ নিজকে পৰিচয়বিহীন বুলি ভাৱি এই জনসমষ্টিটোৰ লোকসকলে ইমানদিনে হীনমন্যতাত ভুগি আছিল ৷ যাৰবাবেই হয়তো এক সুকীয়া নামেৰে পৰিচয় দিবলৈ ওলাইছে ৷ ইমানদিনে এইসকলক যিটো নামেৰে তিৰস্কাৰ কৰি অহা হৈছিল, যিটো শব্দ বিদেশীৰ পৰিপূৰক হিচাপে এচামে ব্যৱহাৰ কৰি আহিছিল সেই শব্দটোকে আজি নিজৰ জনগোষ্ঠীয় পৰিচয় হিচাপে ব্যৱহাৰ কৰিব বিচাৰিছে এইসকল লোকে ৷ গতিকে অসমৰ অন্যান্য জাতি-গোষ্ঠীৰ দৰেই “মিঞা”সকলেও এক নিজস্ব পৰিচয়ত আত্মপ্ৰকাশ কৰিব বিচৰাটো একো দোষনীয় নহয় ৷\nআমি জনাত অসমত বসবাস কৰা সকলোকে বৃহত্তৰ অসমীয়া জাতিৰ একোটা অংগ বুলি কোৱা হয় কিন্তু অসমীয়া বুলি কোনো নিৰ্দিষ্ট জনগোষ্ঠী নাই। আজি নিজকে অসমীয়া বুলি পৰিচয় দিয়া লোক সকলেও কিন্তু নিজকে অসমীয়া বুলি কোৱাৰ আগতে নিজৰ জনগোষ্ঠীয় পৰিচয়টোকে আগতে প্ৰকাশ কৰে। ঠিক তেনেকৈ বড়ো, তিৱা, কাৰ্বি, ৰাভা, কোঁচ ইত্যাদি সকলেও কিন্তু নিজকে একো একোটা জনগোষ্ঠীয় মূলৰ বুলিহে পৰিচয় দিয়ে তাৰ পিছতহে অসমীয়া হিচাপে পৰিচয় দিয়ে আৰু লক্ষণীয় যে প্ৰতিটো জনগোষ্ঠীৰ ভাষাও ভিন্ন। কিন্তু যিসকলক বিভিন্ন সময়ত পূৰ্ববংগীয় মুছলমান, অভিবাসী মুছলমান, চৰুৱা পমুৱা মিঞা মুছলমান ইত্যাদি নামেৰে নামাকৰণ কৰা হৈছে সেইসকলৰ অধিকাংশই স্বাধীনতাৰ আগৰ বৈধ নথি থকা ভাৰতীয় সেইকথা কোনেও নস্যাৎ কৰিব নোৱাৰে ৷ এওঁলোক বৈধ ভাৰতীয় নাগৰিক তথা অসমৰ বৈধ বাসিন্দা হোৱাৰ পাছতো সময়ে সময়ে অবৈধ বিদেশী অথবা বাংলাদেশীৰ অপবাদ জাপি দিয়া হৈছে। তাৰ পাছতো এইসকলে নিজকে অসমীয়া বুলি পৰিচয় দি আহিছে ৷ আমি পাহৰি যোৱা উচিত নহয় যে বিভিন্ন সময়ত বিভিন্ন ঠাইৰ পৰা একো একোটা নিৰ্দিষ্ট জনসমষ্টি জনগোষ্ঠীয় পৰিচয় লৈ অসমত আহি অসমীয়া জাতি গঠন কৰিছে। কিন্তু স্বাধীনতাৰ পূৰ্বৰে পৰা অসমত বৈধ ভাবে বসবাস কৰি অহা এই মিঞা মুছলমান সকলক তুচ্ছজ্ঞান কৰি অহা হৈছে। বৰ্তমান অসমৰ খিলঞ্জীয়াৰ সংজ্ঞা নিৰ্ধাৰণৰ যি কুচকাৱাজ চলিছে সেইদিশৰ পৰা মই কব বিচাৰোঁ এই মিঞাসকলো অসমৰ খিলঞ্জীয়া বাসিন্দা। যাৰ বাবেই এওঁলোকক এটা নিৰ্দিষ্ট জনগোষ্ঠীয় পৰিচয়ৰ আধাৰত নিজকে গঢ়ি তোলা প্ৰচেষ্টাক বিভিন্ন শক্তিয়ে বাধা দি আছে ৷ এওঁলোকৰ জনগোষ্ঠীয় পৰিচয় প্ৰতিষ্ঠা হ’লেই অসমীয়া সংস্কৃতি বা জাতীয় জীৱনত এক অপূৰণীয় ক্ষতি হ’ব বা অসমীয়াৰ পৰিচয়ৰ সংকট হ’ব বুলি ভৱাটো সম্পূৰ্ণ ভ্ৰান্ত ধাৰণা। কাৰণ অসমৰ অন্যান্য জাতি জনগোষ্ঠীয়ে নিজস্ব পৰিচয় বৰ্তাই ৰাখিও যদি অসমীয়া হৈ থাকিব পাৰিছে মিঞাসকলেও নিশ্চয় তাৰ ব্যতিক্ৰম নহ’ব ৷\n(লেখক এগৰাকী শিক্ষক, ফোনঃ ৭০০২৬৪২৮১২)\nবিঃদ্ৰঃ এই শিতানত প্ৰকাশৰ বাবে আমালৈ লেখাসমূহ তলত উল্লেখ কৰা ই-মেইলত পঠাওকঃ myganaadhikar1@gmail.com\nপূৰ্বৱৰ্তী জনজাতিকৰণ সন্দৰ্ভত মুখ্যমন্ত্ৰীৰে আক্ৰাছুৰ প্ৰতিনিধিৰ আলোচনা\nপৰৱৰ্তী মাজুলীৰ শালমৰাত বনৰীয়া হাতীৰ সন্ত্ৰাস : ৫টাকৈ বাসগৃহ ধ্বংস, বিনিদ্ৰ ৰাজনী কাটিছে গঞাই


Flood in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Flood ar byavahar, ppali, parshwakriya, upkaar, kriya-pratikriya aaru satarkatabani\nFlood ৰ মূল্য আৰু পেকৰ চাইজ - Flood Price and Pack Size in Assamese - Flood ar mulya aaru pakor size\nFlood की जानकारी\nFlood ৰ লাভ আৰু ব্যৱহাৰসমূহ- Flood Benefits & Uses in Assamese- Flood ar laabh aaru byavaharsamuh\nFlood ৰ পালি আৰু সেয়া কেনেদৰে ল'ব- Flood Dosage & How to Take in Assamese - Flood ar paali aaru xeya kenedore lobo\nFlood ৰ পাৰ্শ্চক্ৰিয়াসমূহ- Flood Side Effects in Assamese- Flood ar parshwakriyasamuh\nFlood সংক্ৰান্ত সতৰ্কতাবাণীসমূহ- Flood Related Warnings in Assamese- Flood xonkranta xatarkatabanisamuh\nঅইন দৰৱৰ সৈতে Floodৰ গুৰুতৰ ক্ৰিয়া-প্ৰতিক্ৰিয়া- Severe Interaction of Flood with Other Drugs in Assamese- Oinor xoite Flood ar gurutor kriya-pratikriya\nFlood মতভেদসমূহ- Flood Contraindications in Assamese- Flood nishedhsamuh\nFlood ৰ বিষয়ে সততে সোধা প্ৰশ্নসমূহ- Frequently asked Questions about Flood in Assamese- Flood ar bikhoye satate xodha prashnasamuh\nখাদ্য আৰু মদৰ সৈতে Flood ক্ৰিয়া-প্ৰতিক্ৰিয়া- Flood Interactions with Food and Alcohol in Assamese- khadya aaru modor xoite Flood kriya-pratikriya\nFlood ৰ লাভ আৰু ব্যৱহাৰসমূহ - Flood Benefits & Uses in Assamese - Flood ar laabh aaru byavaharsamuh\nFlood তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nFlood ৰ পালি আৰু সেয়া কেনেদৰে ল'ব - Flood Dosage & How to Take in Assamese - Flood ar paali aaru xeya kenedore lobo\nFlood-ৰ উপাদানসমূহ - Flood Active Ingredients in Assamese - Flood-ar upadaansamuh\nFlood ৰ পাৰ্শ্চক্ৰিয়াসমূহ - Flood Side Effects in Assamese - Flood ar parshwakriyasamuh\nগৱেষণাৰ ভিত্তিত, Flood ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nFlood সংক্ৰান্ত সতৰ্কতাবাণীসমূহ - Flood Related Warnings in Assamese - Flood xonkranta xatarkatabanisamuh\nFlood-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nFlood এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Flood খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nFlood-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nFlood গ্ৰহণ কৰাৰ পিছত স্তন্যপায়ী মহিলাসকলে গম্ভীৰ সমস্যাত ভূগিব পাৰে। গতিকে প্ৰথমে আপোনাৰ চিকিতসকৰ পৰামৰ্শ নোলোৱাকৈ এই ঔষধটো গ্ৰহণ নকৰিব, নহলে এইটো আপোনাৰ বাবে বিপদজনক হব পাৰে।\nবৃক্কত Flood কি প্ৰভাৱ দেখা গৈছে?\nFloodৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Flood কি প্ৰভাৱ দেখা গৈছে?\nFloodৰ কলিজাত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই কলিজা ত কেতিয়াও একো প্ৰভাৱ পৰা নেদেখিব।\nহৃদযন্ত্ৰৰ ক্ষেত্ৰত Flood ৰ কি প্ৰভাৱ দেখা গৈছে?\nFloodৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Floodৰ গুৰুতৰ ক্ৰিয়া-প্ৰতিক্ৰিয়া - Severe Interaction of Flood with Other Drugs in Assamese - Oinor xoite Flood ar gurutor kriya-pratikriya\nFlood তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nFlood মতভেদসমূহ - Flood Contraindications in Assamese - Flood nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Flood লোৱা অনুচিত যাতে -\nFlood ৰ বিষয়ে সততে সোধা প্ৰশ্নসমূহ - Frequently asked Questions about Flood in Assamese - Flood ar bikhoye satate xodha prashnasamuh\nএই Flood-এ অভ্য়াস বা নিচাৰ সৃষ্টি কৰে নেকি?\nনহয়, Flood লোৱাটোৱে কোনো আসক্তিৰ সৃষ্টি নকৰে।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Flood লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, চিকিত্সা পৰামৰ্শ অনুসাৰেহে Flood লওক।\nমানসিক ৰোগ থকা ৰোগীৰ ক্ষেত্ৰত Flood ৰ যোগাত্মক প্ৰভাৱ থকা দেখা গৈছে।\nখাদ্য আৰু মদৰ সৈতে Flood ক্ৰিয়া-প্ৰতিক্ৰিয়া - Flood Interactions with Food and Alcohol in Assamese - khadya aaru modor xoite Flood kriya-pratikriya\nখাদ্য আৰু Floodৰ ক্ৰিয়া-প্ৰতিক্ৰিয়া\nখাদ্যৰ সৈতে Flood লোৱাটোৱে একো সমস্যাৰ সৃষ্টি নকৰে।\nমদ আৰু Floodৰ মাজৰ প্ৰতিক্ৰিয়া\nFlood আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nFlood ৰ অনুকল্প - Substitutes for Flood in Assamese\nআপুনি বা আপোনাৰ পৰিয়ালৰ কোনোবাই Flood লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Flood ব্যৱহাৰ কৰিছিল নেকি?\nআপুনি কিমান পৰিমাণে Flood সেৱন কৰিছিল?\nআপুনি Flood ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Flood সেৱন কৰে?


ভোট বৰ্জন প্ৰাক্তন মুখ্যমন্ত্ৰী প্ৰফুল্ল কুমাৰ মহন্তৰ|Prafulla-Kumar-Mahanta-Skips-Voting-In-Protest-Against-Citizenship-Bill– News18 Assam\nভোট বৰ্জন প্ৰাক্তন মুখ্যমন্ত্ৰী প্ৰফুল্ল কুমাৰ মহন্তৰ\nদুৰাৰোগ্য কৰ্কটৰ মহৌষধ প্ৰচণ্ড মানসিক শক্তি, এইকথাৰ প্ৰমাণ দিলে দৰঙৰ এজন ছাত্ৰই\nমনো ভাঙিল ধনো গ’ল, কি ভাবিছিল কি হ’ল! বঙাইগাঁৱত পৰস্ত্ৰীক পলুৱাই নিবলৈ আহি ৰঙাঘৰত যুৱক\nআৰক্ষী-KPLTৰ মাজত প্ৰচণ্ড গুলীয়াগুলি, উগ্ৰপন্থীৰ কবলৰ পৰা উদ্ধাৰ এজনক\nগোৱালপাৰাত ধুমুহাৰ কালৰূপ, তচনচ কেইবাখনো গাঁও\nনাগৰিকত্ব সংশোধনী বিধেয়কৰ বিৰোধিতা কৰি ভোট সাব্যস্ত নকৰিলে প্ৰাক্তন মুখ্যমন্ত্ৰীগৰাকীয়ে।\nUpdated:April 18, 2019, 6:50 PM IST\nUpdated: April 18, 2019, 6:50 PM IST\nনিৰ্বাচনত ভোটদান নকৰিলে প্ৰাক্তন মুখ্যমন্ত্ৰী প্ৰফুল্ল কুমাৰ মহন্তই। নাগৰিকত্ব সংশোধনী বিধেয়কৰ বিৰোধিতা কৰি ভোট সাব্যস্ত নকৰিলে প্ৰাক্তন মুখ্যমন্ত্ৰীগৰাকীয়ে। নাগৰিকত্ব সংশোধনী বিধেয়কক লৈ নিজৰ স্থিতিত অটল প্ৰফুল্ল মহন্ত।\n‘নাগৰিকত্ব সংশোধনী বিধেয়কে সৰ্বনাশ আনিব, প্ৰধানমন্ত্ৰী নৰেন্দ্ৰ মোদীক নাগৰিকত্ব সংশোধনী বিধেয়ক সন্দৰ্ভত জনোৱা হৈছিল, অসমৰ ৰাইজে বিধেয়কখনৰ বিৰোধিতা কৰিছে।’– ভোট বৰ্জন কৰি প্ৰফুল্ল কুমাৰ মহন্তৰ এই মন্তব্য। ‘আমি পূৰ্বৰ পৰা বিলৰ বিৰুদ্ধে থিয় দিবলৈ আহ্বান জনাইছিলো, বিধেয়কখন আনিমেই বুলি কৈছে বিজেপিয়ে।’– এই মন্তব্য প্ৰাক্তন মুখ্যমন্ত্ৰীগৰাকীৰ।\nত্ৰিপুৰাত মাটি ফুটি ওলাল আগ্নেয়গিৰিৰ লাভাৰ দৰে পদাৰ্থ! বিজ্ঞানীকে ক’লে– আহিব পাৰে ভূমিকম্প\nICC Cricket World Cup 2019:এই পাঁচগৰাকী ফিল্ডাৰে যিকোনো মুহূৰ্ততে সলনি কৰিব পাৰে খেলৰ গতি!\nকোনখন ৰাজ্যত কাৰ কিমান আসন?\nগুৱাহাটীত ফল–মূলৰ নামত আপুনি কি খাইছে জানেনে? দেখিলে ভয় লাগিব আপোনাৰ\nVIDEO : বিতৰ্কিত টুইটক লৈ ক্ষমা খোজাৰ পিছতে ঐশ্বৰ্য ৰায়ক লৈ কি ক’লে বিবেক অবেৰয়ে?\nঐশ্বৰ্যক লৈ বিতৰ্কিত টুইট কৰি অৱশেষ ক্ষমা খুজিলে বিবেক অবেৰয়ে


পূজা-পাতল কৰি অৱশেষত বিধায়ক আৱাসত প্ৰৱেশ শিৱসাগৰৰ বিধায়ক অখিল গগৈৰ, পিছে কিয় ইমান পলম? mla-akhil-gogoi-today-entered-the-mla-hostel-tvbipul-hb– News18 assam\nপূজা-পাতল কৰি অৱশেষত বিধায়ক আৱাসত প্ৰৱেশ শিৱসাগৰৰ বিধায়ক অখিল গগৈৰ, পিছে কিয় ইমান পলম?\nশুকুৰবাৰে নতুন দিল্লীৰ পৰা পোনে পোনে আহি অসম বিধানসভা সচিবালয়ে আৱণ্টন দিয়া দক্ষিণ দিশৰ ৫৯ নম্বৰ আৱাসগৃহটোত মাংগলিক ৰীতি নীতি অনুযায়ী পূজা পাতল কৰি প্ৰৱেশ কৰে বিধায়ক অখিল গগৈয়ে।\nLast Updated : September 03, 2021, 17:45 IST\nশিৱসাগৰ সমষ্টিৰ ৰাইজৰ দলৰ বিধায়ক অখিল গগৈয়ে অৱশেষত প্ৰৱেশ কৰিলে দিছপুৰৰ বিধায়কৰ আৱাসগৃহত। ২ মে'ত ফলাফল ঘোষণাৰ সময়ত কাৰাৰুদ্ধ হৈ থকা অখিল গগৈয়ে সম্পূৰ্ণ চাৰি মাহৰ পিছত শুকুৰবাৰে আনুষ্ঠানিক ভাৱে প্ৰবেশ কৰে বিধায়কৰ চৰকাৰী আৱাসগৃহত।\nনিৰ্বাচনত জয়লাভৰ পিছতেই সচিবালয়ে অখিল গগৈক ৫৯ নম্বৰৰ কোৱাৰ্টাৰতো আৱণ্টন দিছিল যদিও সেই আৱাসগৃহটো পূৰ্বৰ অসম গণ পৰিষদৰ জ্যেষ্ঠ বিধায়ক লখিমপুৰৰ উৎপল দত্তই খালী নকৰাত বৰ্তমানৰ বিধায়কগৰাকীৰ প্ৰৱেশত বিলম্ব হ'ল।\nনিৰ্বাচনত পৰাজিত হোৱা উৎপল দত্তই খালী কৰাৰ পিছতো আৱাসগৃহটোৰ বহুখিনি মেৰামতি কৰিব লগীয়া হৈছিল। যাৰ বাবে মেৰামতি সম্পূৰ্ণ হোৱাৰ পিছত শুকুৰবাৰে বিধায়ক অখিল গগৈয়ে ৰাইজৰ দলৰ অন্যান্য নেতা সকলৰ সৈতে বিধায়কৰ আৱাসগৃহত প্ৰৱেশ কৰে।\nFirst published: September 03, 2021, 17:45 IST\nAkhil GogoiAssam MLA HostelMLA Akhil Gogoi


Ronga Jiya Lyrics (ৰঙা জীঞা) | Assamese Lyrics - AssameseLyrical.com\nRonga Jiya Lyrics (ৰঙা জীঞা)\nRonga Jiya Lyrics By Zubeen Garg, visit AssameseLyrical.com for more Assamese lyrics\nSong: Ronga Jiya\nজোনাকৰ আছিলা লৈ\nমোৰ কাষলে নাহিবা\nচৰাই বোৰ যেতিয়া কনীৰ বুকুত হালধীয়া হয়\nময়ো নিজকে হেৰুৱাই পেলাঁও\nসোনাৰুৰ হালধীয়া ৰঙে\nঅতীতৰ বুকু খান্দিলে\nএন্ধাৰত কাৰ বুকু ভাঙে\nসেইয়া আজি বুজিবনো কোনে\nতুমি .......এখুজি দুখুজি কৰি .\nআতৰি গুছি গলা গৈ\nৰঙা জীঞাৰ স্মৃতি এৰি থৈ\nকেতিয়াবা নিজান পৰতে\nআহিবানে তুমি মিচাকৈয়ে\nতুমি যদি মোক লৈ যোৱা\nনোসোধো কেনিনো যাবা\nজোনাক পিছলা ৰাতি\nনিয়ৰত দুভৰি তিতি\nদুৰতেই ৰম লাগিলে\nৰঙা জীঞাৰ সুবাস থাকিলে\nবহাগ হৈ ফুলিছিলা মনত\nউৰুঙা আবেলি বোৰত\nজোনাকৰ জালি কটা বাটে\nচকুলো তেজ হৈ সৰে\nএখুজি দুখুজি কৰি .\nৰঙা জীঞাৰ স্মৃতি থৈ\nৰঙা জীঞাৰ জোনাকৰ\nআছিলা হৈ মোৰ কাষলে\nআহিবা চৰাই বোৰ\nযেতিয়া কনীৰ বুকুত হালধীয়া\nহব মই মাতাল হৈ\nঘুৰি যাম তোমাৰ কাষলে\nAssamese Lyrics Ronga Jiya Lyrics Zubeen Garg\nAssamese Lyrics - AssameseLyrical.com: Ronga Jiya Lyrics (ৰঙা জীঞা)


আপৰ নেতা-কৰ্মীয়ে কিয় ইমান চিন্তিত হৈ পৰিছেঃ বিজেপি নেতা মনোজ তিৱাৰী... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nডিজিটেল ডেস্কঃ দিল্লীৰ মুখ্যমন্ত্ৰী কেজৰিৱাল আৰু আম আদমি পাৰ্টীক সমালোচনা কৰি মন্তব্য কৰে বিজেপি নেতা মনোজ তিৱাৰীয়ে। সাংবাদিকৰ আগত মনোজ তিৱাৰীয়ে কয়- ‘আপৰ নেতা-কৰ্মীসকল কিয় ইমান চিন্তিত হৈ পৰিছে? তেওঁলোকক এগজিট প’লত ৪৪খন আসন লাভ কৰিব বুলি কোৱা হৈছে। কিন্তু বিজেপিয়ে ৪৮খনৰো অধিক আসন লাভেৰে চৰকাৰ গঠন কৰিব।’\nইভিএম সন্দৰ্ভতো বিজেপি নেতাগৰাকীয়ে কয় যে- ‘ইভিএমক লৈ কিয় কান্দি আছে? যদি আপে নিৰ্বাচনত জয়ী হয় তেন্তে ইভিএম ঠিকে আছে, যদি বিজেপি জয়ী হয় ইভিএমত বিসংগতি আছে। ঝাৰখণ্ডত আমি জয়ী হোৱা নাছিলো কিন্তু আমিটো ইভিএমৰ ভুল বুলি কোৱা নাছিলো। নিজৰ কৰ্মকহে দোষ দিয়ক।’\nৰঞ্জন গগৈ কিয় প্ৰাক্তন ন্যায়াধীশৰ টাৰ্গেট…


বিড়ম্বনা (সত্য কাহিনীৰ আলমত)-মৌচুমী বৰুৱা - সাহিত্য ডট অৰ্গ\nমালতিয়ে আজি তাই কাম কৰা ঘৰৰ মানুহ ঘৰত ৰুটি চাহ দিম নেকি সোধাত “খাম দিয়ক” বুলি কলে। তাই আজিলৈকে কেতিয়াও কাৰো ঘৰত একো খোৱা নাই। কিবা এটা দিলেও নাখাই লৰা-ছোৱালী আৰু নিজৰ মানুহ জনলৈ লৈ যায় ।বিয়া পিছৰ পৰা মানুহ জনক এৰি বোলে তাই খাব নোৱাৰে ।মালতিয়ে মানুহ জন ঘৰত নেথাকিলে ঘৰত একো ভালকৈ ৰন্ধা বঢ়া নকৰে। লৰা-ছোৱালী কেইটাকো আলু পিটিকা ভাত দি পাল মাৰি থৈ দিয়ে। মালতিৰ মানুহজনে গেলা মালৰ দোকান এখনত কাম কৰে। মদো খাই লগতে চিনেমায়ো খুউব চাই। তাইক কেতিয়াবা ঘৰ চলাবলৈ টকা পইচা দিয়ে কেতিয়াবা নিদিয়ে।মানুহৰ ঘৰত কাম কৰি কৰি তাই ঘৰখন চম্ভালিছে লগতে লৰা-ছোৱালী কেইটাকো পঢ়ুৱাইছে। তাই আজিলৈকে তাই মানুহজনৰ ওপৰত কোনো আপত্তি কৰা নাই।\nগেলা মাল দোকানখনত চেলচ্ মেন হিচাপে থকা আন লগৰ কেইটামানৰ লগত নিশা শ্বো চাই আহি যেতিয়া মালতিৰ মানুহজন ঘৰ সোমাই ,আৰু চিনেমাৰ বগা বগা ছোৱালী বোৰৰ নিচিনা “তোৰ দেহাটো কিয় নহল” বুলি মালতিক কয় তেতিয়াও মালতিয়ে আপত্তি নকৰে। কেৱল লৰা-ছোৱালী কেইটাই সেইবোৰ কথা শুনিছে নেকি অলপ চিন্তা হয়।\nকাৰণ ডাঙৰ লৰা টো অলপ বুজা হৈছে।\nমদ এসোপা মান গিলি মালতিৰ মানুহজনে “তোৰ দেহাটো কিয় ইমান বগা নহল” বুলি কোৱা পিছদিনা মালতিয়ে ৰাতিপুৱা নিজৰ মুখ খন সৰু আইনা এখন আছে তাতে চাই। গা-ধোবৰ সময়ত ভোলৰ জালেৰে ভৰি চফা কৰে। লগত সুমিত্ৰা বৰুৱাক মুখত টেঙা ৰস লগোৱা দেখি তাইও মুখত কাজী নেমু ৰস লগাই। মুখ খন সতেজ দেখি তাইৰ ভাল লাগে। কেনেবাকৈ বা তাইৰ প্ৰিয়জনৰো ভাল লাগে!!!\n“মালতি চাহ ৰুটি খাবা”নেকি বুলি সোধাতো যেন সুমিত্ৰা বৰুৱাৰ ফৰ্মেলেটি।সেয়ে আজি খাম বুলি কোৱাত ভালো পালে আৰু আচৰিতো হল!!!\nমালতিক ৰুটি চাহ সুমিত্ৰা বৰুৱাই দিলে।\nতাই খালে , মুখত ভোকৰ চিন নাই। কিন্ত বিষাদৰ চিন স্পষ্ট।\nমালতিক কালি ওচৰৰ লাইন হোটেল এখনৰ পৰা মিঠাই কিনি আনিবলৈ কোৱাৰ পৰা মালতিয়ে মন মাৰি আছে। কামতো অন্যমনস্ক।\nসুমিত্ৰা বৰুৱা ঘৰটো ৰাষ্ট্ৰীয় ঘাই পথৰ কাষতে। অলপ আগত হোটেল এখন আছে। তাতে চাহ,ৰুটি,পৰঠা,মাছ ,মাংস ভাত,মিঠাই সকলো পাই।\nৰাতি আৰু দিনৰ গুৱাহাটী অভিমুখী বাছ বিলাক যাত্ৰীয়ে চাহ ভাত খাবলৈ তাতেই ৰখাই।\nআগতে যোৱা দৰে মালতি কালি হোটেল খনৰ পৰা মিঠাই কিনিবলৈ গৈছিল।কেতিয়াবা আলু চপ্ আদি সুমিত্ৰা বৰুৱাই কিনিবলৈ কয়। কালি কেৱল লালমহন আনিবলৈ কৈছিল।\nতাইকো সুমিত্ৰা বৰুৱাই দি পঠিয়াই ,ঘৰত গৈ লৰা-ছোৱালী আৰু মানুহজনৰ লগত ভাগ কৰি খায়।\nহোটেল খনলৈ সোমাই গৈয়ে মালতিয়ে শুনিলে কোনোবাই কৈছে – : ঐ সুৰেণ তোৰ ৰাতিপুৱাই মাছে মঙহে খাবলৈ কিহে পালে”?\nসুৰেণে ভাত,দাইল ,দাংগুটি ভাজি,মাছৰ জোল,ভজা মাছ ,মাংস লগৰ এটা লগত বহি খাই আছে।\nসুৰেণে মাছৰ কাইট বাছি হাহিঁ হাহিঁ কৈছে- : ‘ঘৰত মানুহ এগাল,লৰা-ছোৱালী মখাক লৈ, মই গোটেই বোৰলৈ খৰচ কৰিব নোৱাৰো, সেয়ে অকলে খাব লগীয়া হয়”\nআনফালৰ পৰা আকৌ কোনোবাই কলে, “থ পাই ক’ত নো এগাল মানুহ তোৰ ঘৰত, তোৰ সৈতে পাঁচটা হে”?\nসুৰেণে মাংস এটোকুৰা মুখত ভৰাই আকৌ কলে, সেইদিনা চিনেমা খনৰ নাচনীজনী কোন আছিল অ,”?\nমালতি আৰু ৰৈ নাথাকিল। একে কোবে সুমিত্ৰা বৰুৱাৰ ঘৰ পালে।উভতি অহা টকা কেইটা তাই ঘূৰাই দিলে,লগতে কিনি অনা লালমহন।\nসুমিত্ৰা বৰুৱাই তাইক লালমহন কেইটামান দিলে। তাইও বৰকৈ নেলাগে নেলাগে নক’লে।\nঘৰলৈ বুলি খোজ তাইৰ খৰ হল। ওচৰৰ পাণদোকানৰ ঘুমটি এখনত দেখিলে মৰাপাটৰ ৰচী এদালত চেনীকল কেইটামান ওলমি আছে। তাই কপাহী চাদৰৰ আগত বান্ধি থোৱা টকাৰে চেনী কল দুটামান নিলে।\nঘৰত গৈ সুমিত্ৰা বৰুৱাই দিয়া লালমহন আৰু নিজে কিনা চেনীকল লৰা-ছোৱালীক দিলে। নিজেও ৰঙা চাহ একাপ বাকি খালে।\nডাঙৰ লৰা মুনে মাকক সুধিলে,”বাবাক এৰি খাম নে।” মালতিয়ে,’খা ,খা,আৰু তোৰ মন নাই যদি খাব আমাক দে,আমি খাম’।\nচাহ মিঠাই খাই তাইৰ দুটা সৰু সৰু বাটিত পানী লৈ লৰালৰিকৈ কাষৰ মানুহ ঘৰৰ পৰা জালুকৰ গছৰ পৰা চিঙি অনা জালুক অলপ টিয়ালে,লগত ধনীয়া গুটি আৰু শুকান জলকীয়া কেইটামান।\nমুনক দোকানৰ পৰা চাৰিটা কণী কিনিবলৈ টকা দিলে। মুনে আকৌ সুধিলে, চাৰিটা কিয়, ?\nমালতি খঙত কলে,”তোৰ আনিব মন নাই যদি মই আনোগৈ!\nওচৰৰ বৰশী বাই ঘূৰি ফুৰা লৰা দুটা মানৰ পৰা গৰৈ মাছ আৰু চেঙেলী মাছ কেইটামান ললে।\nমাছ কেইটা চাফা কৰি তেলত ভাজিলে। ভজা মাছৰ ওপৰত ভজা পিয়াঁজ দিলে। তাই কাম কৰা বঙালী মানুহ ঘৰত দেখিছে তেনেকৈ বনোৱা।\nসিজাই লোৱা চাৰিটা কণী তাই তেলত ৰঙাকৈ ভাজি লে। তিয়াই থোৱা সকলো মচলা পটাত পিচিলে। লগতে পিয়াজ ,আদা নহৰু। আলু-কণী আঞ্জা বনালে।\nএকেবাৰে পেটমুচা সৰু লৰাটোলৈ তাই জ্বলা দিয়া আগত আঞ্জা কাঢ়ি থলে।\nলৰা-ছোৱালী তিনিটাৰ সৈতে মালতি ভাত খাবলৈ বহিল। সৰুটোক খুৱাই দিলে, মাছ বাচি দিলে।\nমাছ খোৱা বৰকৈ অভ্যাস নাই দেখি তাই লৰা-ছোৱালী কেইটাক লাহে লাহে খাবলৈ কলে। কাঁইট লাগিলে শুকান ভাত খাবলৈ কলে। সৰুটোক কণী কুহুম আৰু বগা অংশ বেলেগ কৰি দিলে,কেনেবাকৈ ডিঙিত লাগি ধৰে বুলি।\nমুনে আকৌ ভয়ে ভয়ে সুধিলে,”বাবা”?\nমালতিয়ে এইবাৰ খঙত চিঞৰি দিলে,জোৰকৈ ৰাখি থোৱা কান্দোন বাহিৰলৈ অবশেষত ওলাই আহিল,\n“ঐ লৰা তই বাপেৰ নহ’লে একো খাব নোৱাৰ নেকি”?\nসেই বুলি কৈ মালতিয়ে ভাত খোৱা হলত, কেৰাহীখন টানি আনি তাত লাগি থকা তেলত শুকান ভাত কেইটামান সানি আকৌ খাবলৈ ল’লে।\n← জাক জাক জাকৈয়া ছোৱালী —চিদানন্দ হাজৰিকা\nআশ্বাস — শিখাৱলী হাজৰিকা →\nভোজ – গায়ত্ৰী প্ৰান্তিক শৰ্মা


ধৰ্ষণৰ অভিযোগত গ্ৰেপ্তাৰ কংগ্ৰেছ বিধায়কৰ পুত্ৰ, ৬ মাহ ধৰি হৈ আছিল পলাতক -\nHomeৰাজনৈতিকধৰ্ষণৰ অভিযোগত গ্ৰেপ্তাৰ কংগ্ৰেছ বিধায়কৰ পুত্ৰ, ৬ মাহ ধৰি হৈ আছিল পলাতক\nধৰ্ষণৰ অভিযোগত গ্ৰেপ্তাৰ কংগ্ৰেছ বিধায়কৰ পুত্ৰ, ৬ মাহ ধৰি হৈ আছিল পলাতক\nডিজিটেল ডেস্কঃ মধ্য প্ৰদেশৰ ইন্দোৰ আৰক্ষীয়ে অৱশেষত গ্ৰেপ্তাৰ কৰিবলৈ সক্ষম হল ধৰ্ষণৰ অভিযোগত অভিযুক্ত কংগ্ৰেছ বিধায়কৰ পুত্ৰক। কংগ্ৰেছী বিধায়ক মুৰুলী মৰৱালৰ পুত্ৰ কৰণ মৰৱাল ধৰ্ষণৰ অপৰাধত অভিযুক্ত হৈ ছয় মাহ ধৰি পলাতক হৈ আছিল। মধ্য প্ৰদেশৰ বৰনগৰৰ কংগ্ৰেছ বিধায়ক মুৰুলী মৰৱালৰ পুত্ৰ কৰণ মৰৱালৰ বিৰুদ্ধে আছিল ধৰ্ষণৰ দৰে গুৰুতৰ অভিযোগ। কৰণ মৰৱালক উজ্জয়িনীৰ ওচৰৰ মাকচীৰ পৰা গ্ৰেপ্তাৰ কৰা আৰক্ষীয়ে।\nএগৰাকী মহিলা কংগ্ৰেছ কৰ্মীয়ে এপ্ৰিলত কৰণ মৰৱালৰ বিৰুদ্ধে বিবাহত প্ৰৱঞ্চনা কৰাৰ অভিযোগ উত্থাপন কৰিছিল আৰু তেওঁক ধৰ্ষণ কৰা বুলি এজাহাৰ দাখিল কৰিছিল। তেতিয়াৰে পৰা পলাতক হৈ আছিল বিধায়়কৰ পুত্ৰজন। আৰক্ষীয়ে তেওঁক ৬ মাহ ধৰি বিচাৰি আছিল। ইয়াৰ মাজতে, কৰণৰ ওপৰত এটা পুৰস্কাৰো ঘোষণা কৰিছিল। কৰণৰ সন্ধান দিওঁতাক ২৫,০০০ টকা পুৰস্কাৰ দিয়াৰ কথা ঘোষণা কৰিছিল আৰক্ষীয়ে।\nআৰু পঢ়কঃ পিতৃৰ নাই এখন ভৰি, পুত্ৰৰ নাই হাত-ভৰি; এখন বিশেষ ফটোগ্ৰাফৰ বিশ্বজুৰি আলোড়ন\nশেহতীয়াকৈ গৃহমন্ত্ৰী নৰোত্তম মিশ্ৰাইকৰণে কৰণ মৰৱালক যিমান সম্ভৱ সোনকালে আৰক্ষীৰ ওচৰত আত্মসমৰ্পণ কৰিবলৈ সকীয়নি দিছিল। কৰণ মৰৱালক ধৰিবলৈ আৰক্ষীয়ে চাৰিটা দল গঠন কৰিছিল৷ প্ৰায় ৩০ জন আৰক্ষী কৰ্মী আৰু এটা অপৰাধ-চোৰাংচোৱাৰ ৪ টাকৈ দলে কৰণৰ অনুসন্ধান চলাইছিল। অৱশেষত এখন ফাৰ্ম হাউচত লুকাই থকাৰ পৰা কৰণক গ্ৰেপ্তাৰ কৰে মধ্যপ্ৰদেশ অৰক্ষীয়ে। বৰ্তমান তেওঁ আৰক্ষীৰ জিম্মাত আছে আৰু ঘটনাটোৰ সন্দৰ্ভত তদন্ত আগবঢ়াই নিছে।\nPrevious articleছামী বিতৰ্ক, ‘দুলাভাই’ শ্ল’গান! কোনে আঁকি দিলে প্ৰেম-ভালপোৱাৰ ইম’জী?\nNext articleলামডিং ৰে’লৱে প্লেটফৰ্মত উদ্ধাৰ মৃতদেহ, ব্যক্তিজন কোন?